തിരയും ചുഴിയും: June 2011\nനീതിയുടെ ആകാശത്ത് വീണ്ടുമിതാ വെളിച്ചം വെട്ടിവിതറാന് തുടങ്ങിയിരിക്കുന്നു. ജനാധിപത്യ സംവിധാനങ്ങള്‍ക്ക് നേരെ വധഭീഷണി മുഴക്കുന്ന മുട്ടാളന്മാര്‍ക്ക,് നാളിതുവരെ വാരിക്കൂട്ടിയ പാപകര്‍മങ്ങളുടെ ഭാണ്ഡവുമായി, ഇനി പാര്‍ട്ടിക്കൂടാരങ്ങളിലേക്ക് മടങ്ങാമെന്ന് തോന്നുന്നു. നാലുവര്‍ഷം നീണ്ട നിയമയുദ്ധത്തിനൊടുവില് കാലിക്കറ്റ് സര്‍വകലാശാലാ റജിസ്ട്രാര് പദവിയില് തിരിച്ചെത്തിയ ഡോ. പി പി മുഹമ്മദിന്റെ അനുഭവം ഇത്തരക്കാര്‍ക്കും അവരെ പോറ്റിവളര്‍ത്തുന്നവര്‍ക്കുമുള്ള അതിശക്തമായ മുന്നറിയിപ്പ് കൂടിയാണ്.\nരാഷ്ട്രീയ പകപോക്കലിന്റെ ഭാഗമായി ഇടതു ഭൂരിപക്ഷമുള്ള കാലിക്കറ്റ് സര്‍വകലാശാല സിണ്ടിക്കേറ്റ് 2007 ജൂലൈ 19നാണ് ഡോ. മുഹമ്മദിനെ റജിസ്ട്രാര് പദവിയില്‍നിന്ന് ഒഴിവാക്കിയത്. രണ്ടുവര്‍ഷത്തിനു ശേഷം 2009 ആഗസ്റ്റ് 29ന് നിര്‍ബന്ധിത വിരമിക്കല് നിര്‍ദേശിക്കുകയും ചെയ്തു. വളരെയേറെ വിവാദങ്ങള്‍ക്ക് വഴിവെച്ച ആ തീരുമാനമാണ് ആരോപണങ്ങളില് കഴമ്പില്ലെന്ന് കണ്ട് സര്‍വകലാശാലാ ചാന്‍സലര് കൂടിയായ ഗവര്‍ണര് മുന്‍കാല പ്രാബല്യത്തോടെ എല്ലാ ആനുകൂല്യങ്ങളും അനുവദിച്ചുകൊണ്ട് റദ്ദാക്കിയത്. പിരിച്ചുവിടലിന് കാരണമായി സിണ്ടിക്കേറ്റ് ഉന്നയിച്ച വാദങ്ങള് നിലനില്‍ക്കുന്നതല്ലെന്ന യൂണിവാഴ്‌സിറ്റി അപ്പലറ്റ് ട്രൈബ്യൂണലിന്റെ ഉപദേശം ഗവര്‍ണര് സ്വീകരിക്കുകയായിരുന്നു.\nപിന്നാക്ക വിഭാഗങ്ങളുടെയും മതന്യൂനപക്ഷങ്ങളുടെയും വിദ്യാഭ്യാസ പുരോഗതി ലക്ഷ്യമാക്കി സി എച്ച് മുഹമ്മദുകോയ വിദ്യാഭ്യാസമന്ത്രിയായിരിക്കെ നടത്തിയ നിരന്തരമായ ശ്രമങ്ങളുടെ ഫലമായി ജന്മംകൊണ്ട കലിക്കറ്റ് സര്‍വകലാശാലയില് ഇത്തരമൊരു സംഭവം ഹൃദയമുരുക്കുന്ന അനുഭവം തന്നെയായിരുന്നു. വിദ്യാഭ്യാസ സ്ഥാപനങ്ങളുടെയും സര്‍ക്കാരിന്റെയും മറ്റും കുഞ്ചികസ്ഥാനങ്ങളില് എത്തിച്ചേരാന് പിന്നാക്കവിഭാഗങ്ങള്‍ക്ക് കടമ്പകള് എറെയുള്ള സാഹചര്യത്തില്, ലഭിച്ച പദവികളില്‍നിന്ന് അപമാനകരമാംവിധം അടിച്ചിറക്കുന്നത് നടുക്കമുളവാക്കുന്ന കാര്യം തന്നെയാണ്. ഡോ. മുഹമ്മദിനെതിരെ നടപടിയുണ്ടായപ്പോള് ഞങ്ങള് ഈ കോളത്തില് അത് ചൂണ്ടിക്കാട്ടിയിരുന്നു. എന്തിന്റെ പേരിലായാലും പ്രബുദ്ധകേരളത്തിന്റെ സാക്ഷരതാബോധത്തിന് അത് വലിയ കളങ്കമാണേല്‍പ്പിച്ചത്. അധികാരം മാറുന്നതിനനുസരിച്ച് പൊലീസുകാരും ഉദ്യോഗസ്ഥരും അധ്യാപകരുമെല്ലാം തങ്ങളുടെ ചൊല്‍പ്പടിക്ക് നില്‍ക്കണമെന്ന വാശി പാര്‍ട്ടിയെ എവിടെ എത്തിച്ചുവെന്ന് കഴിഞ്ഞ പാര്‍ലമെന്റ്-പഞ്ചായത്ത്-നിയമസഭാ തെരഞ്ഞെടുപ്പ് ഫലങ്ങള് നല്‍കിയ കനത്ത സൂചന ഇവിടെ ചേര്‍ത്തുവായിക്കാന് വിവേകമതികള് സന്നദ്ധമാവണം. ആധിപത്യം വാള്‍മുനയില് സ്ഥാപിച്ചെടുക്കുന്ന ഫാസിസ്റ്റ് ശൈലി ഒരു ജനകീയ പ്രസ്ഥാനത്തിന് ഭൂഷണമാണോ എന്നും ബന്ധപ്പെട്ട കക്ഷികള് ഉറക്കെ ചിന്തിക്കണം.\nയു ഡി എഫ് വാഴ്ചക്കാലത്തെ അധ്യാപക നിയമനങ്ങളടക്കം നിരവധി ആക്ഷേങ്ങള് ഉന്നയിച്ചുകൊണ്ടാണ് സി പി എം സിണ്ടിക്കേറ്റ് ഡോ. മുഹമ്മദിനെ നിര്‍ദയം ക്രൂശിച്ചത്. അധ്യാപക നിയമനത്തില് സംവരണം പാലിച്ചില്ലെന്നും കേന്‍സര് രോഗിയായ ഗവേഷണ വിദ്യാര്‍ഥിനിക്ക് യഥാസമയം സഹായം നല്‍കിയില്ലെന്നും സര്‍വകലാശാലാവാഹനം ദുരുപയോഗം ചെയ്തുവെന്നും ചാന്‍സലറെ ധിക്കരിച്ച് പത്രങ്ങള്‍ക്ക് വാര്‍ത്തകള് ചോര്‍ത്തി നല്‍കി യെന്നും മറ്റുമുള്ള ആരോപണങ്ങള് ഉന്നയിച്ച സിണ്ടിക്കേറ്റ് അതിന് ഉപോത്ബലകമാകും വിധം ഒരു ഏകാംഗ കമീഷന് റിപ്പോര്‍ട്ടും സംഘടിപ്പിച്ചിരുന്നു.\nതികച്ചും അടിസ്ഥാനരഹിതമായ ആക്ഷേപങ്ങളായിരുന്നു അപ്പലറ്റ് ട്രൈബ്യൂണല് കണ്ടെത്തുകയുണ്ടായി. ഇഷ്ടമില്ലാത്തച്ചി തൊട്ടതെല്ലാം കുറ്റം എന്നതായിരുന്നു അവസ്ഥ. കാരണം ഡോ മുഹമ്മദിനെ സംബന്ധിച്ചെടുത്തോളം കൃത്യനിര്‍വഹണ കാര്യത്തില് തികച്ചും സത്യസന്ധതയും ചുമതലാബോധവും കാത്തുസൂക്ഷിച്ച പാരമ്പര്യമാണ് ഉള്ളത്. സ്വകാര്യജീവിതത്തില് പോലും വിശുദ്ധി പുലര്‍ത്തണം എന്ന നിഷ്‌ക്കര്‍ഷയും അദ്ദേഹത്തിനുണ്ട്. അങ്ങനെയുള്ള ഒരു ഉന്നത വ്യക്തിത്വത്തെ താറടിക്കാന് സാംസ്‌കാരികാവബോധം ഉദ്‌ഘോഷിക്കേണ്ട സര്‍വകലാശാല പോലുള്ള മഹനീയ സ്ഥാപനത്തെ ദുരുപയോഗപ്പെടുത്തിയത് ഒട്ടും ഉചിതമായില്ല.\nരാഷ്ട്രീയ പ്രതികാരത്തിന്റെ ബലിയാടാകുന്ന ആദ്യത്തെ ആളല്ല ഡോ മുഹമ്മദ്. നിരവധി അധ്യാപര്‍ക്കെതിരെ സിണ്ടിക്കേറ്റ് പകപോക്കലിന്റെ പുകപടലമുയര്‍ത്തിയിട്ടുണ്ട്. പിടിച്ചുനില്‍ക്കാനാവാതെ ആയുധം വെച്ച് കീഴടങ്ങിയവരും ജോലി ഉപേക്ഷിച്ചു പോയവരുമുണ്ട്. ചെറുത്തുനില്‍ക്കാന് ശ്രമിച്ചവര് ഉള്‍ത്തടം കിടുങ്ങുന്ന ഭേദ്യങ്ങള് ഏറ്റുവാങ്ങേണ്ടിവരികയും ചെയ്തിട്ടുണ്ട്. വെല്ലുവിളികളെയും ഭീഷണികളെയും തന്റേടത്തോടെ നേരിട്ടതാണ് മുഹമ്മദിന്റെ തിരിച്ചുവരവിന് തിളക്കമേകുന്നത്. ഇത്തരം അനീതികളെ നിശ്ചയദാര്‍ഢ്യത്തോടെ മറികടന്ന അദ്ദേഹത്തിന്റെ നിയമപോരാട്ടം സമൂഹത്തിന് മാത്രമല്ല അദ്ദേഹത്തെ നിരന്തരം വേട്ടയാടിയ സിണ്ടിക്കേറ്റംഗങ്ങള്‍ക്കും വലിയ പാഠമാണ് നല്‍കുന്നത്.\nമുഹമ്മദ് അധികാരത്തില് തിരിച്ചുവരുമ്പോള് ഉയരുന്ന പ്രധാനപ്പെട്ട ഒരു ചോദ്യമുണ്ട്. അദ്ദേഹത്തിനും അതുപോലെ നിരവധി നിരപരാധികള്‍ക്കുമെതിരെ കേസ് നടത്താനും നഷ്ടപരിഹാരം നല്‍കാനും സര്‍വകലാശാല ചെലവിട്ട കോടികള്‍ക്ക് ആരാണ് ഉത്തരവാദി? പി പി മുഹമ്മദിന് കഴിഞ്ഞ നാലുവര്‍ഷം തടഞ്ഞ ശമ്പളവും ആനുകൂല്യങ്ങളും നല്‍കേണ്ടതുണ്ട്. അതു തന്നെ അരക്കോടിയോളം വരും. കേസ് നടത്തിപ്പിന് ചെലവായ ലക്ഷങ്ങള് വേറെയും. ഇതുപോലെ രാഷ്ട്രീയ പകപോക്കലിന്റെ പേരില് എടുത്ത നിരവധി കേസുകള് വേറെയുമുണ്ട്. ഈ തുക യഥാര്‍ഥത്തില് ബന്ധപ്പെട്ട സിണ്ടിക്കേററ് അംഗങ്ങളില് നിന്ന് തന്നെ ഈടാക്കേണ്ടതല്ലേ? എങ്കിലേ വിദ്വേഷപ്രേരിതവും വിഷലിപ്തവുമായ ഇത്തരം ദുഷ്‌കൃത്യങ്ങള്‍ക്ക് അറുതി വരികയുള്ളൂ.\nപാലില് ഒരു തുള്ളി വിഷം കലര്‍ന്നാല് അത് അരിച്ചുമാറ്റി ഉപയോഗിക്കാനാവുമോ? അതുപോലെയാണ് ക്രിമിനലുകള് പൊലീസില് കടന്നുകൂടിയാല്. കേരള ഹൈക്കോടതിയുടെ ഈ നിഗമനം എത്രമാത്രം ശരിയാണെന്ന് ഒരു പരിഭാഷ കൂടാതെ തന്നെ എല്ലാവര്‍ക്കും ബോധ്യമാവും. അച്ചടക്കത്തില് അടിയുറച്ച പൊലീസു സേനക്ക്, കുറ്റവാളിയാകാന് സാധ്യതയുള്ളവര് തീര്‍ച്ചയായും ഒരു ബാധ്യത തന്നെയാണ്. ക്രിമിനലുകളെ കുടഞ്ഞെറിയാതെ പൊലീസിന് സത്യസന്ധമായും കാര്യക്ഷമമായും നീതി നിര്‍വഹണവും നിയമപാലനവും അസാധ്യമാവുമെന്നതില് ആര്‍ക്കാണ് സംശയം?\nഅതുകൊണ്ടാണ് ക്രിമിനല് പശ്ചാത്തലമുള്ളവര്‍ക്ക് പൊലീസില് തുടരാന് നിയമപരമായി അര്‍ഹതയില്ലെന്ന് ഹൈക്കോടതി വ്യക്തമാക്കിയത്. പൊലീസ് സേനയിലേക്ക് തെരഞ്ഞെടുക്കുന്നവരെ കുറിച്ചുള്ള വിവരങ്ങള് സൂക്ഷമമായി പരിശോധിക്കുന്നതില് കുറ്റകരമായ അലംഭാവമാണ് നാളിതുവരെ സംഭവിച്ചതെന്ന് നിസ്സംശയം പറയാം. ക്രിമിനല് കേസുകളില് പെട്ടവര്‍ക്കും പരിശീലനം നല്‍കാന് കോടതികള് ഉത്തരവുകള് നല്‍കിയാല് സേനയുടെ അച്ചടക്കത്തില് അത് വിള്ളല് വീഴ്ത്തുക സ്വാഭാവികം. എന്നാല് സേനയുടെ മികവ്, അച്ചടക്കം എന്നിവ കോടതിയല്ല നിശ്ചയിക്കുന്നതും നിശ്ചയിക്കേണ്ടതും. ക്രിമിനലുകളെ മാത്രമല്ല കുറ്റവാളിയാകാന് സാധ്യതയുള്ളവരെ പോലും അച്ചടക്കമുള്ള സേനയുടെ ഭാഗമാക്കുന്നത് തന്നെ തെറ്റാണ്. പൊലീസിന്റെ തലപ്പത്തുള്ളവരുടെ ബാധ്യതയാണിത്. ഇതിന്റെ പൂര്‍ണ ഉത്തരവാദിത്തവും അവര്‍ക്ക് തന്നെ.\nഎന്തായാലും പൊലീസ് സേനയെ ക്രിമിനല് വിമുക്തമാക്കിയേ തീരൂ എന്ന കര്‍ശന നിര്‍ദേശമാണ് ഇതു സംബന്ധിച്ച് ഹൈക്കോടതി ഇപ്പോള് പുറപ്പെടുവിച്ച നിര്‍ദേശത്തിന്റെ കാതല്. കേരളാ പൊലീസ് ഒരു കാലത്ത് രാജ്യത്തിന് തന്നെ അഭിമാനകരമായ മാതൃകകള് സൃഷ്ടിച്ചിരുന്നതാണ്. നിയമപാലനത്തില് കത്തിജ്വലിക്കുന്ന ഒരു കാലത്തിന്റെ ഓര്‍മ്മകള് നമ്മുടെ പൊലീസ് സേനക്ക് പങ്കുവെക്കാനുണ്ട്. അന്ന് ഏറെക്കുറെ ഒരു സാന്ത്വന തേന്മഴയായി പൊലീസ് നേനയുടെ കാര്യക്ഷമത വാഴ്ത്തപ്പെട്ടിരുന്നു. അത്രമാത്രം യുക്തിബോധവും കാര്യക്ഷമതയും പ്രകടിപ്പിച്ചിരുന്ന പൊലീസിനെ മുട്ടാളന്മാരാക്കി മാറ്റിയതില് നമ്മുടെ രാഷ്ട്രീയ പാര്‍ട്ടികള്‍ക്കും ഭരണകൂടത്തിനും തന്നെയാണ് വളരെ വലിയ പങ്ക്. ക്രിമിനലുകളെ വിളക്കിച്ചേര്‍ത്ത് പൊലീസ് സേനയെ വികസിപ്പിച്ചെടുത്തതിലും മുഖ്യ പങ്ക് അധികാരം പങ്കിട്ട രാഷ്ട്രീയ നേതൃത്വങ്ങള്‍ക്ക് തന്നെയാണ്. പൊലീസിലെ ക്രിമിനലുകളെ കുറിച്ച് കഴിഞ്ഞ ദിവസമാണ് കോടതി ആശങ്ക പ്രകടിപ്പിച്ചത്. കോണ്‍സ്റ്റബിള്‍മാര് തൊട്ട് ഐജിമാര് വരെ പ്രതികളായ കേസുകള്‍ക്ക് ഇവിടെ ഒരു പഞ്ഞവുമില്ല. നിരവധി പേര് ഇങ്ങനെ ശിക്ഷിക്കപ്പെട്ടിട്ടുമുണ്ട്. വര്‍ഗീസ് വധക്കേസില് ജീവപര്യന്തം തടവിന് ശിക്ഷിക്കപ്പെട്ട ഐ ജി ലക്ഷ്മണ ഇപ്പോഴും ജയിലിലാണ്. അദ്ദേഹത്തിന്റെ അപ്പീലില് ഹൈക്കോടതി, കീഴ്‌ക്കോടതി ശിക്ഷ ശരിവെക്കുകയാണുണ്ടായത്. ഇതിനേക്കാള് അപകടകരമാണല്ലോ ക്രിമിനല് പശ്ചാത്തലമുള്ളവര് പൊലീസില് എത്തിയാലത്തെ അവസ്ഥ.\nവാദിയെ പ്രതിയാക്കാനും തെളിവുകള് നശിപ്പിച്ച് കേസിന് തുമ്പില്ലാതാക്കാനും കൊടുംകുറ്റവാളികള്‍ക്ക് രക്ഷക്കെത്തുംവിധം ദുര്‍ബലമായ വകുപ്പുകളിലൂടെ നിസ്സാര ശിക്ഷയിലൊതുക്കാനും സാക്ഷികളെ കൂറുമാറ്റാനുമെല്ലാം കൂട്ടുനില്‍ക്കുന്ന പൊലീസുകാരുടെ സമീപനം നീതിനിയമങ്ങളെ കഴുത്തു ഞെരിച്ച് കൊല്ലുന്നതിന് സമമല്ലേ? കോളിളക്കം സൃഷ്ടിച്ച കേസുകളില് പോലും പൊലീസ് മാത്രമല്ല ഡോക്ടര്‍മാരടക്കം കേസുമായി ബന്ധപ്പെടുന്ന മിക്കവരും ഇങ്ങനെ ചെയ്യുന്നത് നാം കണ്ടുകൊണ്ടിരിക്കുന്നു. അഭയ കേസും ചേകനൂര് മൗലവി കേസും നമ്മുടെ മുമ്പിലുണ്ട്. കവിയൂരില് അനഘയുടെ കുടുംബം ആത്മഹത്യചെയ്ത സംഭവത്തില് കോടതി സി ബി ഐയോട് പുനരന്വേഷണം ആവശ്യപ്പെട്ടത് അന്വേഷണത്തിലെ കുറ്റകരമായ വീഴ്ചകള് കാരണമാണല്ലോ.\nനിരവധി കേസുകളില് കോടതിയുടെ രൂക്ഷവിമര്‍ശനത്തിന് നമ്മുടെ പൊലീസ് വിധേയമായിട്ടുണ്ടെങ്കില് കളങ്കം കഴുകിക്കളയാനുള്ള കാര്യമായ നീക്കമൊന്നും സര്‍ക്കാരിന്റെയോ ആഭ്യന്തരവകുപ്പിന്റേയോ ഭാഗത്തുനിന്ന് ഇതുവരെയും ഉണ്ടായതായി അറിവില്ല. ഭരണക്കാര്‍ക്ക് യഥേഷ്ടം ഉപയോഗിക്കാവുന്ന ഒരു മര്‍ദ്ദകോപകരണം എന്ന അപഖ്യാതി എല്ലായിടത്തുമെന്നപോലെ ഇപ്പോള് കേരള പൊലീസിനെയും വേട്ടയാടുന്നുണ്ട്. കഴിഞ്ഞ സര്‍ക്കാര് വിജിലന്‍സ് അന്വേഷണം ഏല്‍പിച്ച പൊലീസ് ഉദ്യോഗസ്ഥന്മാരെ കൂട്ടത്തോടെ സ്ഥലം മാറ്റുകയാണ് പുതിയ സര്‍ക്കാര് ചെയ്തത്. എല് ഡി എഫായാലും ഈ അവസ്ഥക്ക് മാറ്റമൊന്നുമില്ല. പൊലീസില് ക്രിമിനലുകളുടെ സാന്നിധ്യമെന്നതുപോലെ തന്നെ സത്യസന്ധരായ ഉദ്യോഗസ്ഥരെ ഭരണം മാറുന്നതിനനുസരിച്ച് തട്ടിക്കളിക്കുന്നതും ഒരു തരം ക്രിമിനലിസം തന്നെയാണ്.\nക്രിമിനല് പശ്ചാത്തലമുള്ളവര്‍ക്ക് പൊലീസില് മാത്രമല്ല പൊതുജീവിതത്തില് എവിടെയും ഇടം അനുവദിക്കാന് പാടില്ലെന്ന അഭിപ്രായക്കാരാണ് എല്ലാവരും. ക്രിമിനലുകളും അഴിമതിക്കാരും അവര് ഉദ്യോഗരംഗത്താകട്ടെ, രാഷ്ട്രീയകക്ഷികളിലാവട്ടെ എന്തിനേറെ ജുഡീഷ്യറിയിലായിരുന്നാല് പോലും രാജ്യത്തിന് ഭാരവും ശാപവും അപമാനവുമാണ്. പൊലീസിലൂടെ ഹൈക്കോടതി തുടങ്ങിവെച്ച ഈ ശുദ്ധീകരണ പ്രക്രിയ പൊതുജീവിതത്തിന്റെ സമസ്ത മേഖലകളിലും നടപ്പിലാക്കാനുള്ള നീക്കങ്ങള്‍ക്ക് അരങ്ങൊരുക്കേണ്ടത് ജനങ്ങള് തന്നെയാണ്.\nലോകത്ത് സ്ത്രീകള്‍ക്ക് ഏറ്റവും അപകടകരമായ നാലാമത്തെ രാജ്യമായി ഇന്ത്യ തെരഞ്ഞെടുക്കപ്പെട്ടിരിക്കുന്നു! സ്ത്രീകള്‍ക്ക് മാത്രമല്ല രാജ്യത്തെ 120 കോടി ജനങ്ങള്‍ക്കും നടുക്കവും നാണക്കേടുമുണ്ടാക്കുന്ന ഈ കണ്ടെത്തല് നടത്തിയത് തോംസണ് റോയ്‌ട്ടേഴ്‌സ് ട്രസ്റ്റ് ലോ വിമന് എന്ന സംഘടന ഇതു സംബന്ധിച്ച് നടത്തിയ സര്‍വേയിലാണ്. ഈ വിചിത്രസത്യം എത്ര അപമാനകരമാണ്. ആഗോളസമൂഹത്തില് തലയുയര്‍ത്തി നില്‍ക്കാന് ഇനി നമുക്ക് എന്ത് അര്‍ഹതയാണുള്ളത്? ലോകത്തെ 180ലേറെ രാജ്യങ്ങള് ഇന്ത്യയേക്കാള് എത്രയോ ഭേദം എന്നല്ലേ ഇതിനര്‍ഥം? പെണ്‍നൊമ്പരങ്ങളെ ആഴത്തില് തിരിച്ചറിയാന് രാഷ്ട്രീയ നേതൃത്വങ്ങളാകട്ടെ ഭരണാധികാരികളാകട്ടെ ഫലപ്രദമായ ഒരു ശ്രമവും നാളിതുവരെ നടത്തിയതായി അറിവില്ല.\nദക്ഷിണേഷ്യന് രാജ്യങ്ങളാണ് ഈ പട്ടികയില് ആദ്യ സ്ഥാനങ്ങള് കയ്യടക്കിയത്. അഫ്ഗാനിസ്ഥാന്, റിപ്പബ്‌ളിക് ഓഫ് കോംഗോ, പാക്കിസ്താന് എന്നീ രാജ്യങ്ങളാണ് സ്ത്രീകള്‍ക്ക് നാശം വിതക്കുന്ന വരുടെ പട്ടികയില് ഇന്ത്യക്ക് മുന്നില് ഇടം പിടിച്ചത്. ലോകത്തിലെ ഏറ്റവും വലിയ ജനാധിപത്യ രാജ്യമായ ഇന്ത്യക്ക് പിന്നിലാണ് ദരിദ്ര ആഫ്രിക്കന് രാജ്യമായ സോമാലിയ പോലും. കശ്മലന്മാരുടെ കരവലയത്തില്‍നിന്ന് സഹോദരിമാരെ രക്ഷിക്കാന് ഇനി നാം ഏത് പ്രാര്‍ഥനയാണ് ചൊല്ലേണ്ടത്? ഏത് വാതിലിലാണ് മുട്ടേണ്ടത്. അല്ലെങ്കില് ഏത് ആയുധമാണ് കയ്യില് കരുതേണ്ടത്? ആയിരം നാവുകൊണ്ട് അവകാശപ്പെട്ട നമ്മുടെ മാനവിക ധാര്‍മിക മൂല്യങ്ങള്‍ക്ക് എങ്ങനെ ഇത്രമാത്രം ശോഷണം സംഭവിച്ചു?\nഫെമിനിസ്റ്റ് സംഘടനകള്‍ക്കും വനിതാ പ്രസ്ഥാനങ്ങള്‍ക്കും ഇവിടെ ഒരു പഞ്ഞവുമില്ല. കുടുംബിനികള്‍ക്കും തൊഴിലാളികള്‍ക്കും വിദ്യാര്‍ഥികള്‍ക്കുമെല്ലാം ഇത്രയധികം സംഘടനകളുള്ള മറ്റൊരു രാജ്യവുമില്ല. മത-രാഷ്ട്രീയ-സാംസ്‌കാരിക പ്രസ്ഥാനങ്ങള്‍ക്കെല്ലാം വനിതാ വിംഗുകളുമുണ്ട്. എല്ലാമുണ്ടായിട്ടും സ്ത്രീകള്‍ക്കെതിരായ അതിക്രമങ്ങള് അസഹനീയമാംവിധം പെരുകിക്കൊണ്ടിരിക്കുന്നു. ഗാര്‍ഹിക പീഡനങ്ങള്, ലൈംഗികാതിക്രമങ്ങള്,ഓഫീസുകളിലും വിദ്യാലയങ്ങളിലും വാഹനങ്ങളിലും വ്യവസായശാലകളിലും പീഡനം എന്നുവേണ്ട മതസ്ഥാപനങ്ങളടക്കം സ്ത്രീ സാന്നിധ്യമുള്ളിടത്തെല്ലാം അവളുടെ തേങ്ങലുകളുയരുന്നു. കദനകഥകള് മുഴങ്ങുന്നു. നാലുവയസ്സുള്ള പിഞ്ചോമന മുതല് 80 കഴിഞ്ഞ പടുവൃദ്ധകള് വരെ ബലാത്സംഗത്തിനിരയായി കൊല്ലപ്പെടുന്നു. പോറ്റിവളര്‍ത്തിയ പിതാവിന്റെയും ജീവിതം പങ്കുവെച്ച ഭര്‍ത്താവിന്റെയും നൊന്തുപെറ്റ പുത്രന്റെയും കൊലക്കത്തികള് അവള്‍ക്ക് നേരെ ചീറിയടുക്കുന്നു. ഒട്ടും ക്ഷാമമില്ലാത്ത ഇത്തരം വാര്‍ത്തകള് മനസ്സിലുണ്ടാക്കുന്ന സ്‌ഫോടനം എത്ര കഠോരമാണ്.\nപീഡനങ്ങളില് മാത്രമല്ല പെണ്‍ഭ്രൂണഹത്യയിലും ശിശുഹത്യയിലും മനുഷ്യക്കടത്തിലും ഇന്ത്യ തന്നെയാണ് നാലാം സ്ഥാനത്ത്. ചുരുങ്ങിയത് പത്ത് കോടി സ്ത്രീകളെങ്കിലും മനുഷ്യക്കടത്തിന്റെ ഇരകളായി മാറിയിട്ടുണ്ടെന്ന് 2009ല് നമ്മുടെ ആഭ്യന്തര സെക്രട്ടറി മധുക്കര്‍ഗുപ്ത തന്നെ വെളിപ്പെടുത്തിയിരുന്നു. രാജ്യത്തുടനീളം മുപ്പത് ലക്ഷം സ്ത്രീകള് വേശ്യാവൃത്തിയിലൂടെയാണ് ഉപജീവനം തേടുന്നത്. ഇതില് നാല്‍പത് ശതമാനം കുട്ടികളാണ്. ധാര്‍മിക മുല്യങ്ങളുടെ മധുരസങ്കീര്‍ത്തനം മുഴങ്ങുന്ന ഒരു രാജ്യത്തെ ഈ സ്ഥിതിവിവരക്കണക്കുകള് നാം എത്തിച്ചേര്‍ന്ന പതനത്തിന്റെയും ജീര്‍ണതയുടെയും ആഴമല്ലേ യഥാര്‍ഥത്തില് വിളംബരം ചെയ്യുന്നത്?\nസാക്ഷരതയിലും രാഷ്ട്രീയപ്രബുദ്ധതയിലും ലോകോത്തമരെന്ന് അഹങ്കരിക്കുന്ന മലയാളികളുടെ സ്ഥിതിയെന്താണ്? കേരളത്തിലിന്ന് ആര്‍ഭാടപൂര്‍വം നടക്കുന്നത് ലൈംഗികപീഡനങ്ങളാണെന്ന് എല്ലാവര്‍ക്കുമറിയാം. സ്ത്രീകള്‍ക്ക് ജനിക്കാനും ജീവിക്കാനുമുള്ള അവകാശം തന്നെ നിഷേധിക്കപ്പെടുന്നുവെന്ന് കരുതാവുന്ന സംഭവവികാസങ്ങളാണ് ഓരോ ദിവസവും പത്രകോളങ്ങളില് നിറയുന്നത്. ഇതിനെതിരെ ചര്‍ച്ചകളും സെമിനാറുകളും കവിതകളും പ്രഭാഷണങ്ങളും നോവലുകളുമെല്ലാം ആവശ്യത്തിലേറെയുണ്ടെങ്കിലും പീഡനങ്ങള് കുറയുകയല്ല കൂടുകയാണ് ചെയ്യുന്നത്.\nഗാര്‍ഹിക പീഡന വിരുദ്ധ നിയമമടക്കം നിരവധി നിയമങ്ങള് സ്ത്രീകളുടെ സുരക്ഷ മുന്‍നിര്‍ത്തി പാസ്സാക്കിയിട്ടുണ്ടെന്ന കാര്യം നിഷേധിക്കുന്നില്ല. അത് പക്ഷെ കടലാസില് സുഖനിദ്ര കൊള്ളുകയാണ്. നിയമത്തിന്റെ പരിരക്ഷ വേട്ടക്കാരെ രക്ഷിക്കാനുള്ളതാണ്. കിളിരൂര്, കവിയൂര്, സൂര്യനെല്ലി, വിതുര, തോപ്പുംപടി പെണ്‍വാണിഭങ്ങളില് ഇരകളെ അവഗണിക്കുന്ന സമീപനമല്ലേ ഭരണകൂടങ്ങള് വരെ സ്വീകരിച്ചത്? സ്ത്രീകളെ വിദേശത്തേക്ക് കടത്തി അവിടങ്ങളില് നടക്കുന്ന പെണ്‍വാണിഭങ്ങളിലും മലയാളി പെണ്‍കുട്ടികളാണ് ഏറ്റവും പ്രധാന ഇരകള്. മൊബൈല് ഫോണിലൂടെ സ്ത്രീകളെ വലയില് വീഴ്ത്തി നശിപ്പിക്കുന്നതിന്റെ വാര്‍ത്തകളും നമ്മെ അലോസരപ്പെടുത്തുന്നില്ല. ഇതുമൂലം ഭാവിതുലഞ്ഞുപോയ പെണ്‍കുട്ടികളുടെ എണ്ണവും ചെറുതല്ല.\nവേട്ടക്കാരെ രക്ഷിക്കാനും അതിന് വേണ്ടി ആളും അര്‍ഥവും നല്‍കാനും ഇവിടെ ആളുകളുണ്ട്. സൗമ്യ എന്ന പെണ്‍കുട്ടിയെ തീവണ്ടിയില്‍നിന്ന് തള്ളിയിട്ട് കൊന്ന ഒറ്റക്കയ്യന് ഗോവിന്ദച്ചാമിക്ക് വേണ്ടി വാദിക്കാന് പ്രഗത്ഭരായ അഭിഭാഷകരുടെ നിരയാണ് കോടതിയില് ഹാജരാകുന്നത്! വെറും ഒരു യാചകന് മാത്രമായ ഈ തമിഴനുവേണ്ടി പണമൊഴുക്കാനും ഇവിടെ വ്യക്തികള് മാത്രമല്ല സംഘടനകളും റെഡി. എത്രമാത്രം ഉത്ക്കണ്ഠാജനകമാണിത്. സ്ത്രീയെ മാതാവായും ദേവതയായും ആദരപൂര്‍വം മാനിക്കുന്ന ഒരു രാജ്യത്താണ് സ്ത്രീകള്‍ക്ക് സുരക്ഷിതമില്ലാത്തത് എന്നോര്‍ക്കുമ്പോള് സത്യത്തില് ലജ്ജ തോന്നുന്നു. സാംസ്‌കാരിക നായകര് ഇതൊന്നും അറിയുന്നില്ലെന്ന് വരുമോ.\nതുര്‍ക്കിയില് പ്രവചനങ്ങളെ അതിജീവിക്കാന് ആവനാഴിയിലെ അസ്ത്രങ്ങളത്രയും പ്രയോഗിച്ചിട്ടും പ്രതിപക്ഷങ്ങള്‍ക്കായില്ല. 2002ല് അധികാരമേല്‍ക്കുമ്പോഴുണ്ടായിരുന്ന അവസ്ഥയില്‍നിന്ന് തുര്‍ക്കിയെ ഏറെ മുന്നോട്ടുനയിച്ച റജബ് ത്വയ്യിബ് ഉര്‍ദുഗാന് തന്നെ തുര്‍ക്കി ജനത മൂന്നാം തവണയും തിളങ്ങുന്ന അംഗീകാരം നല്‍കിയിരിക്കുന്നു. കാര്യക്ഷമതയുള്ള ഭരണാധികാരികളെ ജനങ്ങള് കയ്യൊഴിക്കില്ലെന്നതിന് ഒന്നാംതരം ഉദാഹരണമാണ് തുര്‍ക്കിയിലെ ജനവിധി. 1923 മുതല് 1950 വരെയുള്ള ഫാസിസ്റ്റ് ഭരണവും അതിനു ശേഷം ഓരോ പത്ത് വര്‍ഷത്തിലും ആവര്‍ത്തിക്കപ്പെട്ട പട്ടാള അട്ടിമറിയും തുര്‍ക്കിയെ യൂറോപ്പിലെ രോഗിയാക്കിയിരുന്നു. ഭരണരംഗത്തെ അസ്ഥിരത തുര്‍ക്കിയെ സാംസ്‌കാരികമായും വല്ലാതെ ഉലച്ചുകളഞ്ഞു. തുര്‍ക്കിക്ക് ഒരു കാലഘട്ടത്തില് ഇസ്‌ലാമിന്റെ തിളക്കമാര്‍ന്ന ചരിത്രം പങ്കുവെക്കാനുണ്ട്. ഇന്നും ഉജ്ജ്വലമായ ആ സ്മരണകള് ജനമനസ്സുകളില് പച്ചപിടിച്ചു തന്നെ നില്‍പ്പുണ്ട്. എന്നാല് അത്യാചാരങ്ങള്‍കൊണ്ട് ഇസ്‌ലാമിക മുഖം വികൃതമാക്കാനുള്ള ശ്രമങ്ങളും പിന്നീടുണ്ടായി. ഭരണസ്ഥിരതയുടെ നല്ല വശം ജനങ്ങള്‍ക്ക് അനുഭവവേദ്യമായത് പക്ഷെ ഉര്‍ദുഗാന്റെ വരവോടെയാണെന്ന് മാത്രം.\nഞായറാഴ്ച 550 അംഗ പാര്‍ലമെന്റിലേക്ക് നടന്ന തെരഞ്ഞെടുപ്പില് മാന്ത്രിക സംഖ്യയായ 367 സീറ്റ് തികയ്ക്കാന് ഉര്‍ദുഗാന്റെ ജസ്റ്റിസ് ആന്റ് ഡവലപ്പ്‌മെന്റ് പാര്‍ട്ടി (എ കെ പാര്‍ട്ടി) ക്കായില്ല. 50 ശതമാനം വോട്ടുനേടിയ എ കെ പാര്‍ട്ടിക്ക് 326 സീറ്റാണ് ലഭിച്ചത്. പാര്‍ട്ടിക്ക് മൂന്നില് രണ്ട് ഭൂരിപക്ഷം ലഭിക്കാത്തതിനാല് ഭരണഘടന മാറ്റിയെഴുതുന്നതിന് മറ്റു പാര്‍ട്ടികളുടെ സഹായം തേടേണ്ടിവരും. പഴയ ഭരണഘടനയിലെ ജനവിരുദ്ധ വകുപ്പുകള് ഒഴിവാക്കി പുതിയ ഭരണഘടന തയ്യാറാക്കുമെന്നത് ഉര്‍ദുഗാന്റെ തെരഞ്ഞെടുപ്പ് വാഗ്ദാനമായിരുന്നു. മൂന്നില് രണ്ട് ഭൂരിപക്ഷമില്ലാത്ത സാഹചര്യത്തില് ഭേദഗതിക്ക് മറ്റ് പ്രതിപക്ഷ കക്ഷികളുടെ പിന്തുണ കൂടി ആവശ്യമാണ്. മുഖ്യ പ്രതിപക്ഷ കക്ഷിയായ റിപ്പബ്‌ളിക്കന് പീപ്പിള്‍സ് പാര്‍ട്ടിക്ക് കഴിഞ്ഞ തവണ 112 സീററുണ്ടായിരുന്നത് ഇത്തവണ 135 ആയി വര്‍ധിച്ചിട്ടുണ്ട്. കുര്‍ദു അനുകൂല പാര്‍ട്ടിയായ പീസ് ആന്റ് ഡമോക്രസി പാര്‍ട്ടി 53 സീറ്റും മറ്റ് സ്വതന്ത്രര് 36 സീറ്റും നേടിയിട്ടുണ്ട്. 50 വനിതകളുടെ സ്ഥാനത്ത് ഇത്തവണ പാര്‍ലമെന്റില് 78 മഹിളാ മെമ്പര്‍മാരുടെ സാന്നിധ്യമുണ്ട്. ഈ കക്ഷികളുമായെല്ലാം കൂടിയാലോചിച്ചശേഷമേ പുതിയ ഭരണഘടന തയാറാക്കുകയുള്ളൂവെന്ന് ഫലം പുറത്തുവന്ന ശേഷം ഉര്‍ദുഗാന് വ്യക്തമാക്കിയിട്ടുമുണ്ട്. സര്‍ക്കാരിതര സംഘടനകള്, വിദ്യാര്‍ഥികള് എന്നിങ്ങനെ സമൂഹത്തിലെ എല്ലാ വിഭാഗങ്ങളുമായും ആശയവിനിമയം നടത്താനും അദ്ദേഹത്തിന് പരിപാടിയുണ്ട്. തീര്‍ച്ചയായും സ്വാഗതാര്‍ഹവും മാതൃകാപരവുമായ ഈ സമീപനം മറ്റ് രാഷ്ട്രങ്ങള്‍ക്കും പാഠമാവേണ്ടതാണ്. മാധ്യമങ്ങളും തുര്‍ക്കി ഭരണകൂടത്തിന് അകമഴിഞ്ഞ പിന്തുണയാണ് നല്‍കുന്നത്.\nതുര്‍ക്കിയിലെ ഭരണസ്ഥിരത അയല് രാജ്യങ്ങള് വലിയ പ്രതീക്ഷയോടെയാണ് വീക്ഷിക്കുന്നത്. സിറിയയിലെ അസദ് ഭരണകൂടത്തിനെതിരെ നടക്കുന്ന ജനകീയപ്രക്ഷോഭത്തെ അവിടത്തെ സര്‍ക്കാര് നിഷ്‌ക്കരുണം അടിച്ചൊതുക്കുകയാണ്. സിറിയയുമായി നല്ല സൗഹൃദം പുലര്‍ത്തുന്ന രാജ്യമാണ് തുര്‍ക്കിയെങ്കിലും അവിടുത്തെ അക്രമങ്ങള്‍ക്കെതിരെ ശക്തമായി പ്രതികരിക്കുന്നതിന് അത് തടസ്സമാകുന്നില്ല. ഒട്ടുമിക്ക അറബ് രാജ്യങ്ങളും മൗനം പാലിക്കുമ്പോള് തുര്‍ക്കിയുടെ ധീരമായ നിലപാട് ഏറെ ശ്രദ്ധേയമാണ്. സിറിയന് സൈന്യം ടാങ്കുകളും കവചിത വാഹനങ്ങളുമായി കൂടുതല് ഗ്രാമങ്ങളിലേക്ക് നീങ്ങാന് തുടങ്ങിയതോടെ തുര്‍ക്കിയിലേക്കാണ് അഭയാര്‍ഥി പ്രവാഹം. ഇതിനകം തന്നെ നാല് അഭയാര്‍ഥികേമ്പുകള് അവിടെ തുറന്നു പ്രവര്‍ത്തനം തുടങ്ങിയിരിക്കുന്നു. ജനങ്ങള്‍ക്കെതിരെ നിറയൊഴിക്കാന് സൈനികര്‍ക്ക് അസദ് സര്‍ക്കാര് നിര്‍ദേശം നല്‍കിയ സാഹചര്യത്തില് തുര്‍ക്കി മാത്രമാണ് അവര്‍ക്കിപ്പോള് ആശ്രയം.\nഉര്‍ദുഗാനെ തീവ്ര ഇസ്‌ലാമിസ്റ്റെന്ന് മുദ്രകുത്തി തെരഞ്ഞെടുപ്പ് പ്രചാരണം നടത്തിയ പ്രതിപക്ഷ കക്ഷികള്‍ക്ക് ലഭിച്ച തിരിച്ചടി വലിയ പാഠമാണ്. തുര്‍ക്കി ജനതയുടെ അഭിമാനകരമായ നിലനില്‍പിന് അനിവാര്യമായ മൂല്യങ്ങള് മുറുകെപിടിക്കുമെന്ന് പ്രവര്‍ത്തിയിലൂടെ തെളിയിച്ച ഭരണാധികാരിയാണ് ഉര്‍ദുഗാന്. മൂന്നാം തവണയും തുര്‍ക്കിജനതയുടെ അംഗീകാരം കിട്ടിയ അദ്ദേഹം എല്ലാ കാര്യത്തിലും തികഞ്ഞ പക്വതയോടെയാണ് പ്രതികരിക്കുന്നത്. തുര്‍ക്കിയുടെ ശക്തമായ സാന്നിധ്യം ലോകത്തെ അറിയിക്കുകയെന്നതും ഉര്‍ദുഗാന്റെ മുഖ്യ ലക്ഷ്യങ്ങളില് പെടും. സാമ്പത്തിക പ്രതിസന്ധിയുടെ ചുഴിയില് പെട്ട് വന്‍ശക്തികള് ഉലഞ്ഞപ്പോഴും ചൈനയോടുപോലും മത്സരിക്കുന്ന ഒരു സാമ്പത്തിക വ്യവസ്ഥ വളര്‍ത്തിക്കൊണ്ടുവരാന് തുര്‍ക്കിക്ക് സാധിച്ചുവെന്നത് ചെറിയ കാര്യമല്ല.\nരാജ്യം തൊഴിലില്ലായ്മയില് പൊറുതിമുട്ടിയ സമയത്താണ് ഉര്‍ദുഗാന്റെ നേതൃത്വത്തിലുള്ള സര്‍ക്കാര് തുര്‍ക്കിയില് ഭരണം കയ്യേറ്റത്. ഇക്കാര്യത്തില് ഭരണകൂടം കൈക്കൊണ്ട ബുദ്ധിപരമായ സമീപനമാണ് ഈ ദുരന്തത്തില് നിന്ന് കരകയറാന് രാജ്യത്തെ വലിയൊരളവോളം പ്രാപ്തമാക്കിയത്. യൂറോപ്പിലെ നിക്ഷേപസൗഹൃദ രാജ്യമായി തുര്‍ക്കിയെ മാറ്റുന്നതിലും ഒമ്പത് വര്‍ഷം മുമ്പ് അധികാരത്തില് വന്ന എ കെ പാര്‍ട്ടിയുടെ പങ്ക് വളരെ വലുതാണ്. യൂറോപ്യന് യൂന്യന് മാതൃകയില് പശ്ചിമേഷ്യയും മറ്റ് അറബ് രാജ്യങ്ങളും ഉള്‍പ്പെടുന്ന മുസ്‌ലിംലോകത്തിന്റെ ഐക്യവും ഉര്‍ദുഗാന് മുന്നോട്ടുവെച്ച നിര്‍ദേശങ്ങളില് പ്രധാനപ്പെട്ടതാണ്.\nശാന്തിമന്ത്രം ഉരുവിട്ട് നടക്കേണ്ട സന്യാസിമാര് സായുധസേന രൂപീകരിച്ച് പൊലീസിനെ നേരിടുമെന്ന് പ്രഖ്യാപിച്ചാല് എന്തു ചെയ്യും? തന്റെ അഴിമതിവിരുദ്ധ സമരത്തിന് സംരക്ഷണം നല്‍കാനും വേണ്ടിവന്നാല് തിരിച്ചടിക്കാനുമായി 11000 പേരുടെ പ്രത്യേക സേന രൂപീകരിക്കുമെന്ന യോഗാചാര്യന് ബാബ രാംദേവിന്റെ പ്രഖ്യാപനം ഭരണഘടനാ വിരുദ്ധം എന്ന് പറഞ്ഞ് ചവറ്റുകൊട്ടയില് തള്ളാന് വരട്ടെ. രാംദേവിന്റെ സമരത്തിന് പിന്നില് ആര് എസ് എസ് ആണെന്ന് കേന്ദ്ര ആഭ്യന്തരമന്ത്രി പി ചിദംബരം തന്നെ വ്യക്തമാക്കിയ സാഹചര്യത്തില് കാര്‍ക്കിച്ചാല് അവര് തുപ്പാതിരിക്കില്ല എന്ന് കൂടി തിരിച്ചറിയണം. കാളകൂടം ശിരസ്സിലേറ്റി രാജ്യമൊട്ടുക്കും സഞ്ചരിച്ച് നാഗക്കളങ്ങള് തീര്‍ക്കുന്ന അശോക് സിംഗാളും തൊഗാഡിയയും സുഷമാ സ്വരാജുമൊക്കെ രാംദേവിന്റെ സമരത്തിന് പിന്നിലും ശക്തമായി നിലയുറപ്പിച്ചിട്ടുണ്ടെന്ന കാര്യം ആഭ്യമന്ത്രി ഗൗരവപൂര്‍വ്വം കണക്കിലെടുക്കണം.\nഅഴിമതിക്കെതിരെ സമരം പ്രഖ്യാപിക്കുന്ന ഏതൊരു സംഘടനയേയും വ്യക്തികളെയും പിന്തുണക്കാന് കഴിഞ്ഞ മാര്‍ച്ചില് കര്‍ണാടകയില് നടന്ന ആര് എസ് എസിന്റെ പരമോന്നത നേതൃത്വമായ അഖില് ഭാരതീയ പ്രതിനിധി സഭ യോഗം തീരുമാനിച്ചിരുന്നു. രാംദേവിന്റെ സഹായത്തോടെ അഴിമതി വിരുദ്ധ മുന്നണി രൂപീകരിക്കാനും അവര് തീരുമാനമെടുത്തതായി മന്ത്രി ചിദംബരം തന്നെ രണ്ടുമാസം മുമ്പ് വെളിപ്പെടുത്തിയിരുന്നു.\nകള്ളപ്പണത്തിനും അഴിമതിക്കുമെതിരെ മരണംവരെ നിരാഹാരം പ്രഖ്യാപിച്ചുകൊണ്ടാണ് ദല്‍ഹിയിലെ രാംലീല മൈതാനിയില് അത്യന്താധുനിക സൗകര്യങ്ങളോടെ ബാബ സമരം നടത്തിയത്. അദ്ദേഹത്തെ പിന്തിരിപ്പിക്കാന് കേന്ദ്ര സര്‍ക്കാര് തീവ്രശ്രമം നടത്തിയിരുന്നു. മാധ്യമങ്ങള് വന് പ്രാധാന്യത്തോടെയാണ് സമരത്തെ എതിരേറ്റതോടെ രാംദേവ് ഉന്നയിച്ച പല ആവശ്യങ്ങളും അംഗീകരിക്കാന് സര്‍ക്കാര് നിര്‍ബന്ധിതമായി. എന്നാല് സര്‍ക്കാരുമായുണ്ടാക്കിയ ധാരണ ലംഘിച്ചു എന്നാരോപിച്ച് സര്‍ക്കാരും സമരക്കാരും ഏറ്റുമുട്ടുന്നതാണ് പിന്നീട് കണ്ടത്. രാംദേവിനെയും അനുയായികളെയും പാതിരാത്രിയില് പൊലീസ് ഒഴിപ്പിച്ചു. രാംദേവടക്കം എല്ലാവരെയും മൈതാനത്തുനിന്ന് ബലംപ്രയോഗച്ച് പുറത്താക്കിയത് പുതിയ വിവാദങ്ങള്‍ക്കാണ് വഴിവെച്ചത്. സ്ത്രീകളും കുട്ടികളുമടക്കം നിരവധി പേര്‍ക്ക് ഇതുമൂലം പരിക്കേറ്റ സാഹചര്യത്തില് സര്‍ക്കാരിനെതിരെ ആര് എസ് എസും ബി ജെ പിയും മാത്രമല്ല ഇതര പ്രതിപക്ഷ കക്ഷികളും രംഗത്തുവന്നു. അടിയന്തരാവസ്ഥയെ ഓര്‍മ്മിപ്പിക്കുന്ന നടപടിയെന്ന് പോലും ആക്ഷേപം ഉയര്‍ന്നതോടെ സര്‍ക്കാര് പരുങ്ങി. രഹസ്യധാരണ പ്രകാരം അവസാനിപ്പിക്കുമെന്ന് പ്രതീക്ഷിച്ച സമരം വീണ്ടും തുടര്‍ന്നപ്പോഴാണ് പ്രധാനമന്ത്രിയുടെയും സോണിയാഗാന്ധിയുടെയും നിര്‍ദേശപ്രകാരം പൊലീസ് കര്‍ശന നടപടിയിലേക്ക് തിരിഞ്ഞതെന്നായിരുന്നു മന്ത്രി കബില് സിബലിന്റെ ഔദ്യോഗിക വിശദീകരണം.\nഅന്നാ ഹസാരെയെപോലെ രാംദേവും മുന്നോട്ടുവെച്ച ആവശ്യങ്ങളെ കുറിച്ച് ആര്‍ക്കും പരാതിപറയാനാവില്ല. വിവിധ രാജ്യങ്ങളില് ഇന്ത്യക്കാര്‍ക്കുള്ള കള്ളപ്പണനിക്ഷേപം എത്രയും വേഗം തിരിച്ചുപിടിക്കുക, രാജ്യത്തെ പൗരന്മാര് എല്ലാ വര്‍ഷവും അവരുടെ സ്വത്തുവിവരം പ്രഖ്യാപിക്കുക, അഴിമതിക്കാരായ ഉദ്യോഗസ്ഥന്മാര്‍ക്ക് വധശിക്ഷ നല്‍കാന് കര്‍ശന ലോക്പാല് നിയമം കൊണ്ടുവരിക, ഭരണം, നീതിനിര്‍വഹണം, നികുതി, വിദ്യാഭ്യാസം എന്നീ മേഖലകളുടെ പ്രവര്‍ത്തനത്തില് നിലവിലുള്ള ബ്രിട്ടീഷ് സംവിധാനത്തിനു പകരം ഇന്ത്യന്‍രീതി അവലംബിക്കുക, ധാന്യങ്ങളുടെ താങ്ങുവില ഉയര്‍ത്തുക തുടങ്ങിയ രാംദേവ് ഉയര്‍ത്തിയ ആവശ്യങ്ങളെല്ലാം സ്വാഗതം ചെയ്യപ്പെടേണ്ടവ തന്നെ. വധശിക്ഷക്ക് പകരം അഴിമതിക്കുള്ള ശിക്ഷ പരമാവധി വര്‍ധിപ്പിച്ചേ മതിയാവൂ. അഴിമതി വിചാരണക്ക് കൂടുതല് പ്രത്യേക കോടതികള് ആവശ്യമാണെന്ന അഭിപ്രായമാണ് കേന്ദ്ര സര്‍ക്കാരിനുമുള്ളത്.\nഎന്നാല് ബാബ രാംദേവിനും കൂട്ടര്‍ക്കും അഴിമതിക്കും കള്ളപ്പണത്തിനുമെതിരെ സമരം നടത്താന് എത്രമാത്രം അവകാശവും അര്‍ഹതയുമുണ്ട്? ഇല്ലെന്ന് മാത്രമല്ല അവരും ആ പട്ടികയിലാണ് വരിക. ഇവര്‍ക്കും ഇവരുടെ കീഴിലുള്ള സംഘടനകള്‍ക്കുമായി ഇരുനൂറിലേറെ വ്യവസായ സ്ഥാപനങ്ങളുണ്ടെന്നാണ് ഏകദേശ കണക്ക്. ആസ്ത ടി വി അടക്കം ബ്രോഡ്കാസ്റ്റിംഗ് സ്ഥാപനങ്ങളും ഇതില് ഉള്‍പ്പെടും. രാംദേവുമായി ബന്ധമുള്ള സംഘടനകള് 2009ല് മാത്രം 22 കമ്പനികള് ആരംഭിച്ചതായി കണ്ടെത്തിയിട്ടുണ്ട്. ലോകത്തിന്റെ വിവിധ ഭാഗങ്ങളില് ഇദ്ദേഹത്തിന് കോടികളുടെ ആസ്തിയാണുള്ളത്. യഥാര്‍ഥത്തില് സ്വയംതീര്‍ത്ത കുഴിയിലാണ് രാംദേവും ആര് എസ് എസും അകപ്പെട്ടിരിക്കുന്നത്.\nഅഴിമതിക്കെതിരെ എന്ന പേരില് ഹരിദ്വാറിലെ ആശ്രമത്തില് ഉപവാസം തുടരുന്ന രാംദേവ് സ്വത്തുവിവരം വെളിപ്പെടുത്താന് സന്നദ്ധനായത് സന്തോഷകരം തന്നെ. വെളിപ്പെടുത്തലില് സത്യം പുറത്തുവരില്ലെന്ന് എല്ലാവര്‍ക്കുമറിയാം. എന്‍ഫോഴ്‌സ്‌മെന്റ് ഡയറക്‌ട്രേറ്റും ആദായനികുതി വകുപ്പും അന്വേഷണം ആരംഭിച്ചിട്ടുണ്ട്. അവര്‍ക്ക് ലഭിക്കുന്ന വിവരങ്ങള് പുറംലോകം അറിയുമോ എന്ന് ഇപ്പോള് പറയാനാവില്ല. ഏതായാലും വേഷഭൂഷാദികളില് രാംദേവ് സന്യാസിയാണെങ്കിലും വാക്കിലും പ്രവൃത്തിയിലും അതല്ലെന്ന് വ്യക്തമായി.\nഅത്തരക്കാരാണ് ഓരോ ജില്ലയില്‍നിന്നും 20 വീതം യുവാക്കളെ ഉള്‍പ്പെടുത്തി പൊലീസിനെ ചെറുക്കാന് സായുധസേന രൂപീകരിക്കുന്നത്. അഴിമതിക്കെതിരെ ആയാല് പോലും ഗവണ്‍മെന്റിനെതിരെ യുദ്ധോദ്യുക്തരായി വെല്ലുവിളി നടത്തുന്നത് അവിശ്വസനീയമായ അനുഭവം തന്നെയാണ്. അഴിമതി തടയുന്ന കാര്യത്തില് വിട്ടുവീഴ്ച പാടില്ലെങ്കിലും അതിന്റെ പേരില് രാജ്യത്തെ അശാന്തിയുടെ നടുക്കടലിലേക്ക് തള്ളിവിടാന് ആരെയും അനുവദിച്ചുകൂടാ. രാംദേവിന്റെ യുദ്ധപ്രഖ്യാപനത്തില് മുഴങ്ങുന്നത് ആര് എസ് എസ് ഉതിര്‍ത്ത വെടിയൊച്ചയാകുമ്പോള് വിശേഷിച്ചും.\nമന്‍മോഹന് സിംഗിന്റെ സത്യസന്ധവും അഴിമതിരഹിതവുമായ ജീവിതത്തെ നമുക്ക് വാനോളം പുകഴ്ത്താം. എന്നാല് രാജ്യത്തിന്റെ പ്രധാനമന്ത്രിയെന്ന നിലയില് അത്തരമൊരു പരിമിതമായ സദാചാരം വ്യക്തിജീവിതത്തില് മാത്രം കൊണ്ടുനടന്നാല് മതിയോ? അദ്ദേഹം തന്റെ മന്ത്രിസഭയുടെയും ഭരണത്തിന്റെയും സദാചാരത്തിന്റെയും പാലംകൂടിയാവേണ്ടേ? ആ നിലയില് തികഞ്ഞ പരാജയമാണ് മന്‍മോഹന് സിംഗ് എന്ന് പറയേണ്ടിവരും. ഭരണത്തില് തന്റെ സര്‍ക്കാര് ഏഴുവര്‍ഷം പിന്നിടുമ്പോള് അഴിമതിയുടെ ഗ്രാഫ് ഹിമാലയം വരെ ഉയര്‍ന്നിരിക്കുന്നുവെന്ന് പ്രധാനമന്ത്രി തിരിച്ചറിഞ്ഞുവോ? വ്യക്തിഗതമായി നന്മയുള്ള ഒരാള് എങ്ങനെയാണ് തന്റെ സഹപ്രവര്‍ത്തകര് നടത്തിയ ഭീമാകാരമായ അഴിമതി ഇത്രനാളും കാണാതെ പോയത്? അഴിമതിയുടെ അവതാരങ്ങള് പൊതുഖജനാവ് വര്‍ഷങ്ങളായി കൊള്ളയടിക്കുമ്പോള് ഇതൊന്നും കാണാന് കഴിവില്ലാത്ത ഒരാള് പ്രധാനമന്ത്രിയായി തുടരുന്നതെങ്ങനെ?\nനാം അഴിമതിയോടൊപ്പം ജീവിക്കാന് തുടങ്ങിയിട്ട് കാലമേറെയായി. ഈ മഹാര്‍ബുദത്തിനെതിരെ നാടുനീളെ ചര്‍ച്ചകളും സെമിനാറുകളും സമരങ്ങളും ഉപവാസങ്ങളും ആര്‍ഭാടപൂര്‍വം പൊടിപൊടിക്കുമ്പോഴും രാജ്യം അഴിമതിയുടെ കൊടും ചൂടില് തിളച്ചുകൊണ്ടിരിക്കുകയാണ്. എം പിമാരും മന്ത്രിമാരും രാഷ്ട്രീയ നേതാക്കളും അഴിമതിയുടെ ധ്വജവാഹകരായി അധഃപതിക്കുമ്പോള് ജനാധിപത്യത്തെ കുറിച്ചുള്ള ദൃഢവിശ്വാസങ്ങളില് തന്നെ അത് വിള്ളല് വീഴുത്തും. പിന്നെ ഭരണപ്രമുഖരുടെ ധീരമായ പ്രഖ്യാപനങ്ങള്‍ക്ക് കീറച്ചാക്കിന്റെ വിലപോലും ഇല്ലെന്ന അവസ്ഥ വരും. ഇപ്പോള് ഏറെക്കുറെ അതാണവസ്ഥ.\nഅന്നാ ഹസാരെയും ബാബ രാംദേവും അഴിമതിക്കും കള്ളപ്പണത്തിനുമെതിരെ ഉപവാസസമരവുമായി രംഗത്തുവന്നപ്പോള് അതിന് ലഭിച്ച ജനപിന്തുണയും വാര്‍ത്താപ്രാധാന്യവും അഴിമതിയുടെ വിലക്കപ്പെട്ട വഴികള് എത്രയുംവേഗം അടച്ചുകാണാനുള്ള പൗരാഭിലാഷത്തില്‍നിന്നും ഉയിര്‍കൊണ്ടതാണ്. രാംദേവ് സമരത്തിന്റെ പിന്നിലെ ഒത്തുകളി ജനങ്ങളുടെ നിശ്ചയദാര്‍ഢ്യത്തിന് അശേഷം പോറലേല്‍പിച്ചിട്ടില്ല. അഴിമതിയുടെ കാര്യം വരുമ്പോള് എല്ലാ പാര്‍ട്ടികളും സ്വാര്‍ത്ഥതയുടെ പുറംതോടിലേക്ക് ഉള്‍വലിയുമെന്ന് ബോധ്യപ്പെടാന് അത് അവസരമൊരുക്കിയെന്ന് മാത്രം. 2ജി സ്‌പെക്ട്രം അഴിമതിയിലൂടെ രാജിവെക്കേണ്ടി വന്ന രാജയുടെ പാര്‍ട്ടിയെ തമിള്‍നാട്ടിലെ വോട്ടര്‍മാര് കെട്ടുകെട്ടിച്ചത് യു പി എക്കും എന് ഡി എക്കുമെല്ലാം വലിയ പാഠമാകേണ്ടതാണ്.\nഒരു പക്ഷേ അതുകൊണ്ടാവാം പ്രധാനമന്ത്രി സഹപ്രവര്‍ത്തകരുടെ വിനാശകരമായ പ്രയാണത്തിന് കടിഞ്ഞാണിടാന് കച്ചമുറുക്കിയത്. മന്ത്രിമാര് സ്വത്തുവിവരങ്ങള് പ്രഖ്യാപിക്കണമെന്നും ബിസിനസ് ബന്ധങ്ങള് അറിയിക്കണമെന്നും മന്‍മോഹന് സിംഗ് ആവശ്യപ്പെട്ടിരിക്കുന്നു. തികച്ചും ആഹ്‌ളാദകരമാണിത്. സംസ്ഥാന തലത്തിലും ഇത്തരം നിര്‍ദേശങ്ങള് അനിവാര്യമായിരിക്കുന്നു. ഭരണത്തിലെ അഴിമതിക്കെതിരെ പൊതുസമൂഹം ഉണരുകയും സര്‍ക്കാര് പ്രതിരോധത്തിലാവുകയും ചെയ്ത സാഹചര്യത്തില് മന്‍മോഹന് സിംഗിന്റെ ആവശ്യത്തിന് വളരെയേറെ പ്രാധാന്യമുണ്ട്. സ്വത്ത് വെളിപ്പെടുത്താന് കഴിഞ്ഞ വര്‍ഷം ഫെബ്രുവരിയിലും പ്രധാനമന്ത്രി നിര്‍ദേശിച്ചിരുന്നുവെങ്കിലും അത് എല്ലാവരും സൗകര്യപൂര്‍വ്വം വിസ്മരിക്കുകയായിരുന്നു. ടെലികോം മന്ത്രി രാജ സ്‌പെക്ട്രം കേസില് ഉള്‍പ്പെട്ട സമയത്തായിരുന്നു അത്. ഡി എം കെ പ്രതിനിധി തന്നെയായ മുന് ടെലികോം മന്ത്രിയും ഇപ്പോള് ടെക്സ്റ്റയില് മന്ത്രിയുമായ ദയാനിധിമാരനെതിരെ അന്വേഷണം വരുന്ന ഘട്ടത്തിലാണ് പ്രധാനമന്ത്രി അതേ നിര്‍ദേശം വീണ്ടും ഉന്നയിച്ചത്.\nഓഗസ്റ്റ് 31നകം മന്ത്രിമാര് സ്വത്തുവിവരം പ്രഖ്യാപിക്കണം. ബിസിനസ് സ്ഥാപനങ്ങളുടെ നടത്തിപ്പില് തങ്ങള്‍ക്കോ കുടുംബാംഗങ്ങള്‍ക്കോ ബന്ധമുണ്ടെങ്കില് അക്കാര്യവും അറിയിക്കണം. സ്വത്ത്, വരുമാനം, വായ്പകള്, വ്യാപാരതാല്പര്യങ്ങള്, നടത്തുന്ന വ്യാപാരങ്ങളുടെ വിവരങ്ങള്, വിദേശ രാജ്യങ്ങളുമായോ കമ്പനികളുമായോ ഇവയ്ക്ക് ബന്ധമുണ്ടെങ്കില് അക്കാര്യങ്ങളും വ്യക്തമാക്കണമെന്നാണ് നിര്‌ദേശം.\nഅതുകൊണ്ട് സ്‌പെക്ട്രം അഴിമതിയുമായി ബന്ധപ്പെട്ട കുരുക്കുകള് പിന്നെയും മുറുകുകയാണ്. ദയാനിധിമാരനും അധികനാള് ഇനി മന്ത്രിയായി തുടരാനാവില്ല. സ്‌പെക്ട്രം ലൈസന്‍സുകള് നല്‍കിയതിന്റെ നന്ദിസൂചകമായാണ് സ്വന്തക്കാരുടെ നേതൃത്വത്തിലുള്ള മാധ്യമ സംരംഭങ്ങള്‍ക്ക് വന് തുക നിക്ഷേപം ലഭിച്ചതെന്നാണ് അന്വേഷണ ഏജന്‍സികളുടെ പ്രാഥമിക നിഗമനം. സ്‌പെക്ട്രം വിവാദം അന്വേഷിക്കുന്ന ജെ പി സി മുമ്പാകെ ദയാനിധിമാരനും ഇനി ഹാജരാകേണ്ടിവരും. എന് ഡി എ ഭരണകാലത്ത് ടെലികോം അഴിമതികളുമായി ബന്ധപ്പെട്ടുണ്ടായ നഷ്ടം കണക്കാക്കാന് കംപ്‌ട്രോളര് ആന്റ് ഓഡിറ്റര് ജനറലിനും (സിഎജി) അഴിമതിയുടെ തോത് എത്രയെന്ന് കണക്കാക്കാന് ടെലികോം വകുപ്പിനും നല്‍കിയ നിര്‍ദേശങ്ങള്‍ക്ക് ഇതുവരെ ജെ പി സിക്ക് മറുപടി ലഭിച്ചിട്ടില്ല. മാരന്റെ കാലത്തെ എല്ലാ നടപടികളും അന്വേഷിക്കുമെന്ന് സി ബി ഐയും വ്യക്തമാക്കിയിട്ടുണ്ട്.\nരണ്ടാം യു പി എ ഭരണം മൂന്നാം വര്‍ഷത്തിലേക്ക് കടന്നപ്പോള് ഒട്ടും മെച്ചപ്പെട്ടതല്ല പ്രതിച്ഛായ. അഴിമതി അന്വേഷണത്തിന്റെയും മറ്റും കാര്യത്തില് പ്രത്യാശാപൂര്‍ണമായ നടപടികള് ഉണ്ടാകുന്നില്ലെങ്കില്-ഇപ്പോള് നടത്തിയ പ്രഖ്യാപനങ്ങളെല്ലാം പാതിവഴിയില് ഉപേക്ഷിച്ചാല് എന് ഡി എക്ക് ഒരവസരം കൂടി ലഭിക്കുകയാവും ഫലം. സംശുദ്ധിയുടെ കാര്യത്തില് പോസിറ്റീവായി ഒന്നും അവകാശപ്പെടാന് അവര്‍ക്കില്ലെങ്കിലും രണ്ട് തിന്മകള്‍ക്കിടയില് ഒന്ന് തെരഞ്ഞെടുക്കാനുള്ള സൗഭാഗ്യമേ ഇന്ത്യന് ജനതക്ക് വിധിച്ചിട്ടുള്ളൂ എന്നത് കൊണ്ട് പാഠം പഠിപ്പിക്കാനുള്ള വ്യഗ്രതയില് മറ്റൊന്നും അവര് ചിന്തിച്ചില്ലെന്ന് വരും.\nടുണീഷ്യയിലും ഈജിപ്തിലും ജനകീയ വിപ്‌ളവം ജയം കണ്ടപ്പോള് യമനിലെ ജനങ്ങള്‍ക്ക് അടങ്ങിയിരിക്കാന് കഴിഞ്ഞില്ല. അവസരം അവര് നന്നായി ഉപയോഗിച്ചു. സ്വാതന്ത്ര്യവും സമാധാനവും പുരോഗതിയും കൊതിച്ച ജനങ്ങള്‍ക്ക് പ്രത്യാശപകരുന്ന ഒരു നടപടിയും നീണ്ട 33 വര്‍ഷത്തെ ഭരണത്തിനിടയില് പ്രസിഡണ്ട് അലി അബ്ദുല്ല സ്വാലിഹിന് കാഴ്ചവെക്കാനായില്ല. അറബ് ലോകത്തെ തന്ത്രജ്ഞനായ ഭരണാധികാരിയെന്ന് പുകള്‍പെറ്റ അദ്ദേഹം പിടിച്ചുനില്‍ക്കാന് നടത്തിയ ശ്രമങ്ങളെല്ലാം പാഴായി. അവസാനം സകുടുംബം ചികിത്സയുടെ പേരിലാണെങ്കിലും നാടുവിടേണ്ടിവരികയും ചെയ്തു. സ്വാലിഹ് രാജ്യം വിട്ടതിനെ തുടര്‍ന്ന് തലസ്ഥാനമായ സന്‍ആയിലും വിവിധ നഗരങ്ങളിലും ജനങ്ങള് പാട്ടുപാടിയും നൃത്തംചെയ്തും ആഹ്‌ളാദപ്രകടനം നടത്തുകയാണ്. യൂണിഫോറമണിഞ്ഞ സൈനികരില് ചിലര് പോലും ജനങ്ങളുടെ ആഹ്‌ളാദത്തില് പങ്കുചേരുകയുണ്ടായി. ഭരണാധികാരികളുടെ വകതിരിവില്ലാത്ത വാഴ്ച അവരെ എവിടെ കൊണ്ടെത്തിക്കുമെന്നതിന് നല്ല ഉദാഹരണമാണ് യമന്.\nമാസങ്ങളായി യമനിലെ അതിശക്തമായ ജനരോഷം നേരിടുകയായിരുന്നു ഭരണകൂടം. വെള്ളിയാഴ്ച കൊട്ടാരവളപ്പില് പ്രക്ഷോഭകര് നടത്തിയ റോക്കറ്റാക്രമണത്തിലാണ് പ്രസിഡണ്ടിന് സാരമായി പരുക്കേറ്റത്. തുടര്‍ന്ന് പ്രക്ഷോഭകരുടെ കയ്യില് പെടുന്നതിന് മുമ്പ് ചികിത്സക്കെന്ന പേരില് സഊദിയിലേക്ക് രക്ഷപ്പെടുകയായിരുന്നു. രാജ്യത്തിന്റെ കുഞ്ചികസ്ഥാനങ്ങളില് ഉള്ളവര്‍പോലും സ്വാലിഹിന്റെ വിമാനം സഊദിയില് എത്തിയ ശേഷം മാത്രമേ വിവരം അറിഞ്ഞുള്ളൂ. ശനിയാഴ്ച ഏറെ വൈകിയാണ് പ്രസിഡണ്ടിന്റെ സൗദി യാത്ര ഔദ്യോഗികമായി സ്ഥിരീകരിച്ചത് തന്നെ. അതുവരെ സ്വാലിഹ് എവിടെയാണെന്നും അദ്ദേഹത്തിന്റെ ആരോഗ്യസ്ഥിതി എന്താണെന്നതും സംബന്ധിച്ച് പലതരം അഭ്യൂഹങ്ങളുണ്ടായിരുന്നു. പള്ളിയില് സ്വാലിഹും പ്രധാനമന്ത്രി അലി മുഹമ്മദ് മുജാവഹറുമടക്കം നിരവധി പ്രമുഖര് പ്രാര്‍ഥിച്ചുകൊണ്ടിരിക്കുമ്പോഴായിരുന്നു ആക്രമണം. ഷെല്ലാക്രമണത്തിന് മുമ്പ് തന്നെ പള്ളിയില് ബോമ്പ് വെച്ചിരുന്നതായും റിപ്പോര്‍ട്ടുണ്ട്.\nസൗദിയില് ശസ്ത്രക്രിയക്ക് വിധേയനായ പ്രസിഡണ്ടിന് സുഖം പ്രാപിച്ചാലും യമനിലേക്ക് മടങ്ങാനാവുമെന്ന് തോന്നുന്നില്ല. യമന് ജനത അതിനനുവദിക്കുകയില്ല. കനത്ത സുരക്ഷാവലയത്തിലായിരുന്നിട്ടും കൊട്ടാരവളപ്പില് വെച്ച് പ്രസിഡണ്ടിന് പരിക്കേറ്റത് ഭരണകൂടത്തിന് വലിയ ആഘാതം തന്നെയാണ്. ജീവന് തന്നെ ഭീഷണി ഉയര്‍ന്ന സാഹചര്യത്തില് നാടുവിടുകയല്ലാതെ അദ്ദേഹത്തിന് മുന്നില് മറ്റ് മാര്‍ഗങ്ങളുണ്ടായിരുന്നില്ല. യമനിലെ ഏതാനും മന്ത്രിമാരും മറ്റ് പ്രമുഖരും രാജ്യം വിട്ടതായി റിപ്പോര്‍ട്ടുണ്ട്. പ്രസിഡണ്ടിന്റെ ഭൂരിഭാഗം കുടുംബാംഗങ്ങളും അദ്ദേഹത്തോടൊപ്പം സഊദിയിലെത്തിയെന്നാണ് വിവരം. എതായാലും സ്വാലിഹിന്റെ ഭരണം അവസാനിച്ചുവെന്നതിന്റെ സൂചനയായി ഈ പലായനത്തെ കണക്കാക്കുന്നവരാണ് യമനികള്.\nപ്രസിഡണ്ട് നാടുവിട്ടതിന് ശേഷവും ജനകീയ പ്രക്ഷോഭം യമനില് രൂക്ഷമായി തുടരുകയാണ്. അതിനിടയില് ഗോത്രവിഭാഗങ്ങള് തമ്മിലുള്ള ഏറ്റുമുട്ടലുകള് വിവിധ സ്ഥലങ്ങളില് അരങ്ങേറുന്നതായും റിപ്പോര്‍ട്ടുണ്ട്. സ്വാലിഹിന്റെ അഭാവത്തില് വൈസ് പ്രസിഡണ്ട് അബ്ദുറബ്ബ് മന്‍സൂര് ഹാദിയെ ആക്ടിംഗ് പ്രസിഡണ്ടാക്കാനും നീക്കം നടക്കുന്നു. യമനില് ഇടപെടാന് തക്കം പാത്തുകഴിയുന്ന അമേരിക്കയുടെ സ്ഥാനപതി ജെറാള്‍ഡ് മൈക്കിളുമായി ഹാദി കൂടിക്കാഴ്ച നടത്തിയിട്ടുണ്ട്. ഭരണത്തിലും സൈന്യത്തിലും ഉന്നതസ്ഥാനങ്ങള് വഹിക്കുന്ന സ്വാലിഹിന്റെ മകന് അഹമദുമായും ചര്‍ച്ചകള് നടക്കുന്നു. ഭരണം തുടരാന് സകല വഴികളും ആരായുന്നുണ്ടെങ്കിലും ജനം അടങ്ങിയിരിക്കില്ലെന്ന് ഉറപ്പാണ്.\n1971 ജൂലൈ 17നാണ് യമന് പ്രസിഡണ്ടായി സ്വാലിഹ് അധികാരത്തിലെത്തിയത്. യമന്റെ ഏകീകരണത്തോടെ മുന്‍കാല ശത്രുക്കളെ അനുയായികളാക്കാനും തന്റെ വിശ്വസ്തരെ ഉന്നത സ്ഥാനങ്ങളില് എത്തിക്കാനും അദ്ദേഹത്തിന് സാധിച്ചിരുന്നു. എന്നാല് ഭരണനൈപുണ്യത്തിനപ്പുറം മര്‍ക്കടമുഷ്ടിയും പാശ്ചാത്യ പിന്തുണയുമായിരുന്നു അധികാരം നിലനിര്‍ത്താന് അദ്ദേഹം ഉപയോഗിച്ചത്. എന്നാല് അറബ്‌ലോകത്തെ വസന്തം എന്ന് സ്വാലിഹിനെ പുകഴ്ത്തിയ ചില പാശ്ചാത്യ രാജ്യങ്ങളുടെ തന്നെ പിന്തുണയോടെയാണ് ഇപ്പോള് പ്രക്ഷോഭകാരികള് രംഗത്തിറങ്ങിയത് എന്നത് ശ്രദ്ധേയമാണ്. 1990ല് ഉത്തര, ദക്ഷിണ യമനുകള് സംയോജിപ്പിച്ച് ഏകരാജ്യമായിത്തീര്‍ന്നിട്ടും സാമ്പത്തികരംഗത്ത് വളര്‍ച്ച പ്രാപിക്കാന് സ്വാലിഹ് ഭരണത്തില് സാധിച്ചില്ല. കോടിക്കണക്കിന് ഡോളര് എണ്ണ വില്‍പനയിലൂടെ ലഭിക്കുന്ന യമനിലെ നാല്‍പത് ശതമാനം പേരുടെയും ദിവസ വരുമാനം രണ്ട് ഡോളര് മാത്രമാണ്. ഭരണത്തിന്റെ പിടിപ്പ്‌കേട് മനസ്സിലാക്കാന് ഈ കണക്ക് തന്നെ ധാരാളം.\nഗള്‍ഫ് യുദ്ധകാലത്ത് ഇറാഖിനെ പിന്തുണക്കുക വഴി സൗദി അറേബ്യയുടെയും കുവൈത്തിന്റെയും ശക്തമായ എതിര്‍പ്പ് നേരിടേണ്ടിവന്ന യമന് അതിന് വലിയ വിലയും നല്‍കേണ്ടിവന്നിട്ടുണ്ട്. പത്ത് ലക്ഷത്തോളം വരുന്ന യമനികളെ അന്ന് സൗദി പുറത്താക്കുകയുണ്ടായി. നയതന്ത്ര രംഗത്തെ പാളിച്ചകളും ഭരണ വീഴ്ചകളും ഒത്തുചേര്‍ന്നപ്പോള് ദുരിതമനുഭവിക്കാന് വിധിക്കപ്പെട്ട ജനങ്ങള്‍ക്ക് മുമ്പില് പ്രക്ഷോഭമല്ലാതെ മാര്‍ഗമില്ലെന്നായി. സിറിയയിലും ബഹറൈനിലും ലിബിയയിലുമെല്ലാം നടക്കുന്ന സംഭവങ്ങള് അവശേഷിക്കുന്ന ഇതര രാജ്യങ്ങള്‍ക്കെല്ലാം വലിയ പാഠമാണ് നല്‍കുന്നത്. അസ്വസ്ഥതകളുടെ കൂടാരത്തില് നൊന്തുകഴിയുന്ന ജനം ദുരന്തങ്ങള് പെയ്തിറങ്ങുമ്പോള് പ്രതിസന്ധികളെ മറികടക്കാന് പ്രക്ഷോഭമുള്‍പ്പെടെ ഏതായുധവും പുറത്തെടുക്കുക തന്നെ ചെയ്യും. തങ്ങളുടെ സ്വേഛാവാഴ്ച സമഗ്രമായ അപഗ്രഥനത്തിനും ആത്മപരിശോധനക്കും എത്രവേഗം വിധേയമാക്കാന് സന്നദ്ധമാവുന്നുവോ അത്രയും നല്ലത്.\nകാറും കോളും നിറഞ്ഞ ഈ പെരുമഴക്കാലത്ത് പ്രതീക്ഷകളുടെ കുട നിവര്‍ത്തിപ്പിടിച്ച് ഇറങ്ങിത്തിരിച്ചിരിക്കുകയാണ് ഉമ്മന്‍ചാണ്ടി. വ്യത്യസ്ത വര്‍ണത്തിലും വലിപ്പത്തിലുമുള്ള വൈവിധ്യമാര്‍ന്ന നിരവധി പദ്ധതികള് നടപ്പാക്കി നൂറു ദിവസങ്ങള് കൊണ്ട് ഇന്ദ്രജാലം സൃഷ്ടിക്കാനാണ് അദ്ദേഹത്തിന്റെ ശ്രമം. ഭരണം സുതാര്യവും അഴിമതിരഹിതവുമാക്കുമെന്ന പ്രഖ്യാപനത്തിന്റെ അകമ്പടിയുമുണ്ട് പുതിയ കര്‍മ്മപദ്ധതികള്‍ക്ക്. മന്ത്രിമാരുടെയും കുടുംബാംഗങ്ങളുടെയും ഐ എ എസ് ഓഫീസര്‍മാരുടെയും വകുപ്പ് തലവന്മാരുടെയും സ്വത്ത് വിവരങ്ങള് വെളിപ്പെടുത്തുമെന്ന ഉമ്മന്‍ചാണ്ടിയുടെ പ്രഖ്യാപനത്തെ ജനങ്ങള് ഹര്‍ഷാരവത്തോടെയാണ് സ്വീകരിച്ചത്. അഡ്വക്കറ്റ് ജനറലും സര്‍ക്കാര് ലോ ഓഫീസര്‍മാരും അവരുടെ കുടുംബാംഗങ്ങളും സ്വത്ത് വിവരം വെളിപ്പെടുത്തണമെന്നും മുഖ്യമന്ത്രി നിര്‍ദേശിച്ചിരിക്കുന്നു. മന്ത്രിയുടെയും സ്റ്റാഫിന്റെയും സ്വത്ത് വിവരം വെബ്‌സൈറ്റില് പ്രസിദ്ധപ്പെടുത്തുകയും ചെയ്യും. അഴിമതിയെ കുറിച്ച് വിവരം അറിയിക്കുന്നവര് ആരാണെന്ന കാര്യം പുറത്തുവിടില്ലെന്നും അവരെ സര്‍ക്കാര് സംരക്ഷിക്കുമെന്നും മുഖ്യമന്ത്രി വാഗ്ദാനവും നല്‍കിയിരിക്കുന്നു.\nഅഴിമതിയും സ്വജനപക്ഷപാതവും അര്‍ബ്ബുദംപോലെ അധികാരത്തിന്റെ സമസ്ത സിരാകേന്ദ്രങ്ങളെയും ഗ്രസിച്ചുകഴിഞ്ഞ സാഹചര്യത്തില് ഉമ്മന്‍ചാണ്ടി നടത്തിയ പ്രഖ്യാപനത്തിന് ആഴവും പരപ്പും കൂടും. ഇന്ദ്രപ്രസ്ഥത്തിലെ അഴിമതിക്കഥകള് കേട്ട് വിറങ്ങലിച്ച് നില്‍ക്കുന്നവരുടെ മനസ്സില് ആത്മവിശ്വാസത്തിന്റെ മണിഗോപുരമുയര്‍ത്താന് മുഖ്യമന്ത്രിയുടെ പ്രസ്താവനക്ക് കഴിയും. എന്നാല് സംശുദ്ധ ഭരണത്തിന് വേണ്ടി നാം പല പരീക്ഷണങ്ങളും മുമ്പും നടത്തിയിട്ടുണ്ട്. പരീക്ഷണങ്ങളുടെ അമിതഭാരം ചുമക്കുകയാണ് നാം. കനത്ത ഭൂരിപക്ഷമുണ്ടായിരുന്ന 2001-06ല് പോലും അഴിമതിക്കെതിരെ ഫലപ്രദമായ നടപടികള് സ്വീകരിക്കാന് ഉമ്മന്‍ചാണ്ടിക്കോ യു ഡി എഫിനോ സാധിച്ചിരുന്നില്ല. നേരിയ ഭൂരിപക്ഷം മാത്രമുള്ള ഇക്കാലത്ത് അത്ഭുതങ്ങള് സംഭവിക്കുമെന്ന് വിശ്വസിക്കാനും പ്രയാസം. അദ്ദേഹത്തിന്റെ പുതിയ മന്ത്രിസഭയിലെ ആറു പേര് ഇപ്പോള് തന്നെ അഴിമതിയാരോപണങ്ങള് നേരിടുന്നവരാണ്. പുതിയ അഡീഷണല് അഡ്വക്കറ്റ് ജനറല് പി സി ഐപ്പിനെ കുറിച്ചും ആരോപണമുണ്ട്. പ്രതിപക്ഷ നേതാവ് വി എസ് അച്ചുതാനന്ദന് ചൂണ്ടിക്കാട്ടിയതുപോലെ ഇത്തരക്കാരെ മാറ്റിനിര്‍ത്താതെ സംശുദ്ധ ഭരണം എങ്ങനെ സാധ്യമാവും എന്ന സംശയം ന്യായമായും നിലനില്‍ക്കുന്നു.\nനാമനിര്‍ദേശ പത്രികയോടൊപ്പം സ്വത്തുവിവരവും വെളിപ്പെടുത്തണമെന്നിരിക്കെ മന്ത്രിമാരുടെ ആസ്തികളെ സംബന്ധിച്ച് കൂടുതല് അറിയാന് വല്ലതും അവശേഷിക്കുന്നുണ്ടെന്ന് തോന്നുന്നില്ല. എന്നാല് അഴിമതി നടത്തുന്നവര് അവരുടെ അവിഹിതസമ്പാദ്യം ബിനാമികളുടെ പേരിലാണ് സ്വരൂപിക്കുന്നതെന്നത് എല്ലാവര്‍ക്കും നന്നായറിയാവുന്ന സത്യമാണ്. ബിനാമി ഇടപാടുകള് കണ്ടുപിടിക്കാന് വല്ല സംവിധാനവും മുഖ്യമന്ത്രി ഏര്‍പ്പെടുത്തമോ എന്നാണറിയേണ്ടത്.\nഉമ്മന്‍ചാണ്ടിയുടെ ആത്മാര്‍ഥതയെ സംശയിക്കുന്നില്ലെങ്കിലും സമയബന്ധിതമായി നൂറുദിവസം കൊണ്ട് പ്രാവര്‍ത്തികമാക്കാന് കഴിയുന്ന കാര്യങ്ങളല്ല അദ്ദേഹം പ്രഖ്യാപിച്ചത്. സംസ്ഥാനത്തിന്റെ അടിയന്തരാവശ്യങ്ങള്‍ക്ക് മുന്‍ഗണനാക്രമം നിശ്ചയിക്കുന്നതിലും അദ്ദേഹത്തിന് വീഴ്ചകള് പറ്റിയിട്ടുണ്ട്. 100 ദിവസത്തെ കര്‍മ്മപരിപാടി എന്ന പേരില് അദ്ദേഹം അഞ്ചുവര്‍ഷത്തെ നയപ്രഖ്യാപനമാണ് നടത്തിയത്. കര്‍മ്മപരിപാടികള് നിശ്ചിത ദിവസങ്ങള്‍ക്കകം പൂര്‍ത്തിയാവുന്നതായിരിക്കണം. അത്തരം പരിപാടികള് വിരലിലെണ്ണാവുന്നവയേ ഉള്ളൂ. കേരള രൂപീകരണം മുതല് ചര്‍ച്ചചെയ്യുന്ന വിഷയങ്ങളെല്ലാം അദ്ദേഹത്തിന്റെ പുതിയ പ്രഖ്യാപനത്തിലുമുണ്ട്. കോണ്‍ഗ്രസും കമ്യൂണിസ്റ്റുകളും അവരുടെ മുന്നണികളുമാണ് ഇക്കാലമത്രയും ഈ കൊച്ചുസംസ്ഥാനം മാറി മാറി ഭരിച്ചത്. എന്നിട്ടും പ്രശ്‌നങ്ങള് പാരാവാരം പോലെ പരന്നു കിടക്കുന്നു. ഭൂമി മലയാളത്തില് പരിഹരിക്കപ്പെടേണ്ട പ്രശ്‌നങ്ങളുടെ നീണ്ട പട്ടികയാണല്ലോ ഉമ്മന്‍ചാണ്ടി വ്യാഴാഴ്ച നിരത്തിവെച്ചത്.\nതന്റെ പ്രഥമ മന്ത്രിസഭയില് ഉമ്മന്‍ചാണ്ടി നടപ്പാക്കാന് ഉദ്ദേശിച്ച അതിവേഗം ബഹുദൂരം പരിപാടിയുടെ പുതിയ മുഖമാണ് ഈ കര്‍മ്മപരിപാടിയും. ഈ കര്‍മ്മപരിപാടിക്ക് ഉദ്യോഗസ്ഥരും സജ്ജമാകണം എന്ന സവിശേഷതയുണ്ട്. ഉദ്യോഗസ്ഥന്മാര് വേണ്ട രീതിയില് സഹകരിച്ചില്ലെങ്കില് എല്ലാം അവതാളത്തിലാവുകയും ചെയ്യും. ഉദ്യോഗസ്ഥന്മാരുടെ സഹകരണം യു ഡി എഫിന് എത്രമാത്രം ലഭിക്കും എന്ന് കണ്ടു തന്നെ അറിയണം.\nസുതാര്യതക്കും അഴിമതി നിര്‍മാര്‍ജനത്തിനും വികസനത്തിനും ഊന്നല് നല്‍കിക്കൊണ്ടുള്ള നൂറുദിന കര്‍മ്മപരിപാടി വിജയിക്കണമെങ്കില് സര്‍ക്കാര് ഒറ്റക്കെട്ടായി തന്നെ രംഗത്തിറങ്ങേണ്ടതുണ്ട്. യു ഡി എഫ് അധികാരമേറ്റതിന് ശേഷം മുന്നണിക്കകത്തു നിന്ന് തന്നെയുള്ള വിവാദങ്ങളായിരുന്നു ഇതുവരെ. ഇപ്പോഴും അത് കെട്ടടങ്ങി എന്ന് പറയാനാവില്ല. ശക്തമായ കാറ്റടിച്ചാല് ആടിയുലയുന്ന സര്‍ക്കാരാണ് തങ്ങളുടേതെന്ന ബോധം ഘടകകക്ഷികള്‍ക്കും കാണുന്നില്ല. ഉമ്മന്‍ചാണ്ടിയുടെ പ്രഖ്യാപനങ്ങളത്രയും യാഥാര്‍ഥ്യമായി കാണാനാഗ്രഹിക്കുന്നവരാണ് ഓരോ മലയാളിയും. തന്റെ ഓഫീസ് അവധിയില്ലാതെ മുഴുസമയവും പ്രവര്‍ത്തിക്കും എന്ന പ്രഖ്യാപനം ആത്മാര്‍ഥതയില് നിന്ന് ഉയിര്‍കൊണ്ടതുമാണ്. എന്നാല് അഴിമതി നൂറുദിവസംകൊണ്ട് അവസാനിക്കുമെന്ന് കരുതുന്ന ഒരാളും കേരളത്തിലുണ്ടാവില്ല. അങ്ങനെയെങ്ങാനും സംഭവിച്ചാല് ലോകത്തിലെ മഹാത്ഭുതമായിരിക്കുമത്. പുരോഗതിയുടെ വിതാനങ്ങളെ ശക്തിപ്പെടുത്താന് പ്രതിപക്ഷത്തെയും സഹകരിപ്പിക്കാനും മുഖ്യമന്ത്രി ശ്രമിക്കണം.\nപതിമൂന്നാം കേരള നിയമസഭയുടെ ഇരുപതാമത്തെ സ്പീക്കറായി കോണ്‍ഗ്രസിലെ ജി കാര്‍ത്തികേയന് തെരഞ്ഞെടുക്കപ്പെട്ടിരിക്കുന്നു. ഇടതുമുന്നണിയിലെ എ കെ ബാലനെ പരാജയപ്പെടുത്തി ആംഗ്‌ളോ ഇന്ത്യന് പ്രതിനിധി അടക്കം 73 അംഗങ്ങളും കാര്‍ത്തികേയന് അനുകൂലമായി വോട്ടുചെയ്തു. രഹസ്യ ബാലറ്റിലൂടെയായിരുന്നു വോട്ടെടുപ്പ്. മൊത്തമുള്ള 141 എം എല് എമാരും വോട്ടെടുപ്പില് പങ്കെടുക്കുകയുണ്ടായി. പതിവിന് വിപരീതമായി പ്രോടേം സ്പീക്കര് എന് ശക്തന് വോട്ടുചെയ്തത് ചട്ടലംഘനമാണെന്ന് പ്രതിപക്ഷം ആരോപിക്കുന്നു. എന്നാല് നാലാം കേരള നിയമസഭയില് പ്രോടെം സ്പീക്കറായിരുന്ന ടി എ മജീദ് ഇങ്ങനെയൊരു കീഴ്‌വഴക്കം സൃഷ്ടിച്ചിട്ടുണ്ടെന്നായിരുന്നു കെ എം മാണിയുടെ കണ്ടുപിടുത്തം. എന്തായാലും മികച്ച നിയമസഭാ പ്രവര്‍ത്തനത്തിന്റെ അനുഭവസമ്പത്തുള്ള ജി കാര്‍ത്തികേയന് സ്പീക്കര് പദവി അലങ്കരിക്കാന് സര്‍വധാ യോഗ്യനാണെന്ന കാര്യത്തില് ആര്‍ക്കും തര്‍ക്കമുണ്ടാവാന് തരമില്ല. കേരള ജനതയുടെ ഹൃദയസ്പന്ദനങ്ങള്‍ക്ക് കാതോര്‍ക്കാന് അദ്ദേഹത്തിന് കഴിയും. 25 വര്‍ഷം എം എല് എയായും രണ്ടുതവണ മന്ത്രിയായും പ്രതിപക്ഷ ഉപനേതാവായും നിയമസഭക്കകത്തും പുറത്തും സജീവ സാന്നിധ്യമായിരുന്ന ഈ യുവതുര്‍ക്കി രാഷ്ട്രീയസദാചാരം പിച്ചിച്ചീന്താന് ഒരിക്കലും അരുനില്‍ക്കുകയില്ലെന്ന് നമുക്ക് ന്യായമായും വിശ്വസിക്കാം.\nനിയമസഭാ തെരഞ്ഞെടുപ്പില് യു ഡി എഫ് നേരിയ ഭൂരിപക്ഷത്തില് വിജയം നേടിയതിനു ശേഷമുള്ള ആദ്യ ബലപരീക്ഷണമെന്ന നിലയില് സംസ്ഥാനം വളരെ ആകംക്ഷാപൂര്‍വമാണ് സ്പീക്കര് തെരഞ്ഞെടുപ്പിന് കാതോര്‍ത്തത്. അട്ടിമറി നടക്കണമെങ്കില് അഞ്ചുപേര് മറുകണ്ടം ചാടണം. അതേസമയം എന് സി പിയുടെ രണ്ടംഗങ്ങള് മറുകണ്ടം ചാടുമെന്ന അഭ്യൂഹം പരന്നിരുന്നു. സ്പീക്കര് സ്ഥാനത്തേക്ക് പരസ്യമായി താല്‍പര്യം പ്രകടിപ്പിച്ച പി സി ജോര്‍ജ് വോട്ട് മറിക്കില്ലെന്ന് വ്യക്തമാക്കിയിരുന്നുവെങ്കിലും വോട്ടെണ്ണി കഴിഞ്ഞപ്പോഴാണ് ശ്വാസം നേരെ വീണത്. മന്ത്രിസ്ഥാനം വിഭജിച്ചതില് പരസ്യമായി വിയോജിപ്പ് പ്രകടിപ്പിച്ചവര് കോണ്‍ഗ്രസിന് ഉള്ളില് തന്നെ ഉണ്ടായിരുന്നുവല്ലോ. ഇരുമുന്നണികളും ഒരു പോലെ ഭയപ്പെട്ട മറ്റൊരു കാര്യം അസാധുവായിരുന്നു. പുതുമുഖങ്ങളുടെ കാര്യത്തിലായിരുന്നു ഈ പേടി. 43 പുതുമുഖങ്ങളാണ് ഇത്തവണ സഭയിലെത്തിയത്. ഇതില് കൂടുതലും യു ഡി എഫുകാരും. അസംതൃപ്തരും അങ്ങനെ ചിന്തിക്കാന് സാധ്യത ഏറെയായിരുന്നു. സ്ഥാനാര്‍ഥികള് സാധാരണ വോട്ടുചെയ്യാറില്ല. പ്രോടെം സ്പീക്കറും അങ്ങനെ തന്നെ. അതുപോലെ സ്പീക്കര് തെരഞ്ഞെടുപ്പിന് ശേഷമാണ് ആംഗ്‌ളോ ഇന്ത്യന് പ്രതിനിധിയെ നോമിനേറ്റ് ചെയ്യാറ്. ഈ കീഴ്‌വഴക്കവും ഇത്തവണ തെറ്റി.\nബാലറ്റ് മുഖേനയായിരുന്നു തെരഞ്ഞെടുപ്പ്. അതു രഹസ്യമായിരിക്കണമെന്നാണ് ചട്ടമില്ലെങ്കിലും അങ്ങനെയാണ് കീഴ്‌വഴക്കം. ബാലറ്റിന് കൗണ്ടര്‍ഫോയില് ഇല്ലാത്തതിനാല് വോട്ട് മാറുകയോ അസാധുവാകുകയോ ചെയ്താല് കണ്ടുപിടിക്കാനാവില്ല. ഭാഗ്യം ആരും കള്ളക്കളി കളിച്ചില്ല. ആദ്യ ബലപരീക്ഷണം വിജയിച്ചു എന്നതുകൊണ്ട് എല്ലായ്‌പോഴും അങ്ങനെ തന്നെയായിരിക്കുമെന്ന് കരുതാനുമാവില്ല. സ്പീക്കര് തെരഞ്ഞെടുപ്പില് യു ഡി എഫിന്റെ വിജയസാധ്യതയില് വലിയ സംശയമൊന്നും ഉണ്ടായിരുന്നില്ല. മന്ത്രിസഭാ രൂപീകരണവുമായും വകുപ്പ് വിഭജനവുമായും ബന്ധപ്പെട്ട് കോണ്‍ഗ്രസിലും ചില ഘടകകക്ഷികളിലും അസ്വസ്ഥത നിലനില്‍ക്കുന്നുവെന്നത് ശരിയുമാണ്. യു ഡി എഫ് ക്യാമ്പില് ഇത് ആശങ്ക സൃഷ്ടിച്ചിരുന്നുവെന്നതും നിഷേധിക്കാനാവില്ല. കുതിരക്കച്ചവടത്തിലൂടെ ഭരണം അട്ടിമറിക്കാന് തങ്ങളില്ലെന്ന് മുന് മുഖ്യമന്ത്രി വി എസ് അച്ചുതാനന്ദനും സി പി എം സെക്രട്ടറി പിണറായി വിജയനും തെരഞ്ഞെടുപ്പ് ഫലം പുറത്തുവന്നപ്പോള് തന്നെ വ്യക്തമാക്കിയിരുന്നു.\nദശാംശം ഒമ്പത് ശതമാനം വോട്ടിന്റെയും നാലു സീറ്റിന്റെയും പിന്‍ബലത്തില് യു ഡി എഫ് നേടിയ വിജയവും സര്‍ക്കാരും ഒരു സ്ഥിരം പ്രതിഭാസമായിരിക്കുമെന്ന് ഭരണപക്ഷം പോലും കരുതുന്നുണ്ടാവില്ല. ഇത്രയധികം കോലാഹലങ്ങള് ഉണ്ടാക്കിയിട്ടും കേരളത്തിലെ ഇടതു രാഷ്ട്രീയ സ്വാധീനം തകര്‍ക്കാന് യു ഡി എഫിന് കഴിഞ്ഞില്ല. നിയമസഭയിലെ ഏറ്റവും വലിയ ഒറ്റക്കക്ഷി ഇപ്പോഴും സി പി എം ആണുതാനും. അതുകൊണ്ട് വളരെ കരുതലോടെ മുമ്പോട്ടുപോയില്ലെങ്കില് ഏത് നിമിഷവും സര്‍ക്കാര് താഴെപോകും. മാത്രമല്ല പുതിയ മന്ത്രിസഭയുടെ ആദ്യത്തെ രണ്ടാഴ്ചത്തെ പ്രവര്‍ത്തനം\nഒട്ടും തൃപ്തികരവുമായിരുന്നില്ല. പതിവിന് വിരുദ്ധമായി നിയമസഭയില് ഇത്തവണ പ്രതിപക്ഷം വളരെ ശക്തമാണ്. വളരെ ജാഗ്രതയോടെ പ്രവര്‍ത്തിച്ചെങ്കിലേ കാലാവധി പൂര്‍ത്തിയാക്കാനാകൂ.\nനിയമങ്ങള് തലനാരിഴ കീറി വിശദമായി ചര്‍ച്ച ചെയ്യപ്പെടേണ്ട വേദിയാണ് നിയമസഭകളും പാര്‍ലമെന്റുമൊക്കെ. നിര്‍ഭാഗ്യവശാല് നമ്മുടെ സഭകളില് കാര്യമാത്ര പ്രസക്തമായ ചര്‍ച്ചകള് നടക്കാറില്ലെന്നതാണ് വസ്തുത. ബഹളങ്ങള് സൃഷ്ടിച്ച് സഭ ബഹിഷ്‌ക്കരിച്ച് വാര്‍ത്തകള് സൃഷ്ടിക്കുന്നതിലാണ് എല്ലാവരുടെയും ശ്രദ്ധ. സംസ്ഥാനത്ത് ഏറ്റവും കൂടുതല് സഭ ബഹിഷ്‌ക്കരിച്ച ഉമ്മന്‍ചാണ്ടിയാണ് ഇപ്പോള് മുഖ്യമന്തി. ഇനി ഇടതുമുന്നണിയുടെ ഊഴമാണ്. പ്രതിപക്ഷത്തിരുന്നുകൊണ്ട് അവരും നടത്തുക ബഹിഷ്‌ക്കരണം തന്നെയായിരിക്കും. പക്വമതിയായ പുതിയ സ്പീക്കര്‍ക്ക് ഇവിടെ വളരെയേറെ ചെയ്യാനുണ്ട്. ബുദ്ധിപൂര്‍വകമായി ഇടപെടാന് അദ്ദേഹത്തിന് കഴിഞ്ഞാല് കേരള നിയമസഭയുടെ പഴയകാല പ്രതാപം വീണ്ടെടുക്കാന് കാര്‍ത്തികേയന് കഴിയും; കഴിയണം. പല വമ്പന്‍മാരും അലങ്കരിച്ച പദവിയുമാണത.് സീതിസാഹിബും സി എച്ചും വക്കം പുരുഷോത്തമനും എം വിജയകുമാറും വി എം സുധീരനുമെല്ലാം സ്തുത്യര്‍ഹമായ രീതിയില് സ്പീക്കര്‍പദവിയില് പ്രശോഭിച്ചവരാണ്. കാമ്പും കരുത്തുമുള്ള ചര്‍ച്ചകളിലൂടെയും നിയമനിര്‍മാണങ്ങളിലൂടെയും 13-ാം നിയമസഭ പുതിയ ചരിത്രം കുറിക്കട്ടെ എന്ന് ഞങ്ങളും ആശംസിക്കുന്നു.\nLabels: Lekhanam, ലേഖനം


Royal Enfield Plans to becomea$5billion global company - Malayalam Goodreturns\n» ലക്ഷ്യം ചെറുതല്ല; അഞ്ച് ബില്യണ് ഡോളര് വലിപ്പമുള്ള ആഗോള കമ്പനിയാകാന് റോയല് എന്‍ഫീല്‍ഡ്\nPublished: Sunday, March 14, 2021, 1:52 [IST]\nദില്ലി: ഇരുചക്ര വാഹനപ്രമികളുടെ ഏറ്റവും പ്രിയപ്പെട്ട നിര്‍മ്മാതാക്കളായ റോയല് എന്‍ഫീല്‍ഡ് ലോകത്തെ വന് സ്വാധീനമുള്ള കമ്പനിയാകാന് ഒരുങ്ങുന്നു. അഞ്ച് ബില്യണ് ഡോളര് വലിപ്പമുള്ള കമ്പനിയാകുന്നതിന് വേണ്ടിയുള്ള ലക്ഷ്യത്തിലാണ് റോയല് എന്‍ഫീല്‍ഡ്. ഇനി വരുന്ന ഓരോ സാമ്പത്തിക വര്‍ഷത്തിലും മൂന്ന് മാസം കൂടുമ്പോള് ഓരോ മോഡലുകള് വിപണിയില് ഇറക്കി കമ്പനിയുടെ സ്വാധീനം വര്‍ദ്ധിപ്പിക്കുകയാണ് ലക്ഷ്യം.\nറോയല് എന്‍ഫീല്‍ഡ് എംഡി വിനോദ് ദസരിയയെ ഉദ്ധരിച്ചാണ് മാധ്യമങ്ങള് ഇക്കാര്യം റിപ്പോര്‍ട്ട് ചെയ്യുന്നത്. അതേസമയം, എത്ര വര്‍ഷത്തിനുള്ളില് അഞ്ച് ബില്യണ് ഡോളര് വലുപ്പമുള്ള കമ്പനിയാകുമെന്ന വ്യക്തമാക്കിയിട്ടില്ല. കയറ്റുമതിയിലും, ആഭ്യന്ത വിപണിയിലും കൂടുതല് ശ്രദ്ധ ചെലുത്തി വിപണി കീഴടക്കുകയാണ് ലക്ഷ്യം. കൃത്യമായ പ്ലാനിങ്ങോട് അടുത്ത അഞ്ച് മുതല് ഏഴ് വര്‍ഷത്തേക്ക് കമ്പനിയെ മുന്നോട്ടുകൊണ്ടു പോകാനാണ് നീക്കം.\nറോയല് എന്‍ഫീല്‍ഡ് സമീപ കാലത്തായി ഇറക്കിയ എല്ലാ മോഡലുകളും വിജയകരമാണെന്നാണ് കമ്പനി അവകാശപ്പെടുന്നത്. അടുത്ത കാലത്തായി പുറത്തിറക്കിയ ഹിമാലയന്, ആര്‍സി 650, മിറ്റിയോര് എന്നിവ വലിയ രീതിയില് വിറ്റു പോയെന്ന് വിനോദ് ദസരി പറയുന്നു. ഉപഭോക്താക്കള് പുതിയ മോഡലുകളെ ഇരു കയ്യും നീട്ടി സ്വീകരിക്കുന്നതിലുള്ള സന്തോഷവും അദ്ദേഹം പങ്കുവച്ചു.\nRead more about: royal enfield india കമ്പനി വാഹനം\nRoyal Enfield Plans to becomea$5billion global company\nStory first published: Sunday, March 14, 2021, 1:52 [IST]


1 നീയോ, മനുഷ്യപുത്രാ, യിസ്രായേൽപർവ്വതങ്ങളോടു പ്രവചിച്ചുപറയേണ്ടതു: യിസ്രായേൽപർവ്വതങ്ങളേ, യഹോവയുടെ വചനം കേൾപ്പിൻ !\n2 യഹോവയായ കർത്താവു ഇപ്രകാരം അരുളിച്ചെയ്യുന്നു: ശത്രു നിങ്ങളെക്കുറിച്ചു: നന്നായി; പുരാതനഗിരികൾ ഞങ്ങൾക്കു കൈവശം ആയിരിക്കുന്നു എന്നു പറയുന്നു.\n3 അതുകൊണ്ടു നീ പ്രവചിച്ചുപറയേണ്ടതു: യഹോവയായ കർത്താവു ഇപ്രകാരം അരുളിച്ചെയ്യുന്നു: നിങ്ങൾ ജാതികളിൽ ശേഷിച്ചവർക്കുംു കൈവശമായിത്തീരത്തക്കവണ്ണം അവർ നിങ്ങളെ ശൂന്യമാക്കി നിങ്ങളെ ചുറ്റും നിന്നു കപ്പിക്കളയുന്നതുകൊണ്ടും നിങ്ങൾ വായാളികളുടെ അധരങ്ങളിൽ അകപ്പെട്ടു ലോകരുടെ അപവാദവിഷയമായിത്തീർന്നിരിക്കകൊണ്ടും യിസ്രായേൽപർവ്വതങ്ങളേ,\n4 യഹോവയായ കർത്താവിന്റെ വചനം കേൾപ്പിൻ ! മലകളോടും കുന്നുകളോടും തോടുകളോടും താഴ്വരകളോടും പാഴായിരിക്കുന്ന ശൂന്യപ്രദേശങ്ങളോടും നിർജ്ജനവും ചുറ്റുമുള്ള ജാതികളിൽ ശേഷിച്ചവർക്കും കവർച്ചയും പരിഹാസവും ആയി ഭവിച്ചിരിക്കുന്ന പട്ടണങ്ങളോടും യഹോവയായ കർത്താവു ഇപ്രകാരം അരുളിച്ചെയ്യുന്നു:\n5 അതുകൊണ്ടു യഹോവയായ കർത്താവു ഇപ്രകാരം അരുളിച്ചെയ്യുന്നു: ജാതികളിൽ ശേഷിച്ചവരോടും എല്ലാ ഏദോമിനോടും ഞാൻ നിശ്ചയമായി എന്റെ തീക്ഷണതാഗ്നിയോടെ സംസാരിക്കും; അവർ എന്റെ ദേശത്തെ കവർച്ചക്കായി തള്ളിക്കളവാൻ തക്കവണ്ണം അതിനെ പൂർണ്ണഹൃദയസന്തോഷത്തോടും നിന്ദാഭാവത്തോടും കൂടെ തങ്ങൾക്കു അവകാശമായി നിയമിച്ചുവല്ലോ.\n6 അതുകൊണ്ടു നീ യിസ്രായേൽ ദേശത്തെക്കുറിച്ചു പ്രവചിച്ചു മലകളോടും കുന്നുകളോടും തോടുകളോടും താഴ്വരകളോടും പറയേണ്ടതു: യഹോവയായ കർത്താവു ഇപ്രകാരം അരുളിച്ചെയ്യുന്നു: നിങ്ങൾ ജാതികളുടെ നിന്ദയെ വഹിച്ചതുകൊണ്ടു ഞാൻ എന്റെ തീക്ഷണതയോടും എന്റെ ക്രോധത്തോടും കൂടെ സംസാരിക്കുന്നു.\n7 അതുകൊണ്ടു യഹോവയായ കർത്താവു ഇപ്രകാരം അരുളിച്ചെയ്യുന്നു: നിങ്ങളുടെ ചുറ്റുമുള്ള ജാതികൾ നിശ്ചയമായി തങ്ങളുടെ ലജ്ജ വഹിക്കും എന്നു ഞാൻ കൈ ഉയർത്തി സത്യം ചെയ്യുന്നു.\n8 നിങ്ങളോ, യിസ്രായേൽപർവ്വതങ്ങളേ, എന്റെ ജനമായ യിസ്രായേൽ വരുവാൻ അടുത്തിരിക്കകൊണ്ടു കൊമ്പുകളെ നീട്ടി അവർക്കും വേണ്ടി ഫലം കായ്പിൻ .\n11 ഞാൻ നിങ്ങളിൽ മനുഷ്യരെയും മൃഗങ്ങളെയും വർദ്ധിപ്പിക്കും; അവർ പെരുകി സന്താനപുഷ്ടിയുള്ളവരാകും; ഞാൻ നിങ്ങളിൽ പണ്ടത്തെപ്പോലെ ആളെ പാർപ്പിക്കും; നിങ്ങളുടെ ആദികാലത്തുണ്ടായിരുന്നതിനെക്കാൾ അധികം നന്മ ഞാൻ നിങ്ങൾക്കു ചെയ്യും; ഞാൻ യഹോവ എന്നു നിങ്ങൾ അറിയും.\n12 ഞാൻ നിങ്ങളിൽ മനുഷ്യരെ, എന്റെ ജനമായ യിസ്രായേലിനെ തന്നേ, സഞ്ചരിക്കുമാറാക്കും; അവർ നിന്നെ കൈവശമാക്കും; നീ അവർക്കും അവകാശമായിരിക്കും; നീ അവരെ ഇനി മക്കളില്ലാത്തവരാക്കുകയുമില്ല.\n13 യഹോവയായ കർത്താവു ഇപ്രകാരം അരുളിച്ചെയ്യുന്നു; അർ നിന്നോടു: നീ മനുഷ്യരെ തിന്നുകളകയും നിന്റെ ജനത്തെ മക്കളില്ലാത്തവരാക്കുകയും ചെയ്ത ദേശമാകുന്നു എന്നു പറയുന്നതുകൊണ്ടു,\n14 നീ ഇനിമേൽ മനുഷ്യരെ തിന്നുകളകയില്ല; നിന്റെ ജനത്തെ മക്കളില്ലാത്തവരാക്കുകയുമില്ല; എന്നു യഹോവയായ കർത്താവിന്റെ അരുളപ്പാടു.\n15 ഞാൻ ഇനി നിന്നെ ജാതികളുടെ നിന്ദ കേൾപ്പിക്കയില്ല; വംശങ്ങളുടെ അപമാനം നീ ഇനി വഹിക്കയില്ല; നീ ഇനി നിന്റെ ജനത്തെ മക്കളില്ലാത്തവരാക്കുകയുമില്ല എന്നു യഹോവയായ കർത്താവിന്റെ അരുളപ്പാടു.\n16 യഹോവയുടെ അരുളപ്പാടു എനിക്കുണ്ടായതെന്തെന്നാൽ:\n17 മനുഷ്യപുത്രാ, യിസ്രായേൽ ഗൃഹം തങ്ങളുടെ ദേശത്തു പാർത്തിരുന്നപ്പോൾ, അവർ അതിനെ തങ്ങളുടെ നടപ്പുകൊണ്ടും പ്രവൃത്തികൾകൊണ്ടും മലിനമാക്കി; എന്റെ മുമ്പാകെ അവരുടെ നടപ്പു ഋതുവായോരു സ്ത്രീയുടെ മാലിന്യംപോലെ ആയിരുന്നു.\n18 അവർ ദേശത്തു ചൊരിഞ്ഞ രക്തംനിമിത്തവും അതിനെ തങ്ങളുടെ വിഗ്രഹങ്ങൾകൊണ്ടു മലിനമാക്കിയതുനിമിത്തവും ഞൻ എന്റെ ക്രോധം അവരുടെമേൽ പകർന്നു.\n19 ഞാൻ അവരെ ജാതികളുടെ ഇടയിൽ ചിന്നിച്ചു; അവർ ദേശങ്ങളിൽ ചിതറിപ്പോയി; അവരുടെ നടപ്പിന്നും പ്രവൃത്തികൾക്കും തക്കവണ്ണം ഞാൻ അവരെ ന്യായം വിധിച്ചു.\n20 അവർ ജാതികളുടെ ഇടയിൽ ചെന്നുചേർന്നപ്പോൾ, ഇവർ യഹോവയുടെ ജനം, അവന്റെ ദേശം വിട്ടുപോകേണ്ടിവന്നവർ എന്നു അവർ അവരെക്കുറിച്ചു പറയുമാറാക്കിയതിനാൽ അവർ എന്റെ വിശുദ്ധനാമത്തെ അശുദ്ധമാക്കി.\n21 എങ്കിലും യിസ്രായേൽഗൃഹം ചെന്നുചേർന്ന ജാതികളുടെ ഇടയിൽ അശുദ്ധമാക്കിയ എന്റെ വിശുദ്ധനാമത്തെക്കുറിച്ചു എനിക്കു അയ്യോഭാവം തോന്നി.\n22 അതുകൊണ്ടു നീ യിസ്രായേൽഗൃഹത്തോടു പറയേണ്ടതു: യഹോവയായ കർത്താവു ഇപ്രകാരം അരുളിച്ചെയ്യുന്നു: യിസ്രായേൽ ഗൃഹമേ, നിങ്ങളുടെ നിമിത്തമല്ല, നിങ്ങൾ ചെന്നുചേർന്ന ജാതികളുടെ ഇടയിൽ നിങ്ങൾ അശുദ്ധമാക്കിയിരിക്കുന്ന എന്റെ വിശുദ്ധ നാമംനിമിത്തം അത്രേ ഞാൻ അങ്ങനെ ചെയ്യുന്നതു.\n23 ജാതികളുടെ ഇടയിൽ നിങ്ങൾ അശുദ്ധമാക്കിയതായി അവരുടെ ഇടയിൽ അശുദ്ധമായ്പോയിരിക്കുന്ന എന്റെ മഹത്തായ നാമത്തെ ഞാൻ വിശുദ്ധീകരിക്കും; ജാതികൾ കാൺകെ ഞാൻ എന്നെത്തന്നേ നിങ്ങളിൽ വിശുദ്ധീകരിക്കുമ്പോൾ ഞാൻ യഹോവ എന്നു അവർ അറിയും എന്നു യഹോവയായ കർത്താവിന്റെ അരുളപ്പാടു.\n26 ഞാൻ നിങ്ങൾക്കു പുതിയോരു ഹൃദയം തരും; പുതിയോരു ആത്മാവിനെ ഞാൻ നിങ്ങളുടെ ഉള്ളിൽ ആക്കും; കല്ലായുള്ള ഹൃദയം ഞാൻ നിങ്ങളുടെ ജഡത്തിൽനിന്നു നീക്കി മാംസമായുള്ള ഹൃദയം നിങ്ങൾക്കു തരും.\n28 ഞാൻ നിങ്ങളുടെ പിതാക്കന്മാർക്കും കൊടുത്ത ദേശത്തു നിങ്ങൾ പാർക്കും; നിങ്ങൾ എനിക്കു ജനമായും ഞാൻ നിങ്ങൾക്കു ദൈവമായും ഇരിക്കും.\n31 അപ്പോൾ നിങ്ങൾ നിങ്ങളുടെ ദുർമ്മാർഗ്ഗങ്ങളെയും നന്നല്ലാത്ത പ്രവൃത്തികളെയും ഔർത്തു നിങ്ങളുടെ അകൃത്യങ്ങൾ നിമിത്തവും മ്ളേച്ഛതകൾ നിമിത്തവും നിങ്ങൾക്കു നിങ്ങളോടു തന്നേ വെറുപ്പു തോന്നും.\n32 നിങ്ങളുടെ നിമിത്തമല്ല ഞാൻ ഇതു ചെയ്യുന്നതു എന്നു നിങ്ങൾക്കു ബോധ്യമായിരിക്കട്ടെ എന്നു യഹോവയായ കർത്താവു അരുളിച്ചെയ്യുന്നു; യിസ്രായേൽഗൃഹമേ, നിങ്ങളുടെ നടപ്പുനിമിത്തം ലജ്ജിച്ചു നാണിപ്പിൻ .\n33 യഹോവയായ കർത്താവു ഇപ്രകാരം അരുളിച്ചെയ്യുന്നു: ഞാൻ നിങ്ങളുടെ അകൃത്യങ്ങളൊക്കെയും നീക്കി നിങ്ങളെ നിർമ്മലീകരിക്കുന്ന നാളിൽ നിങ്ങളുടെ പട്ടണങ്ങളിൽ ഞാൻ ആളെ പാർപ്പിക്കും; ശൂന്യസ്ഥലങ്ങളെയും പണിയും.\n34 വഴിപോകുന്ന ഏവരുടെയും കാഴ്ചെക്കു ശൂന്യമായ്ക്കിടന്നിരുന്ന പ്രദേശത്തു കൃഷി നടക്കും.\n35 ശൂന്യമായ്ക്കിടന്നിരുന്ന ദേശം ഏദെൻ തോട്ടം പോലെയായ്തീർന്നുവല്ലോ; പാഴും ശൂന്യവുമായി ഇടിഞ്ഞുകിടന്നിരുന്ന പട്ടണങ്ങൾ ഉറപ്പും നിവാസികളും ഉള്ളവ ആയിത്തീർന്നുവല്ലോ എന്നു അവർ പറയും.\n36 ഇടിഞ്ഞുകിടന്നിരുന്ന പട്ടണങ്ങളെ യഹോവയായ ഞാൻ പണിതു, ശൂന്യപ്രദേശത്തു നടുതല വെച്ചുണ്ടാക്കി എന്നു നിങ്ങളുടെ ചുറ്റും ശേഷിച്ചിരിക്കുന്ന ജാതികൾ അന്നു അറിയും; യഹോവയായ ഞാൻ അരുളിച്ചെയ്തിരിക്കുന്നു; ഞാൻ നിവർത്തിക്കയും ചെയ്യും.\n37 യഹോവയായ കർത്താവു ഇപ്രകാരം അരുളിച്ചെയ്യുന്നു: യിസ്രായേൽഗൃഹം എന്നോടു അപേക്ഷിച്ചിട്ടു ഞാൻ ഒന്നുകൂടെ ചെയ്യും: ഞാൻ അവർക്കും ആളുകളെ ആട്ടിൻ കൂട്ടത്തെപ്പോലെ വർദ്ധിപ്പിച്ചുകൊടുക്കും.\n38 ശൂന്യമായ്പോയിരുന്ന പട്ടണങ്ങൾ വിശുദ്ധമായ ആട്ടിൻ കൂട്ടംപോലെ, ഉത്സവങ്ങളിൽ യെരൂശലേമിലെ ആട്ടിൻ കൂട്ടംപോലെ തന്നേ, മനുഷ്യരാകുന്ന ആട്ടിൻ കൂട്ടം കൊണ്ടു നിറയും; ഞാൻ യഹോവ എന്നു അവർ അറിയും.


മീന രാശിയിലെ ശുക്രന്റെ സംക്രമണം - Venus Transit in Pisces in Malayalam\nHome » 2020 » List of Holidays 2020 in Chhattisgarh\nമീന രാശിയിലെ ശുക്രന്റെ സംക്രമണം\nശുക്രൻ രണ്ടാം ഭാവത്തിന്റെ അധിപനാണ് അതുപോലെ ഏഴാം ഭാവത്തിന്റെ മേടാധിപനും ഇവ പന്ത്രണ്ടാണ് ഭാവത്തിൽ വസിക്കുന്നു. ഇതിന്റെ ഫലമായി, നിങ്ങളുടെ ചെലവുകൾ വർധിക്കും, അത് നിങ്ങളുടെ സാമ്പത്തിക കാര്യങ്ങളെ പ്രതികൂലമായി ബാധിക്കും. എന്നിരുന്നാലും നിങ്ങളുടെ വരുമാനം ഈ സമയം ഉയരുന്നതിനുള്ള സാധ്യത കാണുന്നു. ബിസിനെസ്സുകാർക്ക് വിദേശ സമ്പർക്കങ്ങളിൽ നിന്ന് ലാഭം കൈവരിക്കാൻ കഴിയും. വരുമാനത്തിൽ ഉയർച്ച ഉണ്ടാവുന്ന സമയമായിരിക്കും ഇത്. എന്നിരുന്നാലും അമിത ആസക്തി ഒഴിവാക്കാൻ പ്രത്യേകം ശ്രദ്ധിക്കേണ്ടതാണ്. ചില രാശിക്കാർക്ക് അവരുടെ ബുസിനെസ്സുമായി ബന്ധപ്പെട്ട് വിദേശത്തേക്ക് പോകാനും ഉള്ള സാധ്യത കൈവരും. എന്നിരുന്നാലും നിങ്ങളുടെ ആരോഗ്യകാര്യത്തിൽ ഈ സമയം പ്രത്യേകം ശ്രദ്ധിക്കേണ്ടതാണ്. പരിഹാരം : വെള്ളിയാഴ്ചകളിൽ മതപരമായ സ്ഥലങ്ങളിൽ കൽക്കണ്ടം ധനം ചെയ്യുക\nമേട വാര ഫലം\nനിങ്ങളുടെ ആദ്യ ഭാവത്തിലും ആറാം ഭാവത്തിലും ആയി ഇടവ രാശിയുടെ അധിപനും ശുക്രനും അതിന്റെ സംക്രമണം നടത്തും. മീന രാശിയിൽ ശുക്രൻ അതിന്റെ സംക്രമണം നടത്തുമ്പോൾ, ഈ ഗ്രഹം നിങ്ങളുടെ പതിനൊന്നാം ഭാവത്തിലായിരിക്കും. അതിന്റെ ഫലമായി, നിങ്ങളുടെ ജോലിയിൽ ഉയർച്ചയും, ശമ്പളത്തിൽ വർദ്ധനയും ഉണ്ടാവാം. കൂടാതെ മാനസിക സമാധാനവും, സന്തോഷവും, ആഗ്രഹങ്ങൾ സഫലമാകുകയും ചെയ്യും. ശുക്രന്റെ സ്വാധീനം, നിങ്ങളുടെ സൗഹൃദ വലയം വർധിപ്പിക്കും, ഈ സംക്രമണം നിങ്ങളുടെ പ്രണയം കാര്യങ്ങൾക്ക് അനുകൂലമായിരിക്കും. വിദ്യാർഥികൾക്ക് അവരുടെ പഠനത്തിൽ നല്ല മികവ് പുലർത്താൻ കഴിയും. ഉദ്യോഗാർത്ഥികൾക്കും ബിസിനെസ്സുകാർക്കും ഈ സംക്രമണം വളരെ അനുകൂലമായി ഭവിക്കും. പരിഹാരം : ശനിയാഴ്ച ചിറ്റമങ്ങിന്റെ വേര് ധരിക്കുക.\nഇടവ വാര ഫലം\nബുധൻ മിഥുന രാശിയുടെ അധിപൻ, ശുക്രന്റെ നല്ല സുഹൃത്ത്. സംക്രമണ സമയത്തെ ഈ ഗ്രഹണങ്ങളുടെ അഞ്ചും പന്ത്രണ്ടും ഭാവങ്ങൾ സംക്രമണ സമയത്ത് ഇത് നിങ്ങളുടെ പത്താം ഭാവത്തിൽ വസിക്കും. ഈ സംക്രമണം നിങ്ങൾക്ക് സമാധാനവും, സന്തോഷവും പ്രധാനം ചെയ്യും. ഈ സമയത്ത് നിങ്ങൾ പുതിയ വാഹനം വാങ്ങുന്നതിനെ കുറിച്ച ആലോചിക്കും. കൂടാതെ കുടുംബത്തിൽ സ്നേഹവും സന്തോഷവും നിലനിൽക്കും. ഉദ്യോഗാർത്ഥികൾ ഈ സമയം വളരെ അനുകൂല പ്രദമായിരിക്കും. എന്നിരുന്നാലും അമിത ആത്മ വിശ്വാസം വെച്ച് പുലർത്താതിരിക്കുക. ശുക്രന്റെ സ്വാധീനം നിങ്ങളുടെ വാക്കുകളിൽ മാധുര്യം നിരക്കുകയും അത് ആളുകളെ നിങ്ങളുടെ അടുക്കത്തേക്ക് ആകർഷിക്കുന്നതിന് കാരണമാകുകയും ചെയ്യും. നിങ്ങളുടെ വിദ്യാഭ്യാസം നിങ്ങളുടെ ജോലിസ്ഥലത്ത് നിങ്ങളെ തുണക്കും കൂടാതെ ഈ സമയത്ത് ചെയ്യുന്ന യാത്രകൾ നിങ്ങൾക്ക് വളരെ ഫലപ്രദമായി ഭവിക്കും. അനാവശ്യമായ ചിന്തകൾ മനസ്സിൽ നിന്ന് അകറ്റി നിർത്താൻ പ്രത്യേകം ശ്രദ്ധിക്കേണ്ടതാണ്. പരിഹാരം : പതിവായി ശ്രീ ദുർഗ്ഗ സപ്തശതി വായിക്കുക.\nമിഥുന വാര ഫലം\nശുക്രൻ നാൾ പതിനൊന്ന് ഭാവത്തിന്റെ അധിപനാണ്, അത് മീന രശ്ശിയിലൂടെ അതിന്റെ സംക്രമംബം നടത്തി ഒന്പത്താം ഭാവത്തിലേക്ക് അത് പ്രവേശിക്കുന്നു. ഇതിന്റെ ഫലമായി നിങ്ങൾക്ക് ചില ദീർഘ ദൂര യാത്രകൾക്ക് സാധ്യത കാണുന്നു, അത് നിങ്ങൾക്ക് സന്തോഷവും ഉത്സാഹവും പ്രധാനം ചെയ്യും. അത് ഓഫീസിലെ സഹപ്രവർത്തകൾ അല്ലെങ്കിൽ കുടുംബക്കാരോടൊപ്പം ആകാം. ഈ സമയത്ത് നിങ്ങൾക്ക് സമൂഹത്തിൽ പേര്, പ്രശസ്തി, ആദരവ് എന്നിവ നേടിത്തരും, കൂടാതെ നിങ്ങളുടെ ശമ്പളത്തിൽ വർദ്ധനവും ഈ സമയം ലഭ്യമാകും. ചില രാശിക്കാർക്ക് വസ്‌തുവകകളുടെ ബന്ധപ്പെട്ട ലാഭവും കൈവരിക്കാൻ കഴിയും. ബിസിനെസ്സുകാർക്ക് ലാഭം കൈവരിക്കും അത് അവർക്ക് ഉത്സാഹം പ്രധാനം ചെയ്യും. പരിഹാരം : വെള്ളിയാഴ്ചകളിൽ പഞ്ചസാര ദാനം ചെയ്യുക.\nകർക്കിടക വാര ഫലം\nചിങ്ങ രാശിക്കാരിൽ ശുക്രൻ മൂന്നും പത്തും ഭാവത്തിലെ അധിപനാണ്. മീന രാശിയിലുള്ള സംക്രമണത്തോടെ ഇത് നിങ്ങളുടെ എട്ടാമത്തെ ഭാവത്തിലേക്ക് സംക്രമിക്കും. അതിന്റെ ഫലമായി, നിങ്ങളുടെ ജോലിസ്ഥലത്ത് ചില ഉയർച്ച താഴ്ചകൾ നിങ്ങൾക്ക് അനുഭവപ്പെടും. നിങ്ങളുടെ സഹപ്രവർത്തകരുമായി നല്ല ബന്ധം നിലനിർത്താൻ ശ്രമിക്കേണ്ടതാണ് അല്ലെങ്കിൽ അത് നിങ്ങളുടെ ജോലിയിൽ നിന്ന് പിരിച്ചുവിടുന്നതിന് വരെ കാരണമാകാം. അനാവശ്യ ജോലിസ്ഥലമാറ്റത്തിനും ഈ സമയം സാധ്യത കാണുന്നു. നിങ്ങളുടെ കൂടപ്പിറപ്പുകൾ ഈ സമയം ചില ബുദ്ധിമുട്ടുകൾ അനുഭവപ്പെടാം, അത് നിങ്ങളെ വിഷമത്തിലാക്കാം, കൂടാതെ ഈ സമയത്ത് നടത്തുന്ന യാത്രകൾ നിങ്ങളുടെ ചെലവുകൾ വർധിപ്പിക്കുകയും വിഷമത്തിലേക്ക് നയിക്കുകയും ചെയ്യും. ഈ സമയം നിങ്ങളുടെ ആരോഗ്യ കാര്യത്തിൽ പ്രത്യേകം ശ്രദ്ധിക്കേണ്ടാതാണ്. പരിഹാരം : വെള്ളിയാഴ്ച നിങ്ങളുടെ കൈകൊണ്ട് ധന്യമാവ് കുഴച്ചത് കാക്കയെ ഊട്ടുക.\nചിങ്ങ വാര ഫലം\nകന്നി രാശിക്കാർക്ക്, ശുക്രൻ രണ്ടും, ഒമ്പതും ഭാവങ്ങളിലെ അധിപനാണ്, മീന രാശിയിലെ സംക്രമണത്തോടൊപ്പം ശുക്രൻ നിങ്ങളുടെ രാശിയുടെ ഏഴാമത്തെ ഭാവത്തിലേക്ക് സംക്രമിക്കുന്നു. ഇതിന്റെ ഫലമായി, നിങ്ങൾക്ക് നല്ല ദാമ്പത്യ ജീവിതം ആസ്വദിയ്ക്കാൻ കഴിയും കൂടാതെ സന്തോഷവും കൈവരും. നിങ്ങളുടെ ദാമ്പത്യ പങ്കാളിക്ക് മിതമായ രീതിയിൽ ലാഭം കൈവരിക്കാൻ കഴിയും കൂടാതെ നിങ്ങള്ക്ക് സന്തോഷം പ്രധാനം ചെയ്യുകയും ചെയ്യും, ഇത് നിങ്ങളുടെ സന്തോഷം വർധിപ്പിക്കും. ബിസിനസ്സ് കാരായ രാശിക്കാർക്ക് നല്ല ലാഭം കൈവരിക്കാൻ കഴിയും. കൂടാതെ ഈ സമയത്തെ യാത്രകൾ നിങ്ങൾക്ക് അനുകൂലമായി ഭവിക്കും. നിങ്ങൾക്ക് ഈ സമയം നിങ്ങളുടെ പേരും, പ്രശസ്തിയും, സമൂഹത്തിൽ ആധാരവും വർദ്ധിക്കും. രാഷ്‌ടീയവുമായി ബന്ധപ്പെട്ട ആളുകൾക്കും ഈ സമയം അനുകൂലമായി ഭവിക്കും. ഈ സമയം നിക്ഷേപങ്ങൾക്കും ബിസിനെസ്സിൽ നിന്നും ലാഭം കൈവരിക്കുന്നതിനും സമയം അനുകൂലമായിരിക്കും. മാനസികമായി ഈ സമയത്ത് നിങ്ങൾ ശക്തരായിരിക്കും, കൂടാതെ ഹൃദയത്തിൽ സ്നേഹവും ഉണ്ടാവും. അതുകൊണ്ട് തന്നെ നിങ്ങളുടെ ആളുകളുടെ കണ്ണിലുണ്ണിയാവും. പരിഹാരം : വെള്ളിയാഴ്ചകളിൽ മഹാലക്ഷ്മിയെ പൂജിക്കുക.\nകന്നി വാര ഫലം\nശുക്രനാണ് നിങ്ങളുടെ രാശിയുടെ അധിപ ഗ്രഹം. ഇതിന് ഒന്നും എട്ടും ഭാവത്തിൽ ആധിപത്യം ഉണ്ട്. മീന രാശിയിലുള്ള ശുക്രന്റെ സംക്രമണം ഗ്രഹത്തെ ആറാം ഭാവത്തിലേക്കുള്ള സംക്രമണത്തിലേക്ക് നയിക്കും, അത് നിങ്ങളുടെ ചെലവുകൾ വർധിപ്പിക്കും. കൂടാതെ ഇത് നിങ്ങളുടെ ആരോഗ്യ കാര്യങ്ങൾക്കും അത്ര അനുകൂലമായിരിക്കില്ല, അത് നീണ്ടു നിൽക്കുകയും ചെയ്യും. നിങ്ങൾക്ക് സാമ്പത്തിക നഷ്ടം ഉണ്ടാവാനുള്ള സാധ്യതയും കാണുന്നു; മുൻപ് എടുത്ത കടങ്ങൾ ഈ സമയം നിങ്ങൾ അടച്ചു തീർക്കുന്നതായിരിക്കും. ഇത് നിങ്ങളുടെ സാമ്പത്തിക സ്ഥിതിയെ മോശമായി ബാധിക്കുകയും നിങ്ങളുടെ മനസമാധാനം നശിപ്പിക്കുകയും ചെയ്യും. എന്നിരുന്നാലും ഈ സംക്രമണത്തിന്റെ ഫലമായി നിങ്ങൾക്ക് വലിയ ലാഭം കൈവരിക്കാനുള്ള യോഗം കാണുന്നു. പരിഹാരം : വെള്ളിയാഴ്ച വെള്ളിയിൽ തീർത്ത മേന്മയുള്ള ക്ഷീരസ്‌ഫടിക കല്ല് കൊണ്ട് തീർത്ത മോതിരം മോതിര വിരലിൽ അണിയുക.\nശുക്രൻ ഈ സംക്രമണത്തിൽ ഏഴ്, പന്ത്രണ്ട് ഭാവങ്ങളെ നിയന്ത്രിക്കും, ഈ സംക്രമണത്തിൽ അഞ്ചാം ഭാവത്തിൽ ഇത് സ്ഥാനം വഹിക്കും. ഈ സമയത്ത് നിങ്ങളുടെ പ്രണയകാര്യങ്ങളുമായി ബന്ധപ്പെട്ട് സമയം അനുകൂലമായിരിക്കും, ഇരുവരും തമ്മിലുള്ള പ്രശ്നങ്ങൾ പറഞ്ഞു തീർക്കാൻ ഇരുവർക്കും കഴിയുകയും അത് മൂലം തെറ്റിദ്ധാരണകൾ ഒഴിവാക്കുകയും ചെയ്യും. വിദ്യാർത്ഥികളായ രാശിക്കാർക്ക് അവരുടെ പഠനത്തിൽ നല്ല നേട്ടം കൈവരിക്കാൻ കഴിയും. നിങ്ങളുടെ സർഗ്ഗാത്മകത പ്രശംസിക്കപ്പെടും അത് മൂലം പ്രശസ്തിയും പണവും കൈവരിക്കുകയും ചെയ്യും. നിങ്ങളുടെ സാമൂഹിക വലയത്തിന്റെ വ്യാപ്തി വർദ്ധിക്കുകയും എതിർ ലിംഗത്തിൽപെട്ടവറുമായുള്ള സൗഹൃദം വർധിക്കുകയും ചെയ്യും. ചില രാശിക്കാർക്ക് കുട്ടികൾ ഉണ്ടാവുകയും. ബിസിനെസ്സുകാർക്ക് ഈ സംക്രമണ സമയത്ത് ലാഭം കൈവരുകയും ചെയ്യും. പരിഹാരം : വെറ്റിലയിൽ ഗ്രാമ്പു വെച്ച് മാഹാലക്ഷ്മിക്ക് വെള്ളിയാഴ്ച സമർപ്പിക്കുക.\nവൃശ്ചിക വാര ഫലം\nധനു രാശിക്കാർക്ക്, ശുക്രൻ ആറ്, പതിനൊന്ന് ഭാവങ്ങളുടെ അധിപനാണ് ; ഈ സംക്രമണ സമയത്ത്, ഇത് നാലാം ഭാവത്തിൽ വസിക്കും. ഈ സമയത്ത് കുടുംബത്തിൽ സന്തോഷകരമായ ചടങ്ങ് നടക്കുകയും ബദുക്കൾ അതിൽ സമ്മേദിക്കുകയും ചെയ്യും. ഇത് കുടുംബത്തിൽ സന്തോഷം പ്രദാനം ചെയ്യും. ഉദ്യോഗാർത്ഥികൾ അവരുടെ ജോലിയിൽ പ്രശംസ ലഭിക്കുകയും സാഹചര്യങ്ങൾ അനുകൂലമാവുകയും ചെയ്യും. കുടുംബത്തിൽ ഒരു പുതിയ വാഹനം വാങ്ങാനുള്ള സാധ്യത കാണുന്നു. കൂടാതെ കുടുംബത്തിൽ ആന്തരിക അലങ്കാരങ്ങളും നടത്തും. പരിഹാരം : വെള്ളിയാഴ്ച സ്ത്രീകൾക്ക് അലങ്കാര (makeup items) നൽകുക.\nധനു വാര ഫലം\nശുക്രൻ മകര രാശിക്കാരുടെ അഞ്ചും പത്തും ഭാവാധിപനാണ്, ഈ സംക്രമണ സമയത്ത്, ഇത് മൂന്നാം ഭാവത്തിൽ വസിക്കും, ഇത് നിങ്ങളുടെ സന്തോഷകരമായ യാത്രകൾക്ക് യോഗം നൽകും. ഈ യാത്രകൾ നിങ്ങൾക്ക് സന്തോഷവും സമാധാനവും പ്രധാനം ചെയ്യും,. ഈ യാത്രയിൽ നിങ്ങളുടെ ജീവിതത്തിലെ പ്രധാന ഭാഗമായി മാറാവുന്ന ഒരാളെ കാണാൻ നിങ്ങൾക്ക് യോഗം ഉണ്ടാവും. വിവാഹിതരായ ആളുകൾക്ക് അവരുടെ മക്കളുടെ ഉയർച്ചയ്ക്ക് സാക്ഷ്യം വഹിക്കും. വിദ്യാർത്ഥികൾക്കും ഈ സമയം വളെരെ അനുകൂലമാണ്. ഉദ്യോഗാർത്ഥികൾ അവരുടെ സഹപ്രവർത്തകരുമായി നല്ല ബന്ധം സ്ഥാപിക്കേണ്ടതാണ് അത് നിങ്ങളുടെ ജോലിയുടെ ഉയർച്ചയ്ക്ക് സഹായകമാകും. പരിഹാരം : ഭഗവാൻ ഗണപതിയെ പൂജിക്കുകയും ദർഭ പുല്ല് സമർപ്പിക്കുകയും ചെയ്യുക.\nമകര വാര ഫലം\nശുക്രൻ കുംഭ രാശിയുടെ നാല്, ഒമ്പത് ഭാവങ്ങളുടെ അധിപനാണ്. ഈ സംക്രമണത്തിൽ ഇത് രണ്ടാം ഭാവത്തിൽ വസിക്കും. അതിന്റെ ഫലമായി നിങ്ങൾക്ക് നിരവധി പോസിറ്റീവ് അനുഭവങ്ങൾ കൈവരും. രണ്ടാം ഭാവം നിങ്ങളുടെ സമ്പാദ്യത്തെയും സ്വന്തക്കാര്രേയും സൂചിപ്പിക്കുന്നു. കുടുംബത്തിൽ ശുഭ ചടങ്ങിനുള്ള സാധ്യത കാണുന്നു. നല്ല വിഭവങ്ങൾ ആസ്വദിക്കാൻ നിങ്ങൾക്ക് ഈ സമയം കഴിയും. ഈ സമയം സാമ്പത്തികപരമായി നിങ്ങൾക്ക് വളരെ അനുകൂലമായിരിക്കും. കുംഭ രാശിക്കാർക്ക് വസ്തുവകകളിൽ നിന്നും വാഹനത്തിൽ നിന്നും ലാഭം കൈവരിക്കാൻ കഴിയും. ഈ സംക്രമണം നിങ്ങളുടെ പേര്, പ്രശസ്തി കൂടാതെ സമൂഹത്തിൽ ആദരവ് എന്നിവ ഉയർത്തുന്നതിന് കാരണമാകും. പരിഹാരം : വെള്ളിയാഴ്ച കുടുംബത്തിലെ സ്ത്രീകൾക്കായി വിവിധ നിറത്തിലുള്ള മധുരങ്ങൾ നൽകുക.\nകുംഭ വാര ഫലം\nശുക്രൻ നിങ്ങളുടെ രാശിയിലൂടെ അതിന്റെ സംക്രമണം നടത്തും, അതിനാൽ ഇത് ലഗ്ന ഭാവത്തിൽ വസിക്കും. കൂടാതെ ഇത് മൂന്ന്, എട്ട് ഭാവങ്ങളുടെ അധിപനാണ്. ഈ സംക്രമണ സമയത്ത് നിങ്ങൾക്ക് ആരോഗ്യ പരമായി നിരവധി പ്രശ്നമാണ് അഭിമുഖീകരിക്കേണ്ടതായി വരും, അതിനാൽ ശ്രദ്ധിക്കുക. നിങ്ങൾക്ക് പെട്ടെന്ന് സാമ്പത്തിക നേട്ടങ്ങൾ കൈവരാനുള്ള ഭാഗ്യം കാണുന്നു. ശുക്രൻ നിങ്ങളുടെ ആത്മ വിശ്വാസം ഉയർത്തുകയും അതെ സമൂഹത്തിലെ നിങ്ങളുടെ പേര്, പ്രശസ്തി, ബഹുമാനം എന്നിവ ഉയർത്തുന്നതിന് കാരണമാകുകയും ചെയ്യും. ദാമ്പത്യ ജീവിതത്തിൽ നിങ്ങളുടെ ബന്ധം ശക്തമാകുകയും സ്നേഹം ഉണ്ടാവുകയും ചെയ്യും. നേട്ടങ്ങൾ മീന രാശിക്കാരുടെ രാശിയിൽ സൂചിപ്പിക്കുന്നു പ്രത്യേകിച്ചും ബിസിനെസ്സുകാർക്ക്. ശുക്രൻ അവരുടെ വ്യക്തിത്വത്തെ പ്രകാശിപ്പിക്കും. നിങ്ങൾക്ക് നിങ്ങളെ തെളിയിക്കാനുള്ള അവസരം വന്നുചേരും. പരിഹാരം : ദുർഗ്ഗ ദേവിക്ക് ചുവന്ന പൂക്കൾ സമർപ്പിക്കുകയും ദുർഗ്ഗ ചാലിസ ചൊല്ലുകയും ചെയ്യുക.\nമീന വാര ഫലം


Physics Vidyalayam: 58. വെള്ളം കുടിക്കുമ്പോള് നാമിതൊക്കെ ഓര്‍ക്കാറുണ്ടോ ?\n58. വെള്ളം കുടിക്കുമ്പോള് നാമിതൊക്കെ ഓര്‍ക്കാറുണ്ടോ ?\nഞാന് ഇവിടെ വീണ്ടും ലെ-ഷാറ്റ്‌ലിയര് എന്ന ശാസ്ത്രജ്ഞനെ കൊണ്ടുവരട്ടെ .\n“ സംതുലനാവസ്ഥയിലുള്ളൊരു വ്യൂഹത്തിന്റെ ഊഷ്മാവ് , മര്‍ദ്ദം , ഗാഡത എന്നിവയില് ഏതെങ്കിലും ഒന്നില് മാറ്റം വരുത്തിയാല് വ്യൂഹം ഇതുമൂലമുണ്ടാകുന്ന ഫലം ഇല്ലായ്മ ചെയ്യുന്നതിന് പുനര്‍ക്രമീകരണം നടത്തുന്നു.”.\nഇതിനെയാണ് ലെ-ഷാറ്റ്‌ലിയര് തത്ത്വം എന്നു പറയുന്നത്..\nഞാന് ഇവിടെ ഇക്കാര്യം പറയുവാന് കാര്‍ണം എന്തെന്നുവെച്ചാല് എങ്കില് മാത്രമേ എനിക്ക് അഥവാ എന്റെ വാദമുഖങ്ങള്‍ക്ക് അല്പമെങ്കിലും നിലനില്പുള്ളൂ എന്നതിനാലാണ്..\nഇനി നമുക്ക് വിഷയ്ത്തിലേക്ക് കടക്കാം..\nഉഷ്ണിക്കുന്ന സമയത്ത് നാം ചൂടുവെള്ളം കുടിച്ചുവെന്നിരിക്കട്ടെ ..\nഅപ്പോള് , അതുമൂലമുണ്ടാകുന്ന ഫലം ഇല്ലായ്മ ചെയ്യാന് ശരീരം ശ്രമിക്കും..\nഅതായത് , ശരീരം കൂടുതലായി വിയര്‍ക്കുന്നു എന്നര്‍ത്ഥം .\nഇനി വിയര്‍ക്കുന്ന സമയത്ത് തണുത്തവെള്ളം കുടിച്ചാലോ ?.\nഒന്നു നിക്കണേ .......\nവെള്ളവും ഭക്ഷണവും അകത്താക്കുന്നതിനെക്കുറിച്ച് ശ്രീ വര്‍മ്മസ്സാര് ( കേരളത്തിലെ പ്രകൃതിചികിത്സാചാര്യന് ) പറഞ്ഞിട്ടുള്ളത് ഒന്നു പറയാം. വെള്ളത്തിനെ കഴിക്കണെമെന്നും ഭക്ഷണത്തെ കുടിക്കണമെന്നു മാണ് ..\nഎന്നുവെച്ചാല് എന്താണ് അര്‍ഥം ?.\nഭക്ഷ്യവസ്തുവിനെ നല്ലവണ്ണം ചവച്ചരച്ച് ദ്രാവകരൂപത്തിലാക്കിയതിനു ശേഷം മാത്രം ആമാശയത്തിലേക്കിറക്കുക ..\nഅതുപോലെ വെള്ളത്തെ വായില് ഉള്‍ക്കൊണ്ട് സാവധാനത്തില് ഇറക്കുക ..\nഇങ്ങനെയൊക്കെ ചെയ്താല് ആരോഗ്യം നന്നാവുമത്രെ ..\nശരീരത്തിന്റെ നിയമങ്ങള് ( ശരീര ധര്‍മ്മങ്ങള് - ശരീരത്തിന്റെ ധാര്‍മ്മികത ) പാലിച്ചു ജീവിക്കണമത്രെ. സ്വന്തം ശരീരത്തിന്റെ ധാര്‍മ്മികത പാലിക്കാത്തവന് സമൂഹത്തിന്റെ ധാര്‍മ്മികത പാലിക്കുമോ ആവോ .\nഇനി ഞാന് തുടരട്ടെ ....\nവിയര്‍ക്കുന്ന സമയത്ത് തണുത്ത വെള്ളം സാവധാനത്തില് കുടിച്ചുവെന്നിരിക്കുക .\nഅപ്പോള് തണുത്ത വെള്ളത്തിന്റെ തണുപ്പ് വായിനകത്തും അതുപോകുന്ന വഴിക്കും ലഭിക്കുന്നു..\nഅതായത് വെള്ളം പോകുന്ന ഭാഗത്തെ ചൂട് കുറയുന്നു എന്നര്‍ഥം..\nഇനി വേഗത്തിലാണ് വെള്ളം കുടിച്ചതെങ്കിലോ ?.\nഅത് പോകുന്ന ഭാഗത്തെ ചൂടിനെ ഇല്ലായ്മ ചെയ്യാന് തണുത്ത വെള്ളത്തിനാകില്ല എന്നതു തന്നെ . .\nചിലപ്പോള് ഉഷ്ണിച്ചിരിക്കുന്ന സമയത്ത് നാം തണുത്ത വെള്ളം കുടിച്ചാല് വീണ്ടും വിയര്‍ക്കുന്നതുകാണാം’.\nഇവിടെ എനിക്ക് സംശയത്തിന്റെ സ്വാധീനം അനുഭവപ്പെടുന്നു..\nതണുത്തവെള്ളം എന്നു പറഞ്ഞാല് അതിനും ചൂടില്ലേ ..\nചൂടിന്റെ ഏറ്റക്കുറച്ചിലാണല്ലോ തണുപ്പും ചൂടും എന്നത് ..\n( രജനീഷ് / ജിദ്ദു കൃഷ്ണ മൂര്‍ത്തി എന്നിവരോട് കടപ്പാട് ).\nഅതുകൊണ്ടു തന്നെ തണുപ്പിന് ഒരു അവലംബകം അഥവാ ഒരു frame of reference വേണ്ടിവരുന്നു.\nനമുക്ക് ഇതിനുവേണ്ടി ശരീരോഷമാവിന്റെ താപനില എടുക്കാം ,.\nഅതിനു താഴെയുള്ളത് തണുത്തത് എന്ന നിലയിലെത്താം ..\nഎന്നിരുന്നാലും എനിക്കൊരു സംശയം ?.\nതാപനില അടിസ്ഥാനമാക്കി എങ്ങനെ പറയാം ?.\nതണുത്ത വെള്ളം കുടിച്ചാല് ശരീരത്തിന്റെ താപനില ( ശരാശരി ഗതികോര്‍ജ്ജം - Kinetic Energy ) കുറയുന്നു. .\nഅപ്പോള് താപത്തിന്റെ അവസ്ഥ എന്തായിരിക്കും ?.\nഅതായത് ആകെ ഗതികോര്‍ജജം( Kinetic Energy ) എന്നര്‍ഥം ..\nഅത് കൂടൂകതന്നെ ചെയ്യും ..\nഎന്താണ് അതിനു കാരണം?.\nകാരണം തണുത്ത വെള്ളത്തിനും ചൂടില്ലേ .\nഇക്കാര്യം മുന്‍പ് നാം സൂചിപ്പിച്ചതല്ലെ .\nഇനി വെള്ളം കുടിച്ചുകഴിഞ്ഞ് നാം മൂത്ര മൊഴിക്കുമ്പോഴോ .... സംശയമെന്ത് ?\nമൂത്രം ഒരിക്കലും തണുത്തിരിക്കാറില്ലല്ലോ\nഅതിനാല് ആകെ ശരീരതാപത്തില് കുറവുണ്ടാകുന്നു\nഇത് ശരീരതാപനിലയിലും മാറ്റം വരുത്തുന്നു\nമൂത്രം ഒഴിക്കേണ്ടിവരുമെന്ന കാരണം കൊണ്ട് വെള്ളം കുടിക്കാത്തവരേ ; നിങ്ങള് നിങ്ങളുടെ ശരീരത്തിനോട് ചെയ്യുന്നത് പാപമാണെന്നറിയുക\nഅപ്പോള് വേറൊരു ചോദ്യം ?.\nവിയര്‍ക്കുമ്പോള് തണുത്ത വെള്ളം കുടിക്കണോ , ചൂടുവെള്ളം കുടിക്കണോ , അതോ തണുത്ത അന്തരീക്ഷത്തില് ഇരിക്കണോ , അതോ ശരീരത്തെ ചൂടുള്ള അന്തരീക്ഷത്തില് നിന്ന് മാറ്റിനിറുത്തണോ എന്നതാണ് ചോദ്യം ..\nഅതോക്കെ സാഹചര്യത്തിനനുസരിച്ച് എന്നു മാത്രമേ പറയാന് കഴിയുകയുള്ളു..\nഎന്നിരുന്നാലും ശരീരോഷ്മാവിനേക്കാളും അമിതമായ ചൂടുള്ളതോ / തണുത്തതോ ആയവ ഒഴിവാക്കുന്നത് ബുദ്ധിപരമാണെന്ന വസ്തുത പറയാതിരിക്കാന് നിവൃത്തിയില്ല..\nഎങ്കിലും മുകളില് പറഞ്ഞവയില്‍നിന്ന് ഒന്നിലധികം ഓപ്‌ഷനുകള് ലഭിച്ചാല് അനുയോജ്യമായവയെ യുക്തിപൂര്‍വ്വം തെരഞ്ഞെടുക്കണം.\nഉഷ്ണം ഉഷ്ണേ നഃ ശാന്തി എന്നൊരു കമന്റ് കഴിഞ്ഞ പോസ്റ്റില് വന്നിരുന്നു ..\nഇക്കാര്യത്തിലൊരു തീരുമാനമെടുക്കാന് എനിക്കവുന്നില്ല..\nഇതേക്കുറിച്ചറിവുള്ളവര് സഹായിക്കണമെന്നപേക്ഷ .\nവിയര്‍ക്കുമ്പോള് സോഡ കുടിച്ചാലോ ? സോഡാ വാട്ടറില് നുരഞ്ഞുപൊങ്ങി വരുന്നത് കാര്‍ബണ് ഡയോക്സൈഡ് ആണെന്നറിയുക . എന്നീട്ടു ചിന്തിച്ചാല് ഉത്തരം ലഭിക്കും.\nവെള്ളം ആവശ്യത്തിന് കുടിക്കാത്തതിനാല് എന്തുമാത്രം പേര് അസുഖത്തിന്നിരയാവുന്നുണ്ട് എന്നറിയാമോ ? എന്നുവെച്ച് അമിതമായി വെള്ളം കുടിക്കുകയുമരുത് . അമിതമായി വെള്ളം കുടിച്ചാല് വൃക്കകള്‍ക്ക് അധിക ജോലി നല്‍കുക എന്നതായിരിക്കും ഫലം . വാട്ടര് തെറാപ്പി എന്ന ചികിത്സയില് അതികാലത്തെ രണ്ടുകുപ്പിവെള്ളം കുടിച്ച് ആരോഗ്യവാന്മാരാകുന്നവരേ സൂക്ഷിക്കുക ! ആവശ്യത്തിനു മാത്രം ; അതാണ് മിതവും!\nഇത് ഈ ബ്ലോഗറുടെ ചില തോന്നലുകള് മാത്രമാണ് . ആധികാരികമായി പറയുവാന് കഴിവുള്ളവരുണ്ടെങ്കില് തിരുത്തുവാന് തയ്യാറാണ്. പാഠ്യവസ്തുവിനേയും പ്രായോഗികതയേയും തമ്മില് ബന്ധിപ്പിക്കാനൊരു ശ്രമം മാത്രം ; കാര്യം ഇത് വേറിട്ടൊരു രീതിയാണെങ്കിലും!\nസാര് പ്രകൃതിചികിത്സകര് പറയുന്ന രീതിയിലുള്ള ഭക്ഷണം കഴിച്ചുനോക്കിയിട്ടുണ്ടോ? ഇല്ലെങ്കില് അതിനു സൗകര്യം ഉള്ള സ്ഥലത്തുപോയി ഒരാഴ്ച അതൊന്നു ശീലിച്ചു നോക്ക്. എന്നിട്ട് ഒരു പോസ്റ്റ് ഇടൂ. എന്തെങ്കിലും ഒരു കാര്യം ചെയ്യണമെങ്കില് ഒരു ഉറച്ച മനസ്സുവേണം. സഹനശക്തി ഉണ്ടോ എന്ന് അതിനുശേഷം അറിയാം. ചുമ്മാ. അവരു പറയുന്നമാതിരി വെള്ളം കുടിക്കാന് പോലും നമുക്കു സാധിക്കില്ല.\n2:06 am, April 25, 2008\nകാര്യ കാരണ സഹിതം പറയാനുള്ള കഴിവൊന്നും ഇല്ല.എന്ങിലും മനസ്സില് തോന്നിയ കാര്യം പറയുന്നു.\nലെ ഷാറ്റ്ലിയര് തത്ത്വം പറയുന്നത് സംതുലനാവസ്ഥയിലുള്ള ഒരു വ്യൂഹം എന്നാണല്ലൊ. അപ്പോള് മനുഷ്യശരീരത്തെ ഇവിടെ എങ്ങനെ സംതുലനാവസ്ഥയിലുള്ള ഒരു വ്യൂഹം ആയി കണക്കാക്കി???...\nശരീരത്തിനു സാധാരണ നിലയില് 37 ഡിഗ്രി സെല്‍ഷ്യസ് ഊഷ്മാവ് ഉണ്ടെന്നാണു പറയുന്നത്. ആ ഊഷ്മാവിനേക്കാള് കൂടുതല് ഉണ്ടാവുമ്പോഴാണ് നമുക്കു ഉഷ്ണിക്കുന്നതും. വിയര്‍ക്കുന്നത് ആ ഉയര്‍ന്ന ഊഷ്മാവ് കുറക്കാന് വേണ്ടി ശരീരം സ്വയം ചെയ്യുന്ന ചെയ്യുന്ന.. ഒരു ഇതാണ്(എന്താണെന്നു കിട്ടുന്നില്ലാ)\nഅതായത് നമുക്കു ഉഷ്ണിക്കുമ്പോള് ശരീരം സംതുലനാവസ്ഥയില് അല്ല.ആ കൂടിയ ഊഷ്മാവ് സാധാരണ നിലയില് ആവുമ്പോഴല്ലെ ശരീരം സംതുലനാവസ്ഥയില്(temperature base) ആണ് എന്നു പറയാന് പറ്റൂ.\nഒള്ള വിവരം വച്ചു ഞാന് പറഞ്ഞു.തെറ്റാണെന്ങില് തിരുത്തുക.\nനല്ല വിവരണം സുനില് മാഷെ\nഞാന് ഇവിടെ ഒന്നു കൂടി കമന്റ് ഇടുകയാണ്.\nഉഷ്ണിക്കുമ്പോള് തണുത്ത വെള്ളം കുടിക്കാനാണ് മിക്കവാറും എല്ലാവര്‍ക്കും ഇഷ്ടം. പക്ഷെ അതു നല്ലതല്ല എന്നു ഞാന് കേട്ടിട്ടുണ്ട്.(കാരണം എന്താണെന്നു എനിക്കു മനസിലായിട്ടില്ല)\n"വിയര്‍ക്കുന്ന സമയത്ത് തണുത്ത വെള്ളം സാവധാനത്തില് കുടിച്ചുവെന്നിരിക്കുക .\nഅപ്പോള് തണുത്ത വെള്ളത്തിന്റെ തണുപ്പ് വായിനകത്തും അതുപോകുന്ന വഴിക്കും ലഭിക്കുന്നു..അതായത് വെള്ളം പോകുന്ന ഭാഗത്തെ ചൂട് കുറയുന്നു എന്നര്‍ഥം.."\nസര് പറയുന്നത് അനുസരിച്ചാണെങ്കില് വെള്ളം കുടിക്കുമ്പോള് അത് കടന്നു പോകുന്ന വഴി മാത്രമല്ലെ തണുക്കുകയുള്ളു.വെള്ളം കുടിക്കുമ്പോള് നമുക്കു മൊത്തത്തില് ഒരു ആശ്വാസം തോന്നുകയല്ലെ ചെയ്യുന്നത്.\nപിന്നെ മൂത്രത്തിനുണ്ടാകുന്ന ചൂട്...അതും ശരീരത്തിന്റെ ഒരു പ്രവര്‍ത്തനം തന്നെയല്ലെ. ശരീരത്തിലുണ്ടാവുന്ന അമിതമായ ചൂട് പുറത്തു കളയാനുള്ള ഒരു വിദ്യ ആവും അത്.\nപിന്നെ തണുത്ത വെള്ളം കുടിച്ചാല് ഗതികോര്‍ജ്ജത്തിനുണ്ടാകുന്ന മാറ്റം എനിക്കു മനസ്സിലായില്ല.അതു പോലെ സോഡ കുടിക്കുന്ന കാര്യവും, അതും മനസിലായില്ല.ഇതു രണ്ടും ഒന്നു പറഞ്ഞു തരാമോ...


Emalayalee.com - മലയാളികളുടെ സ്ഥാപനങ്ങള്‍ക്ക് നേരെ ആക്രമണം\nമലയാളികളുടെ സ്ഥാപനങ്ങള്‍ക്ക് നേരെ ആക്രമണം\nമുല്ലപ്പെരിയാര് പ്രശ്‌നവുമായി ബന്ധപ്പെട്ട് മലയാളികളുടെ സ്ഥാപനങ്ങള്‍ക്ക് നേരെ ആക്രമണം.\nചെന്നൈയിലെ ജോയ് ആലുക്കാസ് ഷോറൂമിനു മുമ്പില് ഒരു സംഘമാളുകള് ധര്‍ണ്ണ നടത്തി. ഇവരെ പിന്നീട് അറസ്റ്റ് ചെയ്ത് നീക്കി. ചെന്നൈയിലെ വിവിധ മലയാളി ക്ലബുകളും സംഘടനാ ഓഫീസുകളും മൂന്നു ദിവസത്തേക്ക് അടച്ചിടാന് പോലീസ് നിര്‍ദ്ദേശിച്ചിട്ടുണ്ട്. മുന് കരുതലെന്ന നിലയില് ചെന്നൈ മാതൃഭൂമി ഓഫീസിന് പോലീസ് കാവലേര്‍പ്പെടുത്തി.\nകോയമ്പത്തൂരില് കെ.ആര് ബേക്കറിക്ക് നേരെ ആക്രണണമുണ്ടായി. കല്ലേറില് ബേക്കറിയുടെ ചില്ലുകള് തകര്‍ന്നു. പവിഴം, ജോസ്‌കോ, ആലുക്കാസ് ജ്വല്ലറികള് പ്രതിഷേധക്കാര് അടപ്പിച്ചു.\nചെന്നൈ സെയ്താപേട്ടില് മലയാളികള് നടത്തുന്ന ചായക്കടയ്ക്കും ബേക്കറിക്കും നേരെയുണ്ടായ കല്ലേറില് മൂന്നു പേര്‍ക്ക് പരിക്കേറ്റു.\nടി.നഗറിലെ കൃഷ്ണവേണി തിയേറ്ററിനടുത്ത രണ്ട് ചായക്കടകള്‍ക്കു നേരെയും കോടമ്പാക്കത്തെ മലബാര് ബിരിയാണി ഹോട്ടലിനു നേര്‍ക്കും തിരുവാണ്‍മയൂരിലെ ഒരു ചായക്കടക്കുനേരെയും ആക്രമണമുണ്ടായി.


RUBCO AND PINARAYI VIJAYAN | ക്രൈസ്തവ കർഷകരെ പാർട്ടിയിൽ അടുപ്പിക്കാൻ റബ്ബർ സംഘം തുടങ്ങിയത് പിണറായി സഹകരണ മന്ത്രി ആയിരുന്നപ്പോൾ; 2009ലെ വായ്പാ കുടിശിക പ്രതിസന്ധിയായപ്പോൾ നിക്ഷേപ സമാഹരണത്തിന് ആഹ്വാനം ചെയ്തതും 2013ൽ പിണറായി എന്ന പാർട്ടി സെക്രട്ടറി; 'പിജെ' പല്ലും നഖവും ഉപയോഗിച്ച് എതിർത്തപ്പോൾ ലക്ഷ്യം കൈവരിക്കാതെ പദ്ധതി പാളി; ഇപിയെ ഇറക്കി പിരിച്ചിട്ടും കടം വീട്ടാനായില്ല; ഒടുവിൽ ഖജനാവിൽ നിന്ന് 238 കോടി നൽകി പരിഹാര ക്രിയ; റബ്കോയുടെ കടം തീർക്കൽ വെട്ടിലാക്കുന്നത് മുഖ്യമന്ത്രിയെ തന്നെ - MarunadanMalayali.com\nAugust 16, 2019 | 02:09 PM IST | Permalink\nതിരുവനന്തപുരം: കേരളാ ബാങ്കിന്റെ രൂപീകരണത്തിന്റെ പേരിൽ സി പി എം നിയന്ത്രണത്തിലുള്ള സഹകരണ സ്ഥാപനമായ റബ്കോ വരുത്തി വച്ച 238 കോടി കിട്ടാക്കടം ഏറ്റെടുക്കാനുള്ള സർക്കാരിന്റെ തിരുമാനം വൻ വിവാദത്തിലേക്ക്. കേരളാ ബാങ്കിന് അംഗീകാരം നൽകണമെങ്കിൽ സംസ്ഥാന സഹകരണബാങ്കിന്റെ കിട്ടാക്കടങ്ങൾ ഇല്ലാതാക്കണമെന്ന റിസർവ്വ് ബാങ്കിന്റെ നിർദ്ദേശത്തിന്റെ മറപിടിച്ചാണ് സി പി എം നിയന്ത്രണത്തിലുള്ള പ്രൈമറി സഹകരണ സംഘം മാത്രമായ റബ്കോയുടെ 238 കോടി കടം സർക്കാർ ഏറ്റെടുക്കാൻ തിരുമാനിച്ചത്. അതീവ രഹസ്യമായാണ് മന്ത്രിസഭ ഈ തീരുമാനം എടുത്തത്. രണ്ട് ദിവസം മുമ്പാണ് ഈ തീരുമാനം മന്ത്രിസഭ എടുത്തത്. അന്ന് പുറത്തു വിട്ട കുറിപ്പിൽ ഇത്തരമൊരു തീരുമാനത്തിന്റെ സൂചനകളുമില്ല. അതുകൊണ്ട് തന്നെ അതീവ രഹസ്യമായി എടുത്ത തീരുമാനമാണ് ചോർന്നത്.\nമന്ത്രസഭയിൽ വില്ലന്മാരുണ്ടെന്നതിന് തെളിവാണിതെന്ന് മുഖ്യമന്ത്രി വിലയിരുത്തുന്നു. സഹകരണ സ്ഥാപനമായ റബ്കോ വരുത്തി വച്ച 238 കോടി കിട്ടാക്കടം വീട്ടുന്നതിനായി വായ്പ അനുവദിച്ചിരുന്നു. കഴിഞ്ഞ വർഷമായിരുന്നു ഇത്. ഈ വായ്പ ഇപ്പോൾ എഴുതി തള്ളിയെന്ന സൂചനയാണ് മറുനാടന്് കിട്ടുന്നത്. അഞ്ച് സഹകരണ ബാങ്കുകളുടെ കൺസോർഷ്യവും, സംസ്ഥാന സഹകരണ ബാങ്കും കൂടിയാണ് ഇത്രയും തുക കേവലം പ്രൈമറി ബാങ്കായ റബ്കോയ്ക് നൽകിയത്. ഒരു പൈസ പോലും പലിശയിനത്തിൽ തിരിച്ചടിച്ചില്ല. ഈ ബാധ്യതയാണ് സർക്കാർ ഏറ്റെടുക്കുന്നത്. അതിനിടെ തീരുമാനം ദൂരവ്യാപകമായ പ്രത്യാഘാതങ്ങൾ ഉണ്ടാക്കുമെന്നും അതിൽ നിന്ന് ഉടൻ പിന്തിരിയണമെന്നും പ്രതിപക്ഷ നേതാവ് രമേശ് ചെന്നിത്തല ആവശ്യപ്പെട്ടു. ഇതോടെ വിവാദത്തിന് പുതിയ തലം വരികയാണ്.\nസഹകരണ ഓഡിറ്റർ നടത്തിയ പരിശോധനയിലും റബ്കോയിൽ 330 കോടി രൂപയുടെ ക്രമക്കേട് കണ്ടെത്തിയിട്ടുണ്ട്. ഇത്തരത്തിലൊരു സ്ഥാപനത്തിൽ അതിന്റെ തലപ്പത്തിരിക്കുന്ന സി പി എം നേതാക്കളുടെ കെടുകാര്യസ്ഥതയിൽ ഉണ്ടായ വൻ നഷ്ടം സർക്കാർ ഏറ്റെടുക്കുന്ന നടപടി പൊതുഖജനാവിനെ കൊള്ളയടിക്കുന്നതാണെന്നാണ് പൊതുവേയുള്ള വിലയിരുത്തൽ. എന്നാലും തീരുമാനം പുനപരിശോധിക്കേണ്ടതില്ലെന്നാണ് സർക്കാർ നിലപാട്. എന്നാൽ കഴിഞ്ഞ മന്ത്രിസഭാ യോഗമാണ് തീരുമാനമെടുത്തതെന്ന വാദം സർക്കാർ തള്ളിക്കളയുന്നുമുണ്ട്. കഴിഞ്ഞ വർഷമാണ് പണം അനുവദിച്ചതെന്നാണ് സർക്കാർ വാദം. എന്നാൽ അത് വായ്പയായിരുന്നുവെന്നും ആ വായ്പ ഇപ്പോൾ സർക്കാർ എഴുതി തള്ളിയെന്നുമാണ് പ്രതിപക്ഷ നിലപാട്. ഇതോടെ എ വേലപ്പൻ നായരെ സ്‌പെഷ്യൽ ലെയ്‌സൺ ഓഫീസറായി ഹൈക്കോടതിയിൽ ഒരു ലക്ഷത്തിന് നിയമിച്ചതിന് പിന്നാലെ പുതിയ ആരോപണവും സർക്കാരിനെ തിരിഞ്ഞു കുത്തുകയാണ്.\nരൂപീകരണത്തിന് ശേഷം ഇന്നേവരെ ലാഭമുണ്ടാക്കാത്ത സ്ഥാപനമാണ് റബ്കോ. 1996ലെ നായനാർ സർക്കാരിന്റെ കാലത്ത് റബർ വിലയിടിവ് പ്രധാന പ്രശ്‌നമായപ്പോൾ, സഹകരണമന്ത്രി ഇടപെട്ടത്, റബറിന്റെ മൂല്യവർധിത ഉൽപ്പന്നങ്ങൾ യാഥാർഥ്യമാക്കാനും കർഷകരിൽനിന്ന് കൂടുതൽ വില നൽകി റബർ സംഭരിക്കാൻ സഹകരണമേഖലയെ പ്രാപ്തമാക്കാനുമാണ്. റബ്ബർ കർഷകരിൽ ഏറെയും ക്രൈസ്തവരാണ്. ഇവരെ പാർട്ടിയിലേക്ക് അടുപ്പിക്കാനായിരുന്നു ഈ നീക്കം. ആ ഇടപെടലിന്റെ സൃഷ്ടിയാണ് റബ്‌കോ എന്ന ബൃഹദ്സ്ഥാപനം. അന്ന് പിണറായി വിജയൻ എന്ന സഹകരണമന്ത്രിയായിരുന്നു. അതുകൊണ്ട് തന്നെ പിണറായി വിജയന്റെ നേട്ടമായി സിപിഎം റബ്‌കോയെ ഉയർത്തിക്കാട്ടി. ഇത്തരത്തിലൊരു സിപിഎം സഹകരണ സംഘത്തിനാണ് സർക്കാർ 238 കോടി അനുവദിച്ചതും. ഇത് പാർട്ടിക്കാരുടെ ധൂർത്തിന് കുടി പിടിക്കലാണെന്നാണ് ഉയരുന്ന ആരോപണം.\nറബ്ബർ കർഷകർ ഏറെയുള്ളത് മധ്യ തിരുവിതാംകൂറിലാണ്. ഇവർ ഏറെയും ക്രൈസ്തവരാണ്. ഇതിനൊപ്പം കണ്ണൂരിലും കോഴിക്കോടും മലയോര മേഖലകളിലും റബ്ബർ കർഷകരുണ്ടായിരുന്നു. ഇവർ പരമ്പരാഗതമായി കോൺഗ്രസിനൊപ്പമാണ്. ഈ വോട്ടുകളെ സിപിഎമ്മിലേക്ക് അടുപ്പിക്കാനുള്ള തന്ത്രമായിരുന്നു റബ്‌കോയിലൂടെ പിണറായി മുമ്പോട്ട് വച്ചത്. എന്നാൽ കെടുകാര്യസ്ഥതയും ധൂർത്തും കാരണം റബ്ബർ കർഷകർക്ക് താങ്ങും തണലുമാകാൻ റബ്‌കോയ്ക്ക് കഴിഞ്ഞില്ല. ഇതോടെയാണ് പാർട്ടിക്ക് പ്രതിസന്ധിയായി റബ്‌കോ മാറിയത്. റബ്ബർ കർഷകർക്ക് സിപിഎമ്മിനോട് അടുക്കാൻ മനസ്സ് വരാത്തതും പ്രതിസന്ധി രൂക്ഷമായി. ഇതോടെ റബ്ബറിലെ സിപിഎമ്മിന്റെ സഹകരണ രാഷ്ട്രീയം വിലപോകാതെ പോകുന്നത്. അങ്ങനെ കടക്കെണിയിലേക്ക് ആഴുകയും ചെയ്തു. ഇതിനെയാണ് പിണറായി സർക്കാർ രക്ഷിച്ചെടുക്കാൻ ഇപ്പോൾ ശ്രമിക്കുന്നത്.\nപ്രളയത്തിന് നടുവിൽ ജനങ്ങൾ ദുരിതം അനുഭവിക്കുമ്പോൾ ഇത്തരത്തിൽ നിരവധി ധൂർത്തുകളാണ് ആരും ശ്രദ്ധിക്കില്ലന്ന ധൈര്യത്തിൽ സർക്കാർ നടത്തുന്നതെന്ന വിമർശനം പ്രതിപക്ഷം ഉയർത്തുന്നു.മാർക്കറ്റ് ഫെഡിനും റബർമാർക്കിനും ഉള്ള 29 കോടി രൂപ കുടിശിക ഏറ്റെടുക്കാനുള്ള തീരുമാനം ഇതുമായി കൂട്ടിക്കുഴക്കുന്നത് ശരിയല്ല. കാരണം ഇവ രണ്ടും സഹകരണ ഫെഡറേഷനും, റബ്കോ ഒരു പ്രൈമറി സഹകരണ ബാങ്കുമാണ്. മാർക്കറ്റ് ഫെഡിനും, റബർമാർക്കിനും വിപണയിൽ ഇടപെടുന്നതിനും, കർഷകരെ സഹായിക്കുന്നതിനും വേണ്ടി സർക്കാർ കൊടുക്കാനുള്ള പണമാണ് അവരുടെ കുടിശിക ഇനത്തിൽ പെടുത്തി സർക്കാർ ഏറ്റെടുത്തത്. ഇതും സി പി എം നിയന്ത്രണത്തിലുള്ള , തുടങ്ങിയത് മൂതൽ നഷ്ടം മാത്രമുള്ള ഉൽപ്പാദക സ്ഥാപനമായ റബ്കോയും തമ്മിൽ ബന്ധപ്പെടുത്തുന്നത് തെറ്റാണെന്ന് രമേശ് ചെന്നിത്തല പറയുന്നു.\nസി പി എം ഭരണത്തിൽ സർക്കാർ ഭീഷണിപ്പെടുത്തിയാണ് സഹകരണ ബാങ്കുകളെക്കൊണ്ട് ഇത്രയും തുക വായ്പയായി നൽകിയത്. സി പി എം നിയന്ത്രണത്തിലുള്ള ഈ സ്ഥാപനം കെടുകാര്യസ്ഥതയുടെ മകുടോദാഹരണമാണ്. കോടിക്കണക്കിന് രൂപ നഷ്ടം വരുത്തിയിട്ടും നൽകിയ കടത്തിൽ നിന്നും ഒരു രൂപ പോലും ഈടാക്കാൻ സംസ്ഥാന സഹകരണ ബാങ്കോ സർക്കാരോ ശ്രമിച്ചില്ല. റബ്കോ പുറത്തിറക്കുന്ന ഉൽപ്പന്നങ്ങൾക്ക് വിപണയിൽ കാര്യമായ ചലനങ്ങൾ ഉണ്ടാക്കാനും കഴിഞ്ഞിട്ടില്ല. അത്തരത്തിൽ സി പി എമ്മിന്റെ കെടുകാര്യസ്ഥത മൂലം തകർച്ച നേരിടുന്ന ഒരു സ്ഥാപനത്തിനെ രക്ഷിക്കാൻ പൊതുഖജനാവിലെ പണം പാർട്ടി ഫണ്ടു പോലെ ചിലവഴിക്കുന്ന രീതി അപകടകരമാണെന്ന് ചെന്നിത്തല പറയുന്നു.\nസാമ്പത്തിക പ്രതിസന്ധിയിൽ അകപ്പെട്ട റബ്കോയെ സഹായിക്കാൻ നിക്ഷേപ സമാഹരണം നടത്താനുള്ള സിപിഐ.എം സംസ്ഥാന കമ്മിറ്റി തീരുമാനം ഭൂരിപക്ഷം ജില്ലാകമ്മിറ്റികളും തള്ളിക്കളഞ്ഞതാണ്. 2013ലായിരുന്നു ഇത്തരമൊരു നീക്കം നടന്നത്. പാർട്ടി നിയന്ത്രണത്തിലുള്ള സഹകരണ ബാങ്കുകളിൽ നിന്ന് റബ്കോയ്ക്ക് വായ്പ നൽകി പണം സമാഹരിക്കാനുള്ള തീരുമാനമാണ് ജില്ലാ കമ്മിറ്റികൾ അന്ന് എതിർത്തത്. കണ്ണൂർ ജില്ലാ സെക്രട്ടറി പി. ജയരാജനും സംസ്ഥാന സമിതിയിൽ നിർദ്ദേശത്തെ എതിർത്തിരുന്നു. മിക്ക കമ്മിറ്റികളുടെയും എതിർപ്പ് അവഗണിച്ചായിരുന്നു സംസ്ഥാന കമ്മിറ്റി നേരത്തെ തീരുമാനമെടുത്തത്. അന്ന് സംസ്ഥാന സെക്രട്ടറിയായിരുന്ന പിണറായി വിജയനാണ് റബ്കോയ്ക്ക് പാർട്ടി നിയന്ത്രണത്തിലുള്ള സഹകരണ സംഘങ്ങൾ വായ്പ നൽകണമെന്ന നിർദ്ദേശം വെച്ചത്.\nഅന്ന് കണ്ണൂർ ജില്ലാ സെക്രട്ടറി പി.ജയരാജനും ആലപ്പുഴ ജില്ലാ സെക്രട്ടറി സി.ബി.ചന്ദ്രബാബുവും ഉൾപ്പെടെയുള്ളവർ തീരുമാനത്തിലെ അപ്രായോഗിത ചോദ്യം ചെയ്ത് രംഗത്തെത്തിയെങ്കിലും തീരുമാനത്തിൽ മാറ്റമുണ്ടായില്ല. കമ്മിറ്റി കഴിഞ്ഞ് ഒരാഴ്‌ച്ചയ്ക്കകം തന്നെ ഓരോ ജില്ലയിലും പാർട്ടിക്ക് കീഴിലുള്ള സഹകരണസംഘങ്ങളുടെ വിവരവും അവയിൽ നിന്ന് നിക്ഷേപമായി സമാഹരിക്കേണ്ട തുകയുടെ പട്ടികയും റബ്കേയിൽ നിന്ന് ജില്ലാ സെക്രട്ടറിമാർക്ക് എത്തിച്ചുകൊടുത്തു. പണപ്പിരിവിന്റെ കാര്യം ചർച്ചയ്ക്ക് വന്നപ്പോൾ ഭൂരിപക്ഷം ജില്ലാകമ്മിറ്റികളിലും എതിർപ്പുയർന്നു. അതുകൊണ്ടുതന്നെ മിക്ക ജില്ലകളിലും പണപ്പിരിവ് നടന്നിട്ടില്ല. പിണറായിയുടെയും ഇ.പി.ജയരാജന്റെയും നേതൃത്വത്തിൽ യോഗം നടന്ന കണ്ണൂരിൽ മാത്രമാണ് പിരിവ് കാര്യമായി നടക്കുന്നത്.\nപൂർണമായും സിപിഐ.എം നിയന്ത്രണത്തിലുള്ള റബ്കോ കെട്ടിട നിർമ്മാണത്തിലടക്കം ധൂർത്തും കെടുകാര്യസ്ഥതയും മൂലം സ്ഥാപനം അന്ന് മുതൽ കടുത്ത സാമ്പത്തിക പ്രതിസന്ധിയിലായിരുന്നു. 2013ൽ റബ്കോയ്ക്ക് വായ്പ നൽകി കടക്കെണിയിലായ കോട്ടയം,പാലക്കാട് ജില്ലാ സഹകരണ ബാങ്കുകളും പ്രതിസന്ധിയിലായതും ഏറെ ചർച്ചയായിരുന്നു. 2009ൽ വായ്പയെടുത്ത 25 കോടി രൂപയാണു കുടിശികയായത്. റബ്കോയുടെ പ്രധാന ഓഫീസ് കെട്ടിടവും 67.5 സെന്റ് സ്ഥലവും കോട്ടയം പാമ്പാടിയിലെ 10.68 ഏക്കർ സ്ഥലവും പണയപ്പെടുത്തിയാണു വായ്പയെടുത്തത്. സാമ്പത്തികപ്രതിസന്ധി രൂക്ഷമായ സാഹചര്യത്തിൽ റബ്കോയുടെ തലശേരി, വലിയവെളിച്ചം, ശ്രീകണ്ഠാപുരം ശാഖകളിലെ 700 തൊഴിലാളികളെ പിരിച്ചുവിടാനായിരുന്നു 2013ൽ മാനേജ്മെന്റ് തീരുമാനം. ഇതും വിവാദത്തിലായിരുന്നു.\nകേരളബാങ്ക് രൂപീകരണത്തിന്റെ മറവിലാണ് പിണറായി താൽപ്പര്യമെടുത്ത് രൂപീകരിച്ച സിപിഎം നിയന്ത്രണത്തിലുള്ള റബ്‌കോ അടക്കമുള്ള സഹകരണ ഫെഡറേഷനുകളുടെ 306.75 കോടിയുടെ കടം സർക്കാർ അടച്ച് തീർത്തത്. സംസ്ഥാന സഹകരണ ബാങ്കിന് നൽകാനുള്ള തുകയാണ് സർക്കാർ ഏറ്റെടുത്ത് അടച്ചത്. തിരിച്ചടവിനെക്കുറിച്ച് ധാരണയുണ്ടാക്കാതെയാണ് കയ്യയച്ചുള്ള സഹായം. ജില്ലാ സഹകരണബാങ്കുകളെ സംസ്ഥാന സഹകരണ ബാങ്കിൽ ലയിപ്പിച്ചുള്ള കേരള ബാങ്ക് രൂപീകരണത്തിൽ ആർബിഐ ഉന്നയിച്ച പ്രധാന തടസ്സം സംസ്ഥാന സഹകരണ ബാങ്കിന്റെ വൻ കിട്ടാക്കടമായിരുന്നു. ഏറ്റവും വലിയ കടം റബ്‌കോയ്ക്ക്. പിന്നെ മാർക്കറ്റ് ഫെഡിനും റബ്ബർമാർക്കിനും. ഒറ്റത്തവണ തീർപ്പാക്കൽ പദ്ധതിയുടെ ഭാഗമായി റബ്‌കോയുടെ 238 കോടിയും റബ്ബർമാർക്കിന്റെ 41 കോടിയും മാർക്കറ്റ് ഫെഡിന്റെ 27 കോടിയും സർക്കാർ അടക്കാൻ തീരുമാനിച്ചു.\nമാർച്ചിൽ പണം നൽകിയ നടപടിക്ക് ഇന്നലെ ചേർന്ന മന്ത്രിസഭാ യോഗം സാധൂകരണം നൽകി. 12 വർഷം കൊണ്ട് തിരിച്ചടയ്ക്കാമെന്ന നിർദ്ദേശം റബ്‌കോ സർക്കാരിന് മുന്നിൽ നേരത്തെ വെച്ചിരുന്നു. പക്ഷെ പ്രതിവർഷ തിരിച്ചടവ് തുകയെകുറിച്ച് ധാരണയിലെത്തിയിട്ടില്ല. പലിശയുണ്ടോയെന്ന് പോലും അറിയില്ല. ധാരണാപത്രം ഒപ്പിടാൻ പോകുന്നതേ ഉള്ളൂവെന്നാണ് റബ്‌കോ ചെയർമാൻ എൻ ചന്ദ്രന്റെ വിശദീകരണം. കർഷകരെ സഹായിക്കാനും വിപണിയിൽ ഇടപെടാനുമുള്ള സ്ഥാപനങ്ങളാണ് മാർക്കറ്റ് ഫെഡും റബ്ബർമാർക്കും. രണ്ടിനും കൂടി 29 കോടി കുടിശ്ശിക സർക്കാർ നൽകാനുമുണ്ട്. വിവിധ സംഘങ്ങൾ ചേർന്നുള്ള ഈ രണ്ട് ഫെഡറേഷനുകൾക്കൊപ്പം പാർട്ടി നിയന്ത്രണത്തിലുള്ള സഹകരണസംഘമായ റബ്‌കോയെ കൂടി ചേർത്ത് മൊത്തം കടം ഏറ്റെടുത്തതിലാണ് സർക്കാരിന്റെ അതിബുദ്ധി. റബ്‌കോയും റബ്ബർ സംഭരിക്കുന്നുണ്ടെങ്കിലും പ്രധാനമായും അത് അവർക്ക് വേണ്ടിയുള്ള ഉല്പന്നങ്ങൾ നിർമ്മിക്കാൻ മാത്രമാണ്.


പെണ്ണുകാണാൻ വന്ന 32 പേരും പറ്റില്ലെന്ന് പറഞ്ഞു... ഒടുവിൽ എന്റെ ആളെ ഞാൻ തന്നെ കണ്ടെത്തി പോസ്റ്റ് വൈറൽ.. !!!\nഒരാളുടെ സൗന്ദര്യം അയാളുടെ ബാഹ്യരൂപത്തിലാണോ? ഈ ചോദ്യങ്ങൾ മിക്കപ്പോഴും ഉയർന്നു വരുന്നതാണ്. ചിലർ അതിനെ അനുകൂലിച്ചും ചിലർ അതിനെ പ്രതികൂലിച്ചും മറുപടി നൽകാറുണ്ട്. അത്തരക്കാർക്ക് മുൻപിൽ തന്റെ സ്വപ്‌നങ്ങൾ പൂർത്തീകരിച്ചതിന്റേയും ചങ്കുറപ്പിന്റേയും കഥപറയുകയാണ് ഒരു പെൺകുട്ടി.\nജീവിതത്തിൽ താൻ നേരിട്ട് ദുരനുഭവങ്ങളെ കുറിച്ചാണ് പോസ്റ്റ്. ഉയരം കുറഞ്ഞ സ്ത്രീ വിവാഹ സ്വപ്‌നം കാണാൻ പാടില്ലെന്ന മനസ്ഥിതി ഉള്ളവർക്ക് തന്റെ ജീവിതം കൊണ്ട് തന്നെ മറുപടി പറഞ്ഞാണ് ഈ കുറിപ്പ് വൈറൽ ആകുന്നത്. തനിക്ക് ചേർന്ന പങ്കാളിയെ കണ്ടെത്തിയ കഥ ലോകത്തോട് പറഞ്ഞത് ഹ്യൂമൺസ് ഓഫ് ബോംബെ എന്ന ഫെയ്ബുക്ക് പേജിലൂടെയാണ്.\nപോസ്റ്റ് ഇങ്ങനെ: എന്ത് രൂപമാണിത്. നീ സർക്കസിൽ നിന്നും വരുന്നതാണോ എന്നാണ് ആറാം വയസ്സില് കേട്ട പരിഹാസം. അതുപോലെ മനസ്സ് നീറിച്ച നൂറുനൂറു പരിഹാസങ്ങളാണ് കൾക്കേണ്ടിവന്നത്. ഭയമായിരുന്നു സ്‌കൂളിൽ പോകാൻ. പലപ്പോഴും പൊട്ടിക്കരഞ്ഞിട്ടുണ്ട്. സഹികെട്ട് അധ്യാപകരുടേയും കുടുംബത്തിന്റേയും മുൻപിലും കരഞ്ഞിട്ടുണ്ട്.\nഎന്റെ വീട്ടുകാർക്കും ഉയരം കുറവായിരുന്നു. ഞാൻ കരയുന്നത് കണ്ട് അത് അവരുടെ തെറ്റാണെന്ന് വിചാരിച്ച് അവരും കരഞ്ഞു. കൗമാരം കടന്നപ്പോഴും പരിഹാസത്തിനു ഒട്ടും കുറവില്ലായിരുന്നു. ആര് വരും തന്നെ വിവാഹംകഴിക്കാൻ എന്ന ചോദ്യം ഉയർന്നു. എന്റെ പ്രിയസുഹൃത്തിനെ ഇഷ്ടമായിരുന്നു. അക്കാര്യം അവനോട് പറഞ്ഞപ്പോൾ വീട്ടുകാർ അത് അംഗീകരിക്കില്ലെന്നായിരുന്നു മറുപടി. വിവാഹ പ്രായം എത്തിയപ്പോൾ എനിക്ക് പറ്റിയ ആളെ അച്ഛൻ അന്വേഷിക്കാൻ തുടങ്ങി.\n32 പേർ എന്നെ വന്നു കണ്ടു 25 പേർ പറ്റില്ലെന്ന് പറഞ്ഞു.സമ്മതം മൂളിയവർ എന്റെ ശരീരപ്രകൃതി ഇങ്ങനെ ആയുതുകൊണ്ട് നിരവധി വിട്ടുവീഴ്ചകൾ ചെയ്യണമെന്നും പറഞ്ഞു. പണമുണ്ടായിരുന്നു എങ്കിൽ ഇത്തരം ഒരു പെണ്ണിനെ കെട്ടില്ലെന്ന് പറഞ്ഞവരും ഉണ്ട്. വിവാഹം ആലോചിക്കുന്നതിൽ നിന്ന് അച്ഛനെ പിൻതിരിപ്പിക്കാൻ ഒരുപാട് ശ്രമിച്ചു. നമുക്ക് നമ്മൾ മാത്രം മതിയെന്നും അച്ഛനെ പറഞ്ഞ് മനസിലാക്കി. ഞാൻ എന്റെ ജോലിയിൽ കഠിനമായി അധ്വാനിക്കാൻ ആരംഭിച്ചു. വൈകല്യം ബാധിച്ചവർക്കു വേണ്ടിയുള്ള ചാരിറ്റി പ്രവർത്തനത്തിൽ സജ്ജീവമാകാനും തുടങ്ങി. ജീവിതത്തിൽ ഒരു വഴിത്തിരിവ് ഉണ്ടാവുന്നത് അപ്പോഴാണ്.\nപകുതി അന്ധനായ ഒരാളെ ഞാൻ പരിചയപ്പെട്ടു. ചെറിയ കൈകാലുകളാണ് തനിയ്ക്ക് ഉള്ളതെന്ന് പറഞ്ഞപ്പോൾ.. നിനക്ക് അത് ഉണ്ടല്ലോ എന്നായിരുന്നു അദ്ദേഹത്തിന്റെ ചോദ്യം. അന്ന്മുതൽ വൈകല്യങ്ങൾക്കപ്പുറം നല്ലൊരു വ്യക്തിത്വം തനിക്ക് ഉണ്ടെന്ന് താൻ മനസിലാക്കി. വൈകാതെ ഞാൻ മാർക്കിനെ പരിചയപ്പെട്ടു. ഞങ്ങൾ സംസാരിക്കുവാനും ബാഡ്മിന്റൺ കളിയും തുടങ്ങി. പിന്നീട് എഴുത്തിലും ഞങ്ങൾ പങ്കാളികളായി. ഇന്ന് എന്റെ മനസ്സറിഞ്ഞ, ശരീരത്തിനക്കാൾ മനസ്സിനെ സ്‌നേഹിച്ച ഒരാളുമായി എന്റെ വിവാഹ നിശ്ചയം കഴിഞ്ഞു. ഏറെ ദയാലുവും വിദ്യാസമ്പന്നനുമായ ഓരാളെയാണ് ഞാൻ തിരഞ്ഞെടുത്തത്.


The Bliss of Being...: നൊറീൻ..\nനൊറീൻ!.. അവളുടെ ചുണ്ടുകളുടെ മാധുര്യം... മാറിടത്തിന്റെ മാർദ്ദവത... ഒരുനിമിഷം കൊണ്ട് എല്ലാം പോയി.. ഞാൻ അവളെ ചുംബിക്കുകയായിരുന്നു.. അവളെ കെട്ടിപ്പുണർന്ന് കിടക്കുകയായിരുന്നു.. അവളുടെ മാറിലൂടെ കൈവിരലുകൾ ഓടിക്കുകയായിരുന്നു.. ഇരുൾ നിറഞ്ഞ മുറിയിൽ അവൾ അപ്പുറത്തെ കട്ടിലിൽ കിടക്കുന്നത് പെട്ടെന്നാണ് ഞാൻ കണ്ടത്. എത്രവർഷങ്ങൾക്കുശേഷമാണ് അവളെ കാണുന്നത്. ഒന്നും ആലോചിച്ചില്ല. എന്റെ കട്ടിലിൽനിന്നെണീറ്റ് അവളുടെ കട്ടിലിൽ അവളോട് ചേർന്നുകിടന്നു.\nവർഷങ്ങൾക്കുമുൻപ് അവളുടെ ജന്മദിനത്തിൽ സമ്മാനമായി ഞാൻ കൊടുത്തത് ഒരു കാമറയായിരുന്നു-Yashica. വളരെ രഹസ്യമായിട്ടായിരുന്നു അത് ഞാൻ കൊടുത്തത്. വളരെ രഹസ്യമായിരുന്നു ഞങ്ങളുടെ പ്രണയം. പക്ഷെ അവൾ room mate-നോട് അത് പറഞ്ഞു. അവളുടെ room mate സ്ഥലത്തെ പ്രധാന വായാടിയായിരുന്നു. എല്ലാവരും അറിഞ്ഞു. എന്നെ ആളുകൾ വിളിക്കാൻ തുടങ്ങി.. Mr. Yashica! Cafeteriaയിൽവെച്ച് കാണുമ്പോൾ അവൾ വിളിക്കുമായിരുന്നു .."Hi handsome boy!..". ഞാൻ മറുപടി പറയുമായിരുന്നു: "Hi beautiful girl!.." അങ്ങനെയായിരുന്നു അത് തുടങ്ങിയത്..\nഅവളുടെ rose ചുണ്ടുകളിൽ ഞാൻ മെല്ലെ ചുംബിച്ചു. പൊടുന്നനെ എന്നെ സ്വാഗതം ചെയ്യുന്നതുപോലെ അവളുടെ വായ വിടർന്നു. അവളുടെ ചുണ്ടുകൾ എന്റെ ചുണ്ടുകളിലായി. അവളുടെ വായ് എന്റെ വായിലും. ക്ഷമയില്ലാത്ത രീതിയിൽ ഞാൻ അവളുടെയും അവൾ എന്റെയും ചുണ്ടുകളും നാവും നുകർന്നു. ഇടക്കെപ്പോഴോ എന്റെ കൈകളുടെ ഒരു ചെറിയ ചലനം കൊണ്ടുതന്നെ അവളുടെ ഷർട്ടിന്റെ മുകളിലത്തെ ബട്ടണുകളെല്ലാം തുറന്നിരുന്നു. അവളുടെ ബ്രായും എങ്ങനെയോ ഊർന്നുപോയി. ഡ്യൂട്ടിസമയത്തെ വെള്ളഷർട്ടുതന്നെയാണ് അവൾ ധരിച്ചിരുന്നത്. വെള്ള പാന്റ്സും. വസ്ത്രമണിഞ്ഞ് കാണുന്നതിൽനിന്നും അൽപം മുഴപ്പ് കുറഞ്ഞ് കുട്ടികളുടേതുപോലെ നിഷ്കളങ്കത്വം നിറഞ്ഞ മൃദുവായ മാറിടം. ചെറിയ, ഇരുണ്ടനിറത്തിലുള്ള nipples ആയിരുന്നുവെന്ന് അപ്പോഴാണ് ഞാൻ ആദ്യമായി കണ്ടത്. കാരണം മുൻപൊരിക്കലും ഞാൻ അവളോടൊപ്പം കിടന്നിട്ടില്ലായിരുന്നു. മുത്തവ്വമാർ അവളുടെയും എന്റെയും ഇടയിൽ തടസ്സമായി നിന്നു. ഇപ്പോൾ ആദ്യമായി ഞാൻ സ്നേഹിക്കുകയും എന്നെ സ്നേഹിക്കുകയും ചെയ്യുന്ന പെണ്ണിന്റെകൂടെ ഞാനിതാ ഒട്ടിക്കിടക്കുന്നു! ഞാൻ സ്നേഹിക്കുകയും എന്നെ സ്നേഹിക്കുകയും ചെയ്യുന്ന പെണ്ണിന്റെകൂടെ മാത്രമേ കിടക്കൂ എന്ന വാശിയായിരുന്നു.\nലൈംഗികത സ്നേഹത്തിന്റെ extension ആണ്, ആയിരിക്കണം എന്നാണ് എന്റെ സിദ്ധാന്തം. അതെത്ര പൊട്ടസിദ്ധാന്തമായാലും അതിനോട് ഞാൻ എന്നും ഒട്ടിനിന്നു, ഒട്ടിനിൽക്കുന്നു. ആത്മാർത്ഥമായി സ്നേഹിക്കുന്നവരുടെ ഹൃദയങ്ങളിലെ സ്നേഹം നിറഞ്ഞുകവിയുമ്പോൾ സംഭവിക്കുന്നതാണ് സെക്സ് എന്നാണ് എന്റെ വിശ്വാസം. ആ വിശ്വാസം ഞാൻ ഇഷ്ടപ്പെടുന്നു. എന്റെകൂടെ കിടക്കാനാഗ്രഹിച്ച മിക്കവരെയും ഞാൻ സ്നേഹിച്ചിരുന്നില്ല. ആത്മാർത്ഥമായി സ്നേഹിച്ചിരുന്നവരുമായി കിടക്കാൻ കഴിഞ്ഞതുമില്ല. ആത്മാർത്ഥമായി സ്നേഹിച്ചിരുന്നവരോട് പോലും കൂടുതലും നിഷ്കളങ്കളമായ ശുദ്ധസ്നേഹമായിരുന്നു. അവർ സ്പർശിച്ചപ്പോഴും അവരെ സ്പർശിച്ചപ്പോഴും അതൊക്കെ തീരെ കറയില്ലാത്ത, കുട്ടികളുടേതുപോലത്തെ ചേഷ്ടകൾ പോലെ മാത്രം അനുഭവപ്പെട്ടു. ലൈംഗികതയുടെ കറപുരട്ടി ആ അനുഭൂതി നഷ്ടപ്പെടുത്താൻ ആഗ്രഹിച്ചില്ല. പിന്നെ സ്നേഹം കവിഞ്ഞപ്പോൾ അത് വേണമെന്ന് തോന്നിയപ്പോൾ സ്ഥലകാലങ്ങൾ വിലങ്ങുതടിയായി. രേഷ്‌മ കാമപരവശയായി വന്നപ്പോൾ സൗകര്യമൊരുക്കാൻ എനിക്ക് കഴിഞ്ഞില്ല. ജീലുവിന് മതമായിരുന്നു പ്രശ്നം. റാബിയയുമായുള്ള ബന്ധമോ, മുഴുവൻ ഓൺലൈൻ മാത്രമായി ഒതുങ്ങി. സിൻസിയാകട്ടെ എനിക്കുതന്ന സൂചനകൾ വർഷങ്ങൾ എടുത്തു എനിക്ക് മനസ്സിലാകാൻ. അപ്പോഴേക്കും അവൾ വളരെ ദൂരെ പൊയ്ക്കഴിഞ്ഞിരുന്നു. ഇപ്പോഴിതാ ആദ്യമായി എന്റെ പെണ്ണിന്റെകൂടെ ഞാൻ കിടക്കുകയാണ്..\nഅനുഭൂതികളുടെ ആഴങ്ങളിൽ ഞാൻ, അവളും , ആണ്ടാണ്ടുപോയി. എപ്പോഴോ എന്റെ നാവ് അവൾ അവളുടെ പല്ലുകൾ കൊണ്ട് മെല്ലെ കടിച്ചുപിടിച്ചു. പെട്ടെന്ന് ഞാൻ ശ്രദ്ധിച്ചു, മുറിയുടെ വാതിൽ അടച്ചിട്ടില്ല. ചാരി വെച്ചിട്ടേയുള്ളൂ. അതിന്റെ വിടവിലൂടെ പുറത്തെ വെളിച്ചം കാണാം. ആരെങ്കിലും കടന്നുവന്നാൽ എല്ലാം ഒരുനിമിഷം കൊണ്ടില്ലാതാകും. വർഷങ്ങളോളം ആഗ്രഹിച്ച അപൂർവ്വനിമിഷങ്ങൾ. അത് നഷ്ടപ്പെടുത്താൻ വയ്യ. അത്രയ്ക്ക് മാധുര്യം നിറഞ്ഞ അനുഭൂതിയുടെ കരങ്ങളിലാണ് ഞാൻ അമർന്നുകിടന്നിരുന്നത്. കതകടക്കുന്നതിനുവേണ്ടി അവളോട് ഒരു മിനിറ്റ് എന്നുപറഞ്ഞ് അവളുടെ പല്ലുകൾക്കിടയിൽനിന്ന് നാവ് വലിച്ച് ഞാൻ എഴുന്നേറ്റു. അടക്കാനായി കതകിൽ കൈവെച്ചപ്പോഴേക്കും മൊബൈൽ ശബ്ദിച്ചു. എടുത്തുനോക്കിയപ്പോൾ തോമസാണ്.\nതോമസ് പറഞ്ഞു: "ഭായ്, ഞാൻ അൽനൂർ ഹോസ്പിറ്റലിൽ വന്നതാണ്. വണ്ടിയിലാണ്".\nതബൂക്കിൽനിന്ന് അബൂദബി വരെ ആംബുലൻസിൽ വന്നുവേന്നോ???\nസൗദിയിലെ ഹോസ്പിറ്റലിൽ ആംബുലൻസ് ഡ്രൈവറാണ് തോമസ്!\n"ഭായിയുടെയങ്ങോട്ട് വരുകയാണ് ഞാൻ".\n-- സാരമില്ല. പ്രിയപ്പെട്ട സ്നേഹിതൻ തോമസ്. തോമസ് അറിയുന്നില്ലല്ലോ എന്റെ ജീവിതത്തിലെ എത്ര പ്രധാനപ്പെട്ട കാര്യത്തിനാണ് തടസം നേരിടുന്നതെന്ന്. മൊബൈൽ വെച്ചു. ഏതായാലും അരമണിക്കൂറെങ്കിലും എടുക്കുമല്ലോ ഇവിടെയെത്താൻ. അതുവരെ നൊറീന്റെ ദേഹത്തിന്റെ ചൂടേറ്റു കിടക്കാം. കതക് ചാരിക്കൊണ്ട് മുറിക്കുള്ളിലേക്ക് നോക്കി. ഇരുട്ട് മൂലം ഒന്നും കാണുന്നില്ല. ഞാൻ കണ്ണുമിഴിച്ചുനോക്കി. ഒന്നും കാണുന്നില്ല. പിന്നെ കണ്ണ് തുറന്നു നോക്കി. ചുറ്റും നോക്കി. ആരുമില്ല. ഞാൻ മാത്രമുണ്ട്. കിടക്കുകയാണ് ഒറ്റക്ക്. അബൂദബിയിലല്ല, കേരളത്തിൽ വീട്ടിലെ മുറിയിൽ. അപ്പോൾ നൊറീനെ കണ്ടത്..? അവളോടൊപ്പം കിടന്നത്...? അവളുടെ rose lips..? soft ആയ അവളുടെ മാറിടം..? സ്നേഹിക്കുന്നവളുടെകൂടെ ആദ്യമായി കിടന്നത്..?....\nഎനിക്കറിയാമായിരുന്നു.. തബൂക്കിൽ നിന്ന് ആംബുലൻസിൽ തോമസ് അല്ല, ആരും വരില്ല അബൂദബിവരെ. അബൂദബിയിൽ ഞാൻ നൊറീനൊപ്പം കിടക്കുക കേരളത്തിലെ ജപ്തിചെയ്തുപോയ തറവാട്ടുവീട്ടിലെ ഇരുൾമുറിയിലായിരിക്കുകയുമില്ല...\nഎനിക്ക് എന്നെയോർത്ത് വിഷമം തോന്നി...\nPosted by deepdowne at 5:01 AM\nസ്വപ്നങ്ങൾ പലപ്പോഴും അങ്ങനെയാണ്. കണ്ടു കൊണ്ടിരിക്കുമ്പോൾ എല്ലാം ഓക്കെയാണ്. ബോധം വീണശേഷം ആലോചിക്കുമ്പോഴാവും വിഡ്ഢിത്തം മനസ്സിലാവുക. ചിലരെ സ്വപ്‌നത്തിൽ കാണും, അവരാണെന്ന് അറിയാം പക്ഷേ അവരുടെ മുഖമാവില്ല കാണുന്നത്.\nസ്വപ്നങ്ങളുടെ ഒരു കാര്യം! :)\nശരിയാണ്. ആകെപ്പാടെ അങ്ങോട്ടുമിങ്ങോട്ടും കുഴച്ചുമറിച്ച ചുറ്റുവട്ടത്തിലേയ്ക്കാണ് എന്നെയും മിക്കവാറും സ്വപ്നങ്ങള് കൂട്ടികൊണ്ട് പോകാറ്.. നല്ല തെളിച്ചമുള്ള എഴുത്ത്. നന്ദി!


മാനാഞ്ചിറയുടെ മുഖം മിനുക്കാൻ അമൃത് പദ്ധതി ഒരുങ്ങുന്നു - Calicut Journal\nHome » നമ്മുടെ കോഴിക്കോട് » മാനാഞ്ചിറയുടെ മുഖം മിനുക്കാൻ അമൃത് പദ്ധതി ഒരുങ്ങുന്നു\nമാനാഞ്ചിറ സ്‌ക്വയറിന്റെ മുഖം മിനുക്കാന് അധികൃതര് ഒരുങ്ങുന്നു. കേന്ദ്ര, സംസ്ഥാന സര്‍ക്കാരുകളും കോര്‍പറേഷനും ചേര്‍ന്ന് നടപ്പിലാക്കുന്ന അമൃത് പദ്ധതി (അടല് മിഷന് ഫോര് റിജുവനേഷന് ആന്‍ഡ് അര്‍ബന് ട്രാന്‍സ്‌പോര്‍ട്ട് സ്‌കീം)യില് ഉള്‍പ്പെടുത്തിയാണ് പ്രവര്‍ത്തനം നടത്തുന്നത്\nസ്‌ക്വയറിനു കുറുകെ നടപ്പാത നിര്‍മിക്കുന്നതാണ് പദ്ധതിയിലെ പ്രധാന ആകര്‍ഷണം. കോംട്രസ്റ്റ് നെയ്ത്ത് ഫാക്ടറിയുടെ ഭാഗത്ത് നിന്നും മാനാഞ്ചിറ സ്‌ക്വയറിനുള്ളിലൂടെ കമ്മീഷണര് ഒഫീസിനു മുന്നിലേക്കാണ് നടപ്പാത നിര്‍മിക്കാന് ഉദ്ദേശിക്കുന്നത്. നടപ്പാതയുടെ മേല്‍ക്കൂരയായി പുഷ്പാലങ്കാരവും ഗേറ്റും നിര്‍മിക്കും. ഇപ്പോള് സ്‌ക്വയര് ചുറ്റി എത്തിപ്പെടാനുള്ള കാല്‍നടയാത്രക്കാരുടെ ആസൗകര്യം കണക്കിലെടുത്താണ് പ്ലാന് തയ്യാറാക്കിയിരിക്കുന്നത്. കൂടാതെ കുട്ടികള്‍ക്കുള്ള പാര്‍ക്ക്, കൂടുതല് ഇരിപ്പിടങ്ങള്, കുളത്തിന് ഫെന്‍സിംഗ് തുടങ്ങിയവയും പദ്ധതിയുടെ ഭാഗമായി നിര്‍മിക്കും.\nനവീകരണത്തിനുള്ള മാസ്റ്റര് പ്ലാന് കോര്‍പറേഷന് സര്‍ക്കാരിന് സമര്‍പ്പിച്ചു. നഗരങ്ങളിലെ അടിസ്ഥാന സൗകര്യങ്ങള് മെച്ചപ്പെടുത്തുന്നതിനായാണ് അമൃത് പദ്ധതി ലക്ഷ്യം വയ്ക്കുന്നത്. അമൃത് പദ്ധതി നടപ്പിലാക്കുന്നതിനായി 71.3 കോടി രൂപ അനുവദിച്ചിട്ടുണ്ട്. 17.87കോടി രൂപ കുടിവെള്ള വിതരണത്തിനും 45.60കോടി രൂപ സ്വീവേജ് പ്രവൃത്തികള്‍ക്കും 6.81 കോടി രൂപ ഡ്രെയ്‌നേജ് പ്രവൃത്തികള്‍ക്കും 85 കോടി രൂപ പാര്‍ക്കിനുമാണ് അനുവദിച്ചിരിക്കുന്നത്. ഇതിന്റെ അടിസ്ഥാനത്തില് കുടിവെള്ള വിതരണത്തിന്റെയും മാനാഞ്ചിറ സ്‌ക്വയറിന്റെയും പദ്ധതി റിപ്പോര്‍ട്ടാണ് തയ്യാറാക്കിയിട്ടുള്ളത്. ഡ്രെയ്‌നേജ് അടക്കമുള്ള മറ്റ് പദ്ധതികളുടെ ഡിആര്‍ബി റിപ്പോര്‍ട്ട് തയ്യാറാക്കുന്നതു പുരോഗമിക്കുകയാണ്. 30 ശതമാനം കോര്‍പറേഷനും 80 ശതമാനം കേന്ദ്ര, സംസ്ഥാന സര്‍ക്കാരുകളുമാണ് ചെലവഴിക്കുന്നത്. പദ്ധതി ആരംഭിച്ചിട്ട് ഒരു വര്‍ഷം കഴിഞ്ഞു. സംസ്ഥാനത്ത് ഒമ്പത് നഗരങ്ങളിലായി 587 കോടി രൂപയാണ് അമൃത് പദ്ധതി പ്രകാരം ചെലവഴിക്കുക.\nPrevious: കോഴിക്കോട്ടുകാർക്ക് അഭിമാനമായി മേജര് ജനറൽ ഷെയ്ഖ് റഫീഖ് മുഹമ്മദ്\nNext: എ.ടി.എം ഉപയോഗത്തിന് വീണ്ടും സര്‍വീസ് ചാര്‍ജ്


Metro Vaartha - ഡബ്ല്യുസിസി ഹർജി 26 ലേക്ക് മാറ്റി\nApril 2019 - 11:33 am IST\nഡബ്ല്യുസിസി ഹർജി 26 ലേക്ക് മാറ്റി\nഡബ്ല്യുസിസിയുടെ ഹർജിയിൽ നിലപാടറിയിക്കാൻ സിനിമ സംഘടനകൾ കോടതിയിൽ സാവകാശം തേടിയതിനെ തുടർന്നാണ് ഇത്. ഹർജിയിൽ അമ്മ ഉൾപ്പെടെയുള്ള സംഘടനകൾക്ക് കോടതി നേരത്തെ നോട്ടീസ് അയച്ചിരുന്നു. ഡബ്ല്യുസിസി അംഗങ്ങളായ പത്മപ്രിയ, റിമ കല്ലിങ്കൽ എന്നിവരാണ് ഹൈക്കോടതിയിൽ ഹർജി നൽകിയിരുന്നത്.\nകൊച്ചി: ഡബ്ല്യുസിസിയുടെ ഹർജി പരിഗണിക്കുന്നത് ഹൈക്കോടതി ഈ മാസം 26 ലേക്ക് മാറ്റി. ഡബ്ല്യുസിസിയുടെ ഹർജിയിൽ നിലപാടറിയിക്കാൻ സിനിമ സംഘടനകൾ കോടതിയിൽ സാവകാശം തേടിയതിനെ തുടർന്നാണ് ഇത്. ഹർജിയിൽ അമ്മ ഉൾപ്പെടെയുള്ള സംഘടനകൾക്ക് കോടതി നേരത്തെ നോട്ടീസ് അയച്ചിരുന്നു. ഡബ്ല്യുസിസി അംഗങ്ങളായ പത്മപ്രിയ, റിമ കല്ലിങ്കൽ എന്നിവരാണ് ഹൈക്കോടതിയിൽ ഹർജി നൽകിയിരുന്നത്.\nസിനിമ മേഖലയിൽ സ്ത്രീകൾ നേരിടുന്ന ലൈംഗികാതിക്രമങ്ങളുടെ പരാതികൾ പരിഗണിക്കാൻ താരസംഘടനയായ അമ്മയിൽ പ്രത്യേക കമ്മിറ്റിക്ക് രൂപം നൽകണമെന്നാവശ്യപ്പെട്ടാണ് ഹർജി നൽകിയിരിക്കുന്നത്. ചീഫ് ജസ്റ്റിസ് ഉൾപ്പെട്ട ഡിവിഷൻ ബെഞ്ചാണ് ഹർജി പരിഗണിക്കുന്നത്.\nകമ്മിറ്റി രൂപീകരിക്കാൻ അമ്മയ്ക്ക് ബാധ്യതയുണ്ടെന്ന് പ്രഖ്യാപിക്കണമെന്നും സംഘടനയ്ക്കു നിർദേശം നൽകാൻ സർക്കാരിനോട് ആവശ്യപ്പെടണമെന്നാവശ്യപ്പെട്ട് റിമ കല്ലിങ്കലും പത്മപ്രിയയുമാണ് ഹർജി നൽകിയിരിക്കുന്നത്.\nഎല്ല തൊഴിൽ മേഖലകളിലും സമിതിക്ക് രൂപം നൽകണമെന്ന് സുപ്രീംകോടതി നിർദേശിച്ചിട്ടുണ്ട്. ചൂഷണവും പീഡനവും തടയാൻ 2013 ൽ പാർലമെന്‍റ് പ്രത്യേക നിയമം കൊണ്ടുവന്നു. എന്നാൽ താര സംഘടനയായ അമ്മ സ്വേഛാപരമായ നിലപാടാണ് തുടരുന്നത്.\nസിനിമയുടെ ചിത്രീകരണത്തിനിടെ പരാതി നൽകിയാൽ സിനിമ കഴിയുന്നതോടെ പരാതിയും ഇല്ലാതാകുന്ന സ്ഥിതിയാണ്. അനുയോജ്യരായ അംഗങ്ങളെ ഉൾപ്പെടുത്തി കമ്മിറ്റിക്ക് രൂപം നൽകണമെന്ന് ഹർജിയിൽ ആവശ്യപ്പെടുന്നു. അമ്മയും സർക്കാരുമാണ് ഹർജിയിലെ എതിർ കക്ഷികൾ.


പിണറായി സർക്കാറിനെതിരേ കോൺഗ്രസ് പ്രതിഷേധം | Aluva\nപിണറായി സർക്കാറിനെതിരേ കോൺഗ്രസ് പ്രതിഷേധം\nആലുവ: സംസ്ഥാന സർക്കാർ തദ്ദേശസ്ഥാപനങ്ങളുടെ പദ്ധതിവിഹിതം വെട്ടിക്കുറച്ചതിലും കാരുണ്യ പദ്ധതി നിർത്തലാക്കിയതിലും വൈദ്യുതി ചാർജ് വർധിപ്പിച്ചതിലും യു.ഡി.എഫ്. പ്രതിഷേധിച്ചു. യു.ഡി.എഫ്. ആലുവ മണ്ഡലം കമ്മിറ്റിയുടെ നേതൃത്വത്തിൽ വില്ലേജ് ഓഫീസിന് മുന്നിൽ നടത്തിയ ധർണ അൻവർ സാദത്ത് എം.എൽ.എ. ഉദ്ഘാടനം ചെയ്തു. മണ്ഡലം ചെയർമാൻ ഫാസിൽ ഹുസൈൻ അധ്യക്ഷത വഹിച്ചു.\nയൂത്ത് കോൺഗ്രസ് അഖിലേന്ത്യ സെക്രട്ടറി ജെബി മേത്തർ, യു.ഡി.എഫ്. നിയോജകമണ്ഡലം ചെയർമാൻ ലത്തീഫ് പൂഴിത്തറ, എം.ടി. ജേക്കബ്, മുസ്‌ലിം ലീഗ് നിയോജകമണ്ഡലം പ്രസിഡന്റ് എം.കെ.എ. ലത്തീഫ് എന്നിവർ സംസാരിച്ചു.\nആലുവ: തോട്ടയ്ക്കാട്ടുകര യു.ഡി.എഫ്. മണ്ഡലം കമ്മിറ്റിയുടെ നേതൃത്വത്തിൽ നടത്തിയ ധർണ ഡി.സി.സി. വൈസ് പ്രസിഡന്റ് മുഹമ്മദ് ഷിയാസ് ഉദ്ഘാടനം ചെയ്തു. മണ്ഡലം ചെയർമാൻ എ.കെ. മുഹമ്മദാലി അധ്യക്ഷത വഹിച്ചു. മണ്ഡലം കൺവീനർ അഷ്‌റഫ് താണിയിൽ, വി.ഇ. അബ്ദുൾ ഗഫൂർ എന്നിവർ സംസാരിച്ചു.\nആലുവയിലെ കുടിവെള്ളക്ഷാമം; ആറാം ദിവസം അനങ്ങി നഗരസഭ\nമറുനാടൻ തൊഴിലാളികളുടെ അടുത്ത് മലേറിയ പരിശോധനാ വാഹനമെത്തും\nമറുനാടൻ തൊഴിലാളികളുടെ രേഖകൾ തൊഴിൽദാതാക്കൾ സൂക്ഷിക്കണം - എസ്.പി.


മദ്യ ക്ഷാമം രൂക്ഷം, ഇഷ്ടപ്പെട്ട ബ്രാന്‍ഡുകള് കിട്ടാനില്ല – Veekshanam\nമദ്യ ക്ഷാമം രൂക്ഷം, ഇഷ്ടപ്പെട്ട ബ്രാന്‍ഡുകള് കിട്ടാനില്ല\nJul 7, 2021 Jul 7, 2021 author10_veekshanam\nതിരുവനന്തപുരം : സംസ്ഥാനത്ത് മദ്യക്ഷാമം രൂക്ഷം. ഇഷ്ടപ്പെട്ട ബ്രാൻഡുകൾ കിട്ടാനില്ലെന്ന പരാതിയാണ് പലർക്കും. ഇടത്തരം വിലയ്ക്കുള്ള റമ്മുകളും വിൽപ്പനശാലകളിൽ കടുത്ത ക്ഷാമം നേരിടുകയാണ്. ഇഷ്ട ബ്രാൻഡുകൾ തേടിയെത്തുന്നവർക്ക് കേട്ടുപരിചിതമല്ലാത്ത ബ്രാൻഡുകൾ വാങ്ങി തൃപ്തിപ്പെടേണ്ട സ്ഥിതിയാണിപ്പോൾ. എം എച്ച്, ഫ്രഞ്ച് ബ്രാണ്ടി, ബ്‌ളാക്ക് ആൻഡ് ഗോൾഡ്, സീസർ, എം സി പ്രീമിയം, നെപ്പോളിയൻ, ഓൾഡ് പേൾ, ഒ സി തുടങ്ങിയവയൊന്നും പല ഷോപ്പുകളിലും കിട്ടാനില്ല.\nലോക്ഡൗൺ മൂലം ബാറുകളും ചില്ലറ വിൽപ്പനശാലകളും അടച്ചതോടെ ബിവറേജസ് കോർപ്പറേഷൻ മദ്യകമ്പനികൾക്ക് നൽകുന്ന ഓർഡർ ഇടയ്ക്ക് നിറുത്തിവച്ചതാണ് ക്ഷാമത്തിന് പ്രധാന കാരണമായി ചൂണ്ടിക്കാട്ടപ്പെടുന്നത്. പ്രീമിയം ബ്രാൻഡ് മദ്യങ്ങളൊന്നും ഇപ്പോൾ കേരളത്തിൽ ബോട്ടിൽ ചെയ്യുന്നില്ല. വടക്കേന്ത്യൻ സംസ്ഥാനങ്ങളിൽ നിന്നാണ് മിക്ക ബ്രാൻഡുകളും കേരളത്തിൽ എത്തുന്നത്. വിലകുറഞ്ഞ ജനപ്രിയ ബ്രാൻഡുകൾ തൃശ്ശൂർ, പാലക്കാട് ജില്ലകളിലാണ് കൂടുതലായി ബ്‌ളെൻഡിംഗും ബോട്ടിലിംഗും നടത്തുന്നത്.\nഓരോ വിൽപ്പനശാലയിലെയും ബ്രാൻഡുകളുടെ ചെലവ് അടിസ്ഥാനമാക്കിയാണ് ബെവ്‌കോ കമ്പനികൾക്ക് ഓർഡർ നൽകുന്നത്. ഓർഡർ കിട്ടിയാലും മദ്യം സ്റ്റോക്കില്ലാത്തതിനാൽ എത്തിക്കാനാവുന്നില്ല. മറ്റു സംസ്ഥാനങ്ങളിൽ നിന്ന് ഇടയ്ക്ക് ലോറികൾ എത്താനുണ്ടായ തടസവും ക്ഷാമത്തിന് കാരണമായി.\nകോവിഡ് കാലത്തും ഇന്‍ഫോപാര്‍ക്കിന് നേട്ടം; ഐടി കയറ്റുമതിയില് 1000 കോടിയിലേറെ വര്‍ധന\nഒഴിഞ്ഞ പറമ്പില് നിര്‍ത്തിയിട്ട സ്‌കൂട്ടറും സമീപത്തുനിന്നും നാടന് തോക്കും തിരകളും കണ്ടെത്തിയ സംഭവത്തില് യുവാവ് അറസ്റ്റില്.


| ഒരു തവണ ചാര്‍ജ്ജു ചെയ്താല് രണ്ടു ദിവസം വരെ ആയുസ്; 25,999 രൂപ വിലയുള്ള സ്മാര്‍ട്ട്‌ഫോണ് 499 രൂപയ്ക്ക് വാങ്ങാം...!! | Mangalam\nMonday, January 21, 2019 Last Updated0Min 22 Sec ago English Edition\nWednesday 16 May 2018 12.51 PM\nഒരു തവണ ചാര്‍ജ്ജു ചെയ്താല് രണ്ടു ദിവസം വരെ ആയുസ്; 25,999 രൂപ വിലയുള്ള സ്മാര്‍ട്ട്‌ഫോണ് 499 രൂപയ്ക്ക് വാങ്ങാം...!!\nഒരു തവണ ചാര്‍ജ്ജു ചെയ്താല് രണ്ടു ദിവസം വരെ ആയുസ് കിട്ടുമെന്ന് കമ്പനി അവകാശപ്പെടുന്ന 25,999 രൂപ വിലയുള്ള സ്മാര്‍ട്ട്‌ഫോണ് വെറും 499 രൂപയ്ക്ക് വാങ്ങാം. ഓഫറുമായി എത്തുന്നത് ഹൈദരാബാദ് കമ്പനിയായ സ്മാട്രോണിന്റെ ടി.ഫോണ് പി സ്മാര്‍ട്ട്‌ഫോണാണ്. ഈ കൊമേഴ്‌സ് വെബ്‌സൈറ്റ് വഴി ഈ ഫോണ് 6,499 രൂപയ്ക്ക് വാങ്ങാനാകും. മറ്റൊരു സ്മാര്‍ട്ട്‌ഫോണുമായി എക്‌സേഞ്ച് ചെയ്താല് ചിലപ്പോള് വെറും 499 രൂപ മാത്രം മുടക്കിയാല് മതിയാകുമെന്നതാണ് ആകര്‍ഷകം.\n1.1 ജിഗാഹെട്‌സ് ഒക്‌ടോകോര് പ്രോസസറില് വരുന്ന3ജി റാം നല്‍കുന്ന ഫോണിന്റെ ഏറ്റവും വലിയ സവിശേഷത 5000 എംഎച്ച് നോണ് റീമൂവബിള് ബാറ്ററിയാണ്. ഒരു തവണ ചാര്‍ജ്ജു ചെയ്താല് രണ്ടു ദിവസം വരെ ഉപയോഗിക്കാനാകുമെന്നാണ് അവകാശവാദം. 32 ജിബി ഇന്റേണല് സ്‌റ്റോറേജിന് പുറമേ മൈക്രോ എസ്ഡി കാര്‍ഡിലൂടെ സ്‌റ്റോറേജ് കപ്പാസിറ്റി 128 ജിബിയിലേക്ക് ഉയര്‍ത്താനാകും. എച്ച്ഡിഎഫ്‌സി ക്രെഡിറ്റ്, ഡെബിറ്റ് കാര്‍ഡ് ഉപയോക്താക്കള്‍ക്ക് ഫ്‌ളിപ്പ് കാര്‍ട്ട് 10 ശതമാനം കൂടി ഡിസ്‌ക്കൗണ്ട് ഓഫറും പ്രഖ്യാപിച്ചിട്ടുണ്ട്.\nമിഴിവേറിയതും സുന്ദരവുമായ ചിത്രങ്ങള് പകര്‍ത്തുന്നതിനായി 13 മെഗാപിക്‌സല് പിന്‍ക്യാമറയാണ് നല്‍കിയിരിക്കുന്നത്. സെല്‍ഫിക്കായി5മെഗാപിക്‌സല് മുന് ക്യാമറയും. ഇതില് തൊലിയുടെ നിറം അനുസരിച്ച് ഫോട്ടോയ്ക്ക് സൗന്ദരം വര്‍ദ്ധിപ്പിക്കുന്ന 'ബ്യൂട്ടിഫൈ' എന്ന ആപ്പും നല്‍കിയിട്ടുണ്ട്. എല്‍ഇഡി ഫ്‌ളാഷ്, ഫേസ് ഡിറ്റക്ഷന് ഓട്ടോഫോക്കസും നല്‍കിയിട്ടുണ്ട്. ആന്‍ഡ്രോയ്ഡ് 7.1.1.നൗഗറ്റിലാണ് സ്മാട്രോണ് ടി. ഫോണ് ഓടുന്നത്. 148.30 എക്‌സ് നീളവും 72.20 എക്‌സ് വീതിയും 8.90 എക്‌സ് കനവുമുള്ള ഫോണിന്റെ ഭാരം 160 ഗ്രാമാണ്. നാനോ ഡ്യൂയല് സിം ഉപയോഗിക്കാം. വൈഫൈ, ജിപിഎസ്, ബ്‌ളൂടൂത്ത്, യുഎസ്ബി, ഒടിജി, എഫ്എം, ത്രീജി, ഫോര്‍ജി എന്നിവയ്‌ക്കൊപ്പം പ്രോക്‌സിമിറ്റി സെന്‍സര്, ആക്‌സിലറോ മീറ്റര്, ആംബിയന്റ് ലൈറ്റ് സെന്‍സര്, ജിറോസ്‌കോപ്പ് തുടങ്ങി ആധുനിക സംവിധാനങ്ങളെല്ലാം ഉള്‍പ്പെടുത്തിയിട്ടുണ്ട്.\nസെന്‍സറുകള്, റോബോടിക്‌സ് തുടങ്ങിയ മേഖലകളിലെ പ്രമുഖരായ ഹൈദരാബാദ് അടിസ്ഥാനമാക്കിയുള്ള സ്റ്റാര്‍ട്ടപ്പാണ് സ്മാട്രോണ് ഇന്ത്യ പ്രൈവറ്റ് ലിമിറ്റഡ്. സ്മാര്‍ട്ട്‌ഫോണുകളുടെ ഏറ്റവും വലിയ വിപണികളില് ഒന്നില് കടുത്ത മത്സരം അതിജീവിക്കാനാണ് ഓഫറുകള് അവതരിപ്പിച്ചിരിക്കുന്നത്. സച്ചിന് തെന്‍ഡുല്‍ക്കറാണ് കമ്പനിയുടെ ബ്രാന്റ് അംബാസഡര്. സച്ചിന്റെ ഓട്ടോഗ്രാഫും ഫോട്ടോയും പതിച്ച ഫോണും ലഭ്യമാണ്. ഷവോമി റെഡ്മീ 5എ, റെഡ്മീ വൈ1 സീരീസ്, മോട്ടറോള മോട്ടോ സി സീരീസ്, ലെനോവ കെ 8 സീരീസ് എന്നിവയാണ് വിപണിയില് ടി ഫോണിന് ഏറ്റുമുട്ടേണ്ടി വന്നിരിക്കുന്ന ഫോണുകള്.\nഒരു വര്‍ഷം സ്മാര്‍ട്‌ഫോണ് ഒഴിവാക്കു; 72 ലക്ഷം സ്വന്തമാക്കാം\n16 ലെന്‍സുള്ള സ്മാര്‍ട്‌ഫോണുമായി എല്‍ജി\n40 മുതല് എട്ട് എംപി വരെ വരുന്ന മൂന്ന് ക്യാമറകള് ; ഞെട്ടിക്കാന് ഹുവായ് മേറ്റ് 20 പ്രോ വരുന്നു; വില കേട്ട് പക്ഷേ ഞെട്ടരുത്...!!\nവിവോ ഫോണുകളുടെ വില കുത്തനെ കുറച്ചു\nജനപ്രീതിയില് മുന്നിലെത്തി വാട്‌സാപ്പ്\nജിയോ ഇ കൊമേഴ്‌സിലേക്ക് കാല് വയ്ക്കാന് ഒരുങ്ങുന്നു; പരീക്ഷണാര്‍ത്ഥം ഗുജറാത്തില്\n77 കോടിപ്പേരുടെ ഇ-മെയില് പാസ്വേര്‍ഡുകള് അടക്കം വില്‍പ്പനയ്ക്ക്\nഷെയര് ആക്റ്റിവിറ്റി ഫീച്ചര് യൂട്യൂബ് നിർത്തലാക്കുന്നു\nഷൂ ലേസ് കെട്ടി ഇനി ബുദ്ധിമുട്ടണ്ടാ..: എല്ലാം അറിഞ്ഞ് ചെയ്യുന്ന 'സ്മാര്‍ട്ട'് ഷൂവുമായി നൈക്ക്


‘ ഇഎംഎസ് പള്ളി ‘ സന്ദര്‍ശിച്ച് എംഎ ബേബി | Malappuram Life\n‘ ഇഎംഎസ് പള്ളി ‘ സന്ദര്‍ശിച്ച് എംഎ ബേബി\nപുലാമന്തോള്: ഇഎംഎസ് പള്ളി എന്ന പേരിലറിയപ്പെടുന്ന പുലാമന്തോള് പള്ളി എംഎ ബേബി സന്ദര്‍ശിച്ചു. മലബാര് കലാപത്തിന് ശേഷം പള്ളി നിര്‍മിക്കുന്നതിനുണ്ടായിരുന്ന നിയമതടസ്സം എടുത്തു മാറ്റി പുലാമന്തോള് പള്ളി പുനര്‍നിര്‍മാണത്തിന് അനുമതി നല്‍കിയത് അന്നത്തെ മുഖ്യമന്ത്രി ഇഎംഎസ്ആയിരുന്നു. അങ്ങനെയാണ് പുലാമന്തോള് പള്ളിക്ക് ഇഎംഎസ് പള്ളി പേര് ലഭിച്ചത്\nഅപേക്ഷയില് ബ്രിട്ടീഷ് കരിനിയമം കമ്യൂണിസ്റ്റ് മന്ത്രിസഭ പ്രത്യേക യോഗം ചേര്‍ന്ന് റദ്ദാക്കി. ആഹ്ലാദഭരിതരായ വിശ്വാസികള് പള്ളിക്ക് തറക്കല്ലിടാന് മുഖ്യമന്ത്രിയെ ക്ഷണിച്ചു. അപൂര്‍വ ചരിത്രസ്മരണകള് എം എ ബേബിയോട് പള്ളിക്കമ്മിറ്റി വൈസ് പ്രസിഡന്റുകൂടിയായ ഉണ്ണീന്‍കുട്ടിയും എം കുട്ടിശങ്കരനും വിശദീകരിച്ചു.\nഇഎംഎസ്‌ന്റെ ജന്മ ഗ്രഹമായ ഏലം കുളം മനയും അദ്ദേഹം സന്ദര്‍ശിച്ചു. ഏലംകുളം മനയില് ഇ എം എസിന്റെ ജ്യേഷ്ഠന് രാമന് നമ്പൂതിരിപ്പാടിന്റെ മക്കളായ ബ്രഹ്മദത്തന് നമ്പൂതിരിപ്പാടും നാരായണന് നമ്പൂതിരിപ്പാടും ബേബിയെ വരവേറ്റു. കുടുംബവിശേഷങ്ങളിലേക്ക് കടന്നപ്പോള് ഇ എം എസിന്റെ മരുമകന് സി കെ ഗുപ്തനും സഹോദരന് സി കെ ഗോപിയുമായുള്ള ആത്മബന്ധം ബേബി ഓര്‍ത്തെടുത്തു. കൊല്ലത്ത് എസ്എഫ്‌ഐ ഭാരവാഹികളായി ഒരുമിച്ച് പ്രവര്‍ത്തിച്ചതും സൂചിപ്പിച്ചു. സിപിഐ എം ജില്ലാ കമ്മിറ്റി അംഗം സി എച്ച് ആഷിഖ്, എന് പി ഉണ്ണികൃഷ്ണന് എന്നിവരും ഒപ്പമുണ്ടായിരുന്നു.


തുടുത്ത മുഖത്തിന് ഇനി ബീറ്റ്‌റൂട്ടും തേനും ഇങ്ങനെ | beetroot face pack for healthy and glowing skin - Malayalam BoldSky\nതുടുത്ത മുഖത്തിന് ഇനി ബീറ്റ്‌റൂട്ടും തേനും ഇങ്ങനെ\nനിറമില്ലായ്മ സൗന്ദര്യസംരക്ഷണത്തിന് വളരെയധികം വെല്ലുവിളി ഉയര്‍ത്തുന്ന പ്രധാന പ്രശ്‌നങ്ങളില് ഒന്നാണ്. എന്നാല് പലപ്പോഴും ഇതിന് പരിഹാരം കാണുന്നതിന് വേണ്ടി പല വിധത്തിലുള്ള മാര്‍ഗ്ഗങ്ങള് തേടുന്നവരാണ് നമ്മളില് പലരും. പലപ്പോഴും ഇത്തരം മാര്‍ഗ്ഗങ്ങള് നമ്മുടെ മുഖത്തിന് പല വിധത്തിലുള്ള പാര്‍ശ്വഫലങ്ങളും ഉണ്ടാക്കുന്നുണ്ട്. കാരണം വിപണിയില് ഇന്ന് ലഭ്യമാവുന്ന പല വസ്തുക്കളും പലപ്പോഴും സൗന്ദര്യസംരക്ഷണത്തിന് ഉണ്ടാക്കുന്ന വെല്ലുവിളി എന്ന് പറയുന്നത് ചില്ലറയല്ല. സൗന്ദര്യസംരക്ഷണത്തിന്റെ കാര്യത്തില് ഇത്തരം കാര്യങ്ങള് അറിഞ്ഞിരിക്കേണ്ടത് അത്യാവശ്യമാണ്.\nMost read: കട്ടിയുള്ള മുടിക്ക് ഇനി മുത്തശ്ശിവൈദ്യം പരിഹാരം\nമുഖത്തിന്റെ നിറം കുറവും, മുഖത്തിന് തിളക്കമില്ലായ്മയും മറ്റും പല വിധത്തിലാണ് ചര്‍മ്മത്തിന് വില്ലനായി മാറുന്നത്. അതുകൊണ്ട് തന്നെ ഇതിനെല്ലാം പരിഹാരം നല്‍കി ചര്‍മ്മത്തിന് തിളക്കവും നിറവും വര്‍ദ്ധിപ്പിക്കുന്നതിന് സഹായിക്കുന്ന ഒന്നാണ് ബീറ്റ്‌റൂട്ട്. എന്നാല് ബീറ്റ്‌റൂട്ട് എങ്ങനെ ഉപയോഗിക്കണം എന്ന കാര്യത്തില് പലര്‍ക്കും ആശങ്കയുണ്ടാവും. മുഖത്തിന് നിറവും തിളക്കവും വര്‍ദ്ധിപ്പിക്കുന്നതിന് ബീറ്റ്‌റൂട്ട് കൊണ്ട് ഫേസ്പാക്ക് തയ്യാറാക്കാം. എങ്ങനെയെന്ന് നോക്കാം.\nബീറ്റ്‌റൂട്ടും തേനും ചേര്‍ന്നുള്ള ഫേസ്പാക്ക് ചര്‍മ്മത്തിന്റെ ആരോ്യത്തിന് വളരെയധികം സഹായിക്കുന്നു. സൗന്ദര്യസംരക്ഷണത്തിന്റെ കാര്യത്തില് വില്ലനാവുന്ന പല അവസ്ഥകള്‍ക്കും പരിഹാരം കാണുന്നതിന് സഹായിക്കുന്നു ബീറ്റ്‌റൂട്ടും തേനും. ഇത് രണ്ടും സൗന്ദര്യത്തിനുണ്ടാക്കുന്ന ഗുണങ്ങള് ചല്ലറയല്ല. ബീറ്റ്‌റൂട്ട് നല്ലതു പോലെ അരച്ച് പേസ്റ്റ് രൂപത്തിലാക്കി ഇതില് അല്‍പം തേന് മിക്‌സ് ചെയ്ത് മുഖത്തും കഴുത്തിലും തേച്ച് പിടിപ്പിക്കുക. ഇത് ചര്‍മ്മത്തിന് വളരെയധികം ഗുണം ചെയ്യുന്ന ഒരു ഫേസ്പാക്ക് ആണ് എന്ന കാര്യത്തില് സംശയം വേണ്ട. സൗന്ദര്യസംരക്ഷണത്തിന് വില്ലനാവുന്ന പല അവസ്ഥകള്‍ക്കും പരിഹാരം കാണുന്നതിന് ഏറ്റവും മികച്ച മാര്‍ഗ്ഗങ്ങളില് ഒന്നാണ് ബീറ്റ്‌റൂട്ട്.\nbeetroot face pack for healthy and glowing skin\nIn this article explains some easy ways to prepare beetroot face pack for glowing skin, takealook.